**გიორგი პავლიაშვილი**

**მობ: 551117146**

**2011. შიშის სუნი**

(პიესა დაფუძნებულია რეალურ ისტორიაზე)

**I მოქმედება**

**დევიკო** - ხმელი ტანის, 40 წლის.

**ნინო** - დევიკოს ცოლი. ოდნავ ფუმფულა 38 წლის.

**ეკუსი** - ნინოს ბავშვობის მეგობარი. 38 წლის. ერთი შეხედვით 20 წლის გეგონებათ.

**გივი ძია** - 65 წლის (მეზობელი)

**ლაშა**  - 31 წლის, გივი ძიას შვილი (მეზობელი)

**ზურა** - 33 წლის (მეზობელი)

**მაია**  - ზურას ცოლი, 35 წლის (მეზობელი)

**ლევანი** - ზურას და ლაშას ახალი მეგობარი

სცენაზე ჩანს ძველი თბილისური ეზო ჭიშკრის გარეშე . სცენის ორივე კუთხეში ჩამოშვებულია ფარდები ფანჯრის გამოსახულებით. ეზოშიც ჩანს ფანჯარა. შემოდის ეკუსი, შედის ეზოში, მარცხენა ფარდა იწევა, გამოჩნდება ნინო, ოთახში საქმიანობს. მიარტყავს თითს კარებს და შედის ნინოსთან.

**ნინო-** (გადაკოცნის) დაკარგული!

**ეკუსი**-(გაკვირვებული) ეხლა არ გელაპარაკე.

**ნინო**-სანახავად დაკარგული.

**ეკუსი** - (ტანის ნაზი მოძრაობით. დამრიგებლური ტონით )მაშინ, კარგად შენახული.

**ნინო** - (გაუღიმებს) სათუთად.

**ეკუსი** - ( გამოწევს სკამს ჯდება) სადაა?

**ნინო** - (თავით მიანიშნებს კულისებისკენ, სადაც პირობითად საძინებელია) შენზე ფიქრში ჩაეძინა.

**ეკუსი** - ძალიან კარგი. სხვა რა ხდება?

**ნინო** - არაფერი (პატ. პაუზა) შოთა პაპა ვინახულეთ.

**ეკუსი** -(ოდნავ ირონიული ტონით) გიმოგზაურიათ, და რატო არ მითხარი?

**ნინო-** მათქმევინე.(ოდნავ მკაცრად)დიეტას ახსენებ, ტელეფონს ვთიშავ.

**ეკუსი**-(არ აქცევს ყურადღებას ნინოს ტონს) რაო პაპამ. როგორ ვარო?

**ნინო**  - კარგად.

**ეკუსი** -სხვა? ზიხართ სახლში (ნინო თავის დაკვრით ეთანხმება.უცებ გაბრაზებული ტონით) ჩემებს რამ შეაძულათ.

**ნინო** - გახდი სიდედრი?

**ეკუსი** - უბრალოდ სახლში გასაკეთებელი, სახლში გააკეთე დალოცვილო.

**ნინო** -(ცოტა ირონიულად) გეუბნები ეგაა.

**ეკუსი** - (ყურადღებას არ აქცევს ნინოს ირონიას) მაინც და მაინც ტირიფის ქვეშ რატო მოუნდათ, არ მესმის.

**ნინო** -(მხიარულად) აურია ბრძენმა?

**ეკუსი-**კაი რა. სულ ტირის პატარა. (დაღონებული ტონით) მძინარეს ვეთამაშები, თავი გიჟი მგონია.

**ნინო**- (მოფერებით) მიგისაკუთრა.

**ეკუსი** - (ხელებს იწყობს მკერდზე თითქოს პატარას იხუტებს. ) მაგას შემოვევლე (უცებ ჩვეული ტონით) ტირილს გადაეჩვევა თუ არა, ჩემია.

**ნინო** - დაადგინე?

**ეკუსი** - ვის გავს? მამამისს. ჩემ ნერვოზს (ნინოს ეღიმება. ეკუსი ოდნავ ბრაზიანი ტონით) ანაღვლეე.

**ნინო** -რა გინდა, რას ერჩი? საკმაოდ ზრდილი ახალგაზრდაა.

**ეკუსი** -ზრდილი კი არა სირია!(ნინოს უხმოდ ეცინება) დედამისივით ყვერები რო არ მაქ, ბრაზდება.

**ნინო**-(მობოდიშების ტონით) მაგრა შევრცხვით თიკუნიასთან.

**ეკუსი**- იცის, იცის რო გცხვენია (ხელის მოძრაობით დაიკიდეო) გადაფურცლე.

**ნინო-** (თავის მოძრაობით არ ეთანხმება) ძან მალე გავიცნობთ, ბრაზიან ქალბატონს.

**ეკუსი** -რატო ბრაზიანს?

**ნინო-** (გაკვირვებული შეხედავს) აბა დედამისივითო?

**ეკუსი** - კაცს გავს ( ეცინება)დალის ულვაშები(ნინო აწყვეტინებს)

**ნინო**-დამშვიდდი.

**ეკუსი**-განახა ბავშვს რო ეფერება, პიდარასტი გეგონება. (აგრძელებს სიცილს)

**ნინო** -ჩუმად გოგო!

**ეკუსი** -კაი რა, ნერვები მიშალოს და გულიც ვერ მოვიფხანო?

**ნინო** -ჯერ ახალგაზრდაა დაღვინდება.

**ეკუსი** - წავიდეს მაგის (ნინო ყავის ფინჯანს უდებს მაგიდაზე. ეკუსი მოსვავს) თუ მომსპო, დამასხით მერე ზევიდან (გამოკვეთილად) ღვინო.

**ნინო** -დამიჯერე დაგეწყო.

**ეკუსი** -აქ რა ხდება ის მითხარი.

**ნინო** - რა გითხრა, ყველაფერი იცი.(პატარა პაუზა) ცოტა სმას მოუმატა.(თავს გააქნევს უკმაყოფილოდ) ბავშვი გვინდა.

**ეკუსი** -გაამართლე ჰო. შენ რა არ გინდა, რატო არ სვავ?

**ნინო** -კაცი სხვანაირად განიცდის.

**ეკუსი** -(ირონიული ტონით) აბა აბა.(მოსვავს ყავას. ოდნავ ბრაზიანი ტონით) ბევრ-ბევრ შვილებიანი ლოთი მამა არ გინახია?

**ნინო** -დიდმა სიხარულმაც იცის.

**ეკუსი** - მერეც იღადავე.(მოსვავს ყავას)დამიჯერე. ეხლავე თუ არ მიხედე, ვეღარ მოერევი.

**ნინო** -(ხალისიანი ტონით)იმედია მირჩევ როგორ.

**ეკუსი** - უთხარი რომ წახვალ.(თვითკმაყოფილი ტონით) როგორია.

**ნინო** -გაგიჟდი? რომ მითხრას წადიო?(პატარა პაუზა) ვერ მოგართვი.

**ეკუსი**- არ მჭირდება.(ყავის ფინჯანს ტუჩთან მიტანილს მაგიდაზე აბრუნებს თან ლაპარაკობს) ისე, მორთმევით მე მოგართვი.

**ნინო**- რეებს ბოდიალობ.

**ეკუსი**-რა არა?

**ნინო**- შემეშვას აღარ დამირეკოსო, მორთმევაა?

**ეკუსი**- ნუ მეწინააღმდეგები.(პატარა პაუზა) გუშინდელივით მახსოვს, სულ სხვანაირი მოხვედი.

**ნინო-**ულვაშიანი?

**ეკუსი**-(არ უსმენს ნინოს) ნახე მეთქი?(მხიარული ტონით) ეგრევე გაწითლდი. ძლივს დაიწრიპინე, ვინ? (ეცინება)

**ნინო**- გავწითლდი არა გავყვითლდი (ისმის დევიკოს გაბრაზებული ხმა)

**დევიკო** – ამას ყავას როგორ ალევინებ? (ორივე ქალი დაიძაბება. შემოდის დევიკო. გაოცებული ტონით)) ეკუსი შენ? პატარა ბავშვი მეგონე გოგო.

**ეკუსი** -(დგება მისასალმებლად.) ჩემი ლოთი! (გადაეხვევიან)

**ნინო** -კარგი, ნუ დააკვდით ერთმანეთს.

**ეკუსი** -(არ უშვებს დევიკოს ისე შეხედავს ნინოს) გვაცალე ცხოვრება.

**დევიკო** - (გააშვებინებს ეკუსის ხელებს) სამკურნალოები ხართ.

**ეკუსი-** მე არა.

**დევიკო** - (ნინოს) სოფლის ნობათი ხო გვაქვს?

**ნინო-** (თავის მოძრაობით მიანიშნებს ეკუსიზე) თუ დალევს მე წავალო.

**ეკუსი-** (ცოტა დაბნეული) კი.

**დევიკო-** (მიდის მაცივართან. გამოაღებს შეიხედება.) რას გავს ეს?!( გამოხედავს ნინოს) ჯერ არ მოსულა, უკვე მიდის? (ნინო გაღიმებული შეხედავს ეკუსის)

**ეკუსი-** (ჩვეულებრივი ტონით) ვიხუმრე. ( ჩამოჯდება) შეგიძლიათ დამაძალოთ.

**დევიკო**- (მხიარული ტონით) მშვენიერი! (შუქი ქრება)

**ახალი ეპიზოდი**

ყურადღება გადადის სცენის მარჯვენა მხარეს. სცენის სიღრმეში ჩანს მოხუცი კაცი, ზის დივანზე უყურებს ტელევიზორს, ფეხებთან პატარა ძაღლი უწევს. ოთახის შუაში, ტაბლაზე გაშლილ სუფრას სამი ახალგაზრდა კაცი უზის.

**ლევანი** -(წამოდგება. ეტყობა სიმთვრალე) ლაშა, ჩემი ძმა ხარ! მეორედ ვსვავ ამ ოჯახში და ასე მგონია მთელი ცხოვრება ერთადა ვართ. ამ ოჯახს, როგორც ჩემსას, ისე უყურებ.

**ლაშა** -მადლობა, ძმა ხარ.

**ლევანი**-თქვენი ნებართვით ჩემო ძმებო, მინდა განსხვავებული სასმისით დავლიო, ამ დიდებული ოჯახის სადღეგრძელო!

**გივი ძია** -(გამოხედავს მოქეიფეებს. გაოცებული ტონით) განსხვავებულის ღვინო გააქვთ?

**ლაშა**-დღეს ყველაფერი გვაქვს.

**გივი ძია-** ეგ კარგი, მაგრამ განსხვავებული მეტი არ მოგივათ?

**ლევანი** - მართალი ბრძანდებით გივი ბატონო, მაგრამ ისე გამათბეთ, ისეთი გამორჩეულები ხართ.

**გივი ძია** - მადლობა, თქვენც კარგები ხართ.

**ლევანი** -(თავს დაუკრავს მადლობის ნიშნად. დახედავს ბიჭებს) სად ვიყავი?

**ზურა** - კარგები ხართ, განსხვავებულებიო.

**ლევანი** - გამორჩეულები (შეუსწორებს ზურას)ჰო და, სასმისიც გამორჩეული უნდა იყოს. (შეხედავს ლაშას)გამოუშვი! (ლაშა დგება მოაქვს ვაზა დებს ტაბლაზე) ძმა ხარ, ბურთი!(შეუვსებენ სულ ბოლომდე. ფრთხილად იღებს) ძმებო, როგორც უკვე ვთქვი (პაუზა) აქ ისე გავთბი (პაუზა) ისე გამათბო! (პატარა პაუზა. ფეხზე დგომაზეც ეტყობა სიმთვრალე) როგორც ფეჩმა ბოდიშით. დანთებულმა ბუხარმა!(პატარა პაუზა)დიახ ბუხარმა!(პატარა პაუზა) ბატონო გივი.(ცოტა მორიდებული ტონით) გივი ბიძია.(გივი ძია გამოხედავს) ლაშა! გკოცნით ანთებულ გულებში. (პატარა პაუზა) იმ გულებში(პატარა პაუზა) რომელსაც წარღვნაც კი ვერ ჩააქრობს.(პატარა პაუზა)გაგიმარჯოთ! იდღეგრძელეთ! იდღეგრძელეთ! იდღეგრძელეთ! (დალევს ბოლომდე. ვაზას ამოატრიალებს.)

**ლაშა -** კაი ჯანზე ყოფილხარ.( გამოართმევს ვაზას და დაიწყებს ღვინის ჩასხმას)

**ზურა** -საკმარისია.

**ლაშა** - ცოტაც.

**ზურა** - გაგიჟდი!( ლევანი წამიერად შებორძიკდება გაიმაგრებს თავს და ჯდება)

**ლევანი** -ეგეთები დამილევია! (იტყვის თუ არა უკან გადავარდება, ზურგით ეცემა იატაკზე. ხმაურზე გივი ძია გამოიხედავს. ხედავს ლევანი დაბლა გდია. ლაშა და ზურა გაშეშებულები უყურებენ.)

**გივი ძია**-რას უყურებთ, ააყენეთ!(ზურა სწრაფად დგება და ლაშასთან ერთად ცდილობს ლევანის წამოყენებას. გივი ძიაც მივა და ცდილობს ტაბლა გამოწიოს, ბიჭებს ლევანის წამოყენება რომ გაუადვილდეთ.)

**ლაშა** -ძალიან წითელია, რატომ?

**გივი ძია** -(გაბრაზებული, დამცინავი ტონით) შერცხვა რომ წაიქცა, შერცხვა! (გივი ძია წყალს სახეზე მიასხავს. ლევანი ახელს თვალებს. შეხედავს ხელებით უჭირავთ.)

**ლევანი** -(დაბნეული ტონით) ვჩხუბობდი?

**გივი ძია** -(ნახევრად დამშვიდებული, ირონიული ტონით) არა აშველებდი (ჩაიქნევს ხელს, წავა ტელევიზორთან.უცებ გამოხედავს)თავი უნახეთ, ხო არ გაუტყდა?

**ლაშა-** (მოუსვავს თავზე ხელს, დახედავს)სისხლი არ მოდის, კოპი აქ. (გივი ძია გააგრძელებს ტელევიზორის ყურებას. ლევანის სვავენ სკამზე. ტაბლას გაასწორებენ. ზურა იღებს განსხვავებულს. ლევანი თავს ვერ იკავებს. მაგიდისკენ ისე გადაიხრება ცოტაც და თეფში ჩადებს თავს.ზურა ცალი ხელით წამოაყენებს. ლაშა ამ დროს სამზარეულოს მაგიდაზე კონსერვს ხსნის).

**ზურა** -ლევან მაგრად ქანაობ, ჯობია მიეყუდო.

**ლაშა** -არა! (ლევანი ეცემა იატაკზე) აქვს ზურგი

**ზურა** -უჰ შენი, სულ გავითიშე.

**გივი ძია** -(ხმაურზე გამოიხედავს. ისევ დაგდებულს რომ დაინახავს გაბრაზებული ტონით) რას აკეთებთ, სიმაგრეზე ამოწმებთ?! (ყველა მიესევა. ისევ წამოაყენებენ ნახევრად. გივი ძია მიდის სახეს წყლით უზილავს. ლევანი მაინც ცუდათაა ) ჩქარა, ნინოს დაუძახე, (ლაშა გადის) დროზე! კრიჭა აქვს შეკრული. (ამის გაგონებაზე ლაშა აჩქარდება.იხსნება მარცხენა ფარდა გამოჩნდებიან დევიკო ნინო და ეკუსი მაგიდასთან. ლაშა დაუკაკუნებლად შევა)

**ლაშა** -ნინო გვიშველე. კაცი გამიხდა ცუდად. (ნინო და დევიკო უსიტყვოდ გაყვებიან. შედიან გივი ძიას სახლში)

**ნინო** -(შეხედავს მთვრალები არიან) დევიკო აიღე კოვზი და ფრთხილად გაუღე პირი. კბილები არ ჩაუმტვრიო და ენას არ შეეხო. (თან გადის შედის სახლში უჯრიდან იღებს ერთჯერად შპრიცს და ამპულებს).

**ეკუსი** -(დგება) გჭირდებით?

**ნინო-**(ხელით ანიშნებს რომ დაჯდეს) ყველაფერი კარგად იქნება. (ნინოს მოსვლამდე ლევანის კრიჭას უხსნიან და თვალებს ახელს).

**ლევანი** - სად ვარ? (შემოდის ნინო, შეხედავს ლევანის, ამზადებს შპრიცს გასაკეთებლად) რას მიყურებთ? მე უნდა გამიკეთოთ?! (გადახედავს იქ მყოფებს პატარა ბავშვივით) არა არა, ნემსი არ მინდა.

**ნინო** -ჯობია გაგიკეთოთ ცუდად აღარ გახდებით.

**ლევანი** -(ისევ პატარა ბავშვივით) არა არა, გეხვეწებით ნემსი არა. (დევიკო და ლაშა, ლევანის დააჯენენ გივის დივანზე. ლევანი შეშინებული იყურება)

**ნინო**- დამშვიდდით ბატონო არ გიკეთებთ,(გივი ძიას) მაგრამ ყურადღების მიქცევა აუცილებელია.

**გივი ძია** - მივხედავ შვილო, აბა რას ვიზამ, რა გაუკეთო?

**ნინო**- გაკეთებით არაფერი, იყოს ესე, თუ რამე სახლში ვარ. (ნემს მაგიდაზე ტოვებს)

**გივი ძია** -მადლობა და ბოდიში შვილო.

**ნინო** -როგორ გეკადრება გივი ძია, რისი მადლობა. თქვენ მყავდეთ კარგად

**გივი**- ჩემ ყოფნას თუ კარგად ყოფნა ჰქვია.

**ნინო** -შეგაწუხათ რამემ?

**გივი ძია** - ამ ბედოვლათის გადამკიდე, გარეთ გასვლა არ მინდა.

**ლაშა** -(მთვრალი ტონით) მე რა შუაში ვარ?

**გივი ძია** - (მკაცრი ტონით) ჩაიგდე ენა, გილიოტინა! (ლაშა ჩუმდება)

**ნინო** - რა ქნან ამ კაცებმაც, ცუდი დროა.

**გივი ძია** - ცუდ დროზე ლაპარაკი არ მინდა, დამაწყდა ნერვები.

**ნინო** -იმედია, რაღაც გამოსწორდება.

**გივი ძია** - (ხელს ჩაიქნევს) ეეჰ, ერთხელ კიდევ მადლობა შვილო

**ნინო** -კაი რა, გივი ძია (მოქმედება კვლავ დევიკოს სახლში გადადის.) აი ჩვენც მოვედით. (ნინო და დევიკო მიუსხდებიან მაგიდას)

**ეკუსი** -თეფშები გამოვცვალე (თავს მოიწონებს)

**დევიკო**-ორი კოცნა ეკუთვნის (ეკუსი ლოყაზე თითებს აათამაშებს. დევიკო გაუცინებს.) ნინოს!

**ეკუსი** -ეგრეც ვიცოდი.

**დევიკო** -(კოცნის ნინოს. ყველა გამხიარულდება. დევიკო იღებს ჭიქას) ნადიმი გრძელდება, ისევ და ისევ თქვენ გაგიმარჯოთ! (მიუჭახუნებს ეკუსის, დალევენ. ნინო არ სვავს) ერთიც დავლიოთ და ცოტა ხნით უნდა დაგტოვოთ. (ავსებს ჭიქებს).

**ეკუსი** - გაგეხსნა, ძვირფასო?

**ნინო** - რა მალე დავბერდით.

**დევიკო** - (ნინოს საყვედურის ნიშნად თავს გაუქნევს. ხმამაღლა) ბიჭები უნდა ვნახო, ბიჭები!

**ეკუსი** -(სიცილით) ამას შენგან არ ველოდი.

**დევიკო** - (შეხედავს ეკუსის) ვიღაც გაიტყიპება.

**ნინო**-აუცილებელია წასვლა?

**დევიკო** - მგონი რაღაც სამუშაო გამოჩნდა. გავიგებ, როდემდე გვინახოს (მოფერებით) ამ მათხოვარმა.

**ეკუსი** -(ქუჩური ტონით) ეს ხურდა ბაასი არ გინდა ძმაო!

**ნინო-** კინაღამ დამავიწყდა (დგება უჯრიდან იღებს კონვერტს, ეკუსის უდებს წინ. ცოტა მკაცრი ტონით) ეხლა იცოდე შენი ხმა არ გავიგო.

**ეკუსი** -(ცოტა განაწყენებული) რა ხდება?

**ნინო** -ბოლოს ძალიან ბევრი მოგივიდა, რაც გვჭირდებოდა ავიღეთ დანარჩენი აქაა.

**ეკუსი** -არავითარი დანარჩენი, ეხლა რაც მოგიტანეთ იმასაც დავამატებ, შემდეგ მოსვლამდე. როგორც გინდათ ისე დახარჯეთ. (ოთახში მიმოიხედება) ჩემი საფულე სადაა?

**ნინო** -(სიყვარულით ოღონდ მკაცრად) ეკუსი, არავითარი საფულე, რამდენიც გვჭირდება გვაქვს. გთხოვ შეურაცხყოფილად თავს ნუ მაგრძნობინებ.

**ეკუსი** - ჩემო გენაცვალეებო, მეგობრობა ცალმხრივია?

**ნინო** - რატომ?

**ეკუსი** - რომ მიჭირდა თქვენთვის არაფერს იტოვებდით(დევიკო აწყვეტინებს)

**დევიკო**-(მკაცრი ტონით)ეკუსი!

**ეკუსი** -(გაბუტული ტონით) რა მჩაგრავთ.

**ნინო** - იქით დაჩაგრავ ვისაც გინდა.

**ეკუსი** -თქვენ ვერ მოგიხერხეთ ვერაფერი (თხოვნის ტონით) ხომ იცით ეს ჩემთვის არაფერია

**ნინო** - მორჩა, სანამ მე თვითონ არ გეტყვი, არავითარი ფული!

**დევიკო**- (სიცილით) დღეიდან უფასო ვარ.

**ნინო** -პირიქით შეუფასებელი.

**ეკუსი** -(გაბუტული ტონით) რეებს ოხუნჯობთ, ჩემი სიკვდილი გინდათ?

**დევიკო** - (მოფერებით) არაფერი მოგივა.

**ეკუსი** -(არ ეგუება სიტუაციას) როგორ არ მომივა, აუცილებლად ვინერვიულებ, რომ ვნერვიულობ (შეხედავს ნინოს) კარგად იცი თმები მიჭაღარავდება და ვსუქდები.

**დევიკო**- ეს ხომ წამებით სიკვდილია

**ეკუსი**-(ნინოს) გესმის!

**ნინო** -ხუმრობს გოგო, რა მოგივიდა (შერბილებული ტონით) თემა დახურულია.

**ეკუსი** -(ჯიუტად) დაქალობაში ჩემო გენაცვალე, არავითარი დახურული თემა არ არსებობს.

**ნინო** -კაი რა. მოვრჩეთ გეხვეწები.

**ეკუსი**-(შეხედავს ორივეს) მაშინ ესე. არც თქვენი, არც ჩემი.

**დევიკო** -(ღიმილით) მოგვახსენე.

**ეკუსი** - ეხლა არაფერს დავტოვებ. ოღონდ ძველი დატოვებული თქვენთან დარჩეს. (საბრალო ტონით) ამაზე უარს ვერ გადავიტან. ( პაუზა. ნინო და დევიკო შეხედავენ ერთმანეთს)

**დევიკო** -დავეთანხმოთ. სიკვდილისთვის ცოდოა. (შეხედავს ეკუსის) დაინახავ პატივისცემას, შე უმადურო (იცინის).

**ეკუსი**-(გამხიარულდება) მიყვარხართ.

**დევიკო**- (იღებს სასმისს) კარგად ვიყოთ ჯანზე ვიყოთ!(დალევს, ხსნის კონვერტს იღებს ერთ კუპიურას, დანარჩენს აგდებს მაგიდაზე) წავედი არ მოიწყინოთ. (გადის სახლიდან).

**ეკუსი**- მაგარი გყავს.

**ნინო**-(მხიარულად) ხან ისეთ რამეებს აკეთებს, ბავშვი გეგონება.

**ეკუსი**-(საქმიანი ტონით) მართლა ბავშვზე. ჩემზე კარგად იცი, მედიცინა ძალიან წინ წავიდა და სცადეთ თანხა (ხელს იდებს მკერდზე, იმის ნიშნად, მე ვიხდიო).

**ნინო** -ასპროცენტიანი გარანტია არ არსებობს. მოლოდინის გაცრუება საშინელებაა.

**ეკუსი**- რატო ეგრევე გაცრუება?

**ნინო**- (თავს უიმედოდ გააქნევს) ჩემზე არ ვფიქრობ. დევი მადარდებს.

**ეკუსი**- დევიკოა პრობლემა, მაგას ორ წუთში მოვაგვარებთ.

**ნინო**-(ეღიმება) დათვერი გოგო?

**ეკუსი**-რატომ, რა ვთქვი ისეთი. დონორი მყავდა მხედველობაში.

**ნინო**- (ეცინება) ჩუ!

**ეკუსი-** რა ჩუ. სხვა კაცი გაიჩინეო არ მითქვამს, ისე არც ეგაა ცუდი ვარიანტი.(გაიცინებს)

**ნინო-** მაგ საკითხში ცოტა ძველმოდური ვარ. ბავშვის მამა დევიკო თუ არ იქნება, ბავშვს (ღრმად ჩაისუნთქავს) ღმერთო მაპატიე. შეიძლება ვერ მოვეფერო. (ნინო უცებ მოიწყენს)

**ეკუსი**-(შეწუხებული ტონით) მაგარი ჩერჩეტი ვარ.

**ნინო**-მე შენზე მეტად.

**ეკუსი**- გინდა ვიმღერებ?(ნინო თავის ქნევით ეთანხმება)

(შუქი ქრება.)

**ახალი ეპიზოდი**

(დევიკო შემოდის. ჩერდება ეზოს კარებთან. მარჯვენა მხრიდან ნელი სიარულით და საუბრით შემოდის ორი გოგო. გივის ფანჯარას მიუახლოვდებიან ძაღლი დაიყეფავს. გოგოებს შეეშინდებათ.)

**გოგო**-არ გაგვიხეთქა გული.(პატარა პაუზა) უზრდელი!

**დევიკო**- (მიდის ფანჯარასთან უჯავრდება ძაღლს) ფისუნიებს და კატებს ვეღარ არჩევ?

**გოგო**-(ხმამაღლა უხეში ტონით)ესღა გვაკლდა.

**დევიკო**- მაგარი შევრცხვი. სიტყვებს ვერ ვპოულობ რო პატიება ვითხოვო. (დგას თავჩაღუნული. სახით ფანჯრისკენ)

**|| გოგო** - (შეხედავს დევიკოს)საბოდიშო(დევიკო აგრძელებს საუბარს ფანჯარაში )

**დევიკო**- მართალი ხარ, კატები ყოფილან, კატები.

**გოგო**- (ნერვიული ტონით) ამხელა კაცი რეებს კადრულობ!

**დევიკო**- ( მიმოიხედავს) მე მეუბნებით?

**გოგო**- სხვას ხედავ?

**დევიკო**- (გაოცებული)მე?! თმახუჭუჭა ჯეელ აბორიგენს!

**გოგო**- (შეხედავს მეორეს) ვისო? (ორივე შეხედავენ დევიკოს)

**დევიკო**- ტფილისელ ბიჭსო! (მიუტრიალდება ძაღლს) რა გავკაფე.

**გოგო** - ექიმი გჭირდებათ (გამოკვეთილად)ბიძია!

**დევიკო**- ღიმილიც მომარჩენს.

**გოგო**- (ეტყობა ძალიან მოეშალა ნერვები, ქუჩას მოათვალიერებს, ხელს პირთან მიიტანს, თითქოს ეჩურჩულება) შენხელებს აღარ აძლევენ.

**დევიკო**-(ოდნავ პრეტენზიული ტონით) რა მარგალიტები მომაყარე.(თავისთვის ჩაიცინებს) შე ძუნწო!

**გოგო-** (ძან დაიძაბება) უ შენი.

**II გოგო-** წამო, გეხვეწები.

**გოგო**-(მუქარის ტონით) დაგიმახსოვრე!( დევიკო ჩუმად უყურებს. გოგოები მიდიან).

**გივი ძია**-(მოდის ფანჯარასთან. დაინახავს დევიკოს. უჯავრდება ძაღლს) მეზობლებს ვეღარ ცნობ?!

**დევიკო**- კატებს დაუყეფა

**გივი ძია-** (ცოტა გაბრაზებული ტონით) მაგრად მომრავლდნენ მაგათი...

**დევიკო**- (ღიმილით) ფისუნია კატებს

**გივი ძია-**  (ძაღლს, თითის ქნევით)ნუ აშინებ

**დევიკო-** მაგათ რას შეაშინებ. სამნი რო ყოფილიყვნენ მცემდნენ.

**გივი ძია**-ქართველო!ერთი ათ კაცს ამარცხებდი, ნუ გავიწყდება.

**დევიკო**-(მხიარული ტონით) ათ კაცს ქალი თუ გაუმკლავდება

**გივი ძია**-(ჩაიცინებს) ეგეც მართალია

**დევიკო**-შოთა პაპა ყოველთვის მართალია.

**გივი ძია**-ხოა კარგად?

**დევიკო**-იძახის კიო(ორივეს ეღიმება) ჯადოსნური ყუთი რას იძახის?

**გივი ძია**-დამაწყვიტა ნერვები.

**დევიკო**- კინოებს უყურე.

**გივი ძია**-(ხელს ჩაიქნევს. ოდნავ ნერვიული ტონით) სირცხვილია. ამდენ ხალხს ერთი სირი დაარბენინებდეს თავის ჭკუაზე.

**დევიკო**- (ეცინება) გამიგია ერთი ერთზე მოგერევა, ოხერიაო.

**გივი ძია-** ერთს (ცოტათი გაშლის ხელებს) და არა ამდენს. ისე თუ ჭკუა გაქ, ერთსაც ვერ მოგერევა.

**დევიკო**- რა მოუვიდათ (მხრებს აიჩეჩავს)

**გივი ძია-**არაფერი. ადამიანს ვერ შეცვლი, თუ ოდნავ მაინც აქვს ჭკუა.

**დევიკო**-უტვინოს კიდე აიტან, უზრდელი ძნელია.

**გივი ძია-** თუ ჭკუა არა გაქვს, ზრდილობა საიდან?

**დევიკო**-ძან ვულგარულები გახდნენ.

**გივი ძია-** თან რო ამაყობენ ამით. აბა უთხარი რამე.

**დევიკო-** არც გაბედო.

**გივი ძია-** შენ ტელევიზორში უნდა ნახო რას კაცობენ, არადა მიხაროდა ქალების სიმრავლე

**დევიკო**-სამწუხაროდ სილამაზე ფასიანი ყოფილა.

**გივი ძია**-(გაეღიმება) სულ მამაშენს გევხარ.

**დევიკო** - (ოდნავ სევდიანი ტონით) ერთ-ერთი მაინც გადარჩენილიყო.

**გივი ძია**-დაწერილს ვერ გადაწერო.

**დევიკო**- ხალხში არ თქვა. ცრუ რწმენააო ნერვებს მოგიშლიან.

**გივი ძია-** როდის აქეთ?

**დევიკო**-(ნერვიული ტონით} წმინდა წინასწარმეტყველები ხო იყვნენ.

**გივი ძია-** მაგდენი არ ვიცი. ერთი რაც ვიცი, ლოგიკით ღმერთს ვერ ახსნი. (უცებ შეტრიალდება ტელევიზორისკენ)მორჩა რეკლამა გავიქეცი (დევიკო შედის სახლში. ნინო და ეკუსი ჭორაობენ).

**ნინო** - (დევიკოს დანახვაზე) ჩადგა ქარი?

**დევიკო**- დაიწყე მამიდაჩემივით?

**ნინო** (შეიცხადებს) რატომ, მეგონა კლიმატი შეცვალე.

**დევიკო**- რას იძახი?გამაგებინე

**ნინო**- (ეღიმება) როგორ, ქარმა არ დაუბერა, აფრები არ გაშალე?(დევიკო მშვიდად ჯდება)

**ეკუსი**-(მხიარული ტონით აყვება)არ ითევზავე?

**დევიკო**- სუყველა ჩერჩეტი როგორა ხართ.

**ნინო**- შენ ხო მყევხარ.( დასუნავს მხარზე) თევზის სუნი არ ასდის.

**დევიკო** - რის თევზი, რა თევზი. ვიღაცის ზღაპრების გჯერა

**ეკუსი** - დაგიძველდა ანკესი (იცინიან)

**დევიკო**- გაიცინეთ შემოგევლეთ, გაიცინეთ.

**ეკუსი**- (დამრიგებლური ტონით) თევზს თუ ვეღარ იჭერ, გადადი კიბორჩხალებზე! (აგრძელებენ სიცილს)

**დევიკო**- (დგება) თქვენი თავი არა მაქვს,წამოვწვები.ხვალ ადრე უნდა ავდგე

**ნინო**- რა ხდება გივი ძიასთან?

**დევიკო** - მშვიდობაა. (შუქი ქრება)

**ახალი ეპიზოდი**

ნინო ეზოში ფენს პერანგებს. მაია ზურას ცოლი, გარედან წმენდს შუშებს. გამოდის გივი ძია ჩერდება კარებთან, იღებს მოზრდილ ძვალს.

**გივი ძია** - (შეწუხებული ტონით) ყველა გიჟი ჩემ კარებთან რატო მოდის. (მიმართავს ნინოს და მაიას) არ იცით, ვინ მიყრის კარებთან ამ ძვლებს?

**ნინო და მაია** - არა, არა, გივი ძია.

**გივი ძია** - ან საიდან მოაქვს ამხელები, ამას ძაღლი კი არა მიწა ვერ შეჭამს (დახედავს ძვალს) ესეთი გაპრიალებული ძვლები, ზოოპარკში მაქვს ნანახი.

**ნინო**- უყვარს ხორცი (შემოდის ქუჩიდან დევიკო)

**დევიკო** -გამარჯობათ მეზობლებო (შეხედავს ნინოს) ვერაფერი ჩემო გოგო ვე-რა-ფე-რი.

**ნინო**-(თბილი ტონით) შენ იყავი კარგად. თვის ბოლოსთვის გამოიარეო ხომ მითხრეს, რაღა დარჩა რვა დღე, წესით უნდა მიმიღონ.

**დევიკო**-გივი ძია, მართალი იყავი სულ გაგიჟდა ეს ხალხიო.

**გივი ძია-** რაო ჩემო დევიკო, ვინ გაგაბრაზა?

**დევიკო**-გაბრაზებით არავინ. სამუშაოს დასაწყებად ვიყავი, რომ დამინახეს ჩვენ ბიჭი გვინდაო. კინაღამ უთხარი (ქუჩური ტონით) არ ამომაღებინოთ მეთქი (იცინის).

**ნინო** - (ჩუმად) დევიკო (თავით მაიასკენ ანიშნებს)

**დევიკო** - (შეხედავს მაიას) ჩვენიანია. (გივი ძიას)უსაქმურობაც აქაა(ყელზე ისვავს ხელს) ჯიბეებში ხელები ვერ ჩამიყვია, გონიათ ყვერებს ვიფხან

**გივი ძია** - (მხიარული ტონით) ეგონოთ (დევიკო ნინოს გადახვევს ხელს და შედიან სახლში)

**მაია**-გივი ძია, ნინოზე იძახიან კარგი ექიმიაო და რატომ არ მუშაობს?

**გივი**- კარგი როა იმიტომ.

**მაია**- ეგ როგორ?

**გივი** - (თბილი ტონით) რა გინდა, შე ჭორიკანა ვერ ისვენებ?

**მაია** - ღმერთმა დამიფაროს, მაგათზე ჭორიკნობა, ორივე ისე მიყვარს, მე კი არა, ვინმემ რომ რამე თქვას თვალებს დავთხრი!

**გივი ძია** - კაი შვილო, დაწყნარდი. რომელ საავადმყოფოშიც მუშაობდა, იქ საჭირო გახდა ექიმების შემცირება. ნინომ თვითონ დაწერა განცხადება და წამოვიდა . სამი შვილის დედას უმუშევარს ვერ დავტოვებო. ასე ჩემო მაია, არიან კიდევ კარგი ადამიანები.

**მაია** - (ვითომ სხვათა შორის) ფული ოხერია, კარგს კი არა, ბანოვანს გაგხდის.

**გივი ძია** -(მკაცრი ტონით) ვერ გავიგე! რა ფული?

**მაია** - (მშვიდი ტონით) არაფერი, ისე ვთქვი (გივი ძია შეხედავს დაკვირვებით, ხმას არ გასცემს, წაიღებს ძვალს გადასაგდებად. ეზოს კარებთან მისულ გივი ძიას უკნიდან მაია დაეჯღანება ენის გამოყოფით და შევა სახლში. შუქი ქრება).

**ახალი ეპიზოდი**

მოქმედება გრძელდება დევიკოს სახლში. ნინო ჩაცმულია, თმებს ისწორებს. დევიკო გამოდის საძინებლიდან.

**დევიკო**- საით ქალიშვილო?

**ნინო**- სამსახურის თაობაზე უნდა მივიდე. დიდი იმედი მაქვს, ისე შემპირდნენ თან ჩემი სპეციალობით უჭირთ. (აიღებს საფულეს, გააღებს ჩაიხედება დაკეტავს) ფული სულ არ გვქონია.

**დევიკო**-ტელევიზორზე დევს ორლარიანი. აიღე, სიგარეტს ნისიად გამოვართმევ

**ნინო**- (იღებს) შემოგიტან სიგარეტს. მე არ მეწუწუნებიან. (გადის ეზოში,ხედავს ზურა და ლაშა პახმელიაზე არიან, ჯუჯღუნებენ) დილა მშვიდობისა, მეზობლებო!(ზურა და ლაშა ესალმებიან)

**ნინო**- (ბრუნდება სიგარეტით) რაღაც ვერ ხართ, ბიჭებო

**ლაშა**- ყველაფერი რიგზეა

**ნინო**- (შედის სახლში, სიგარეტს დებს მაგიდაზე) წავედი, (ნინო ისევ ჩაუვლის შეწუხებულ მეზობლებს. გადის გარეთ, ეზოს კარებს ოდნავ გაცდება. ხსნის საფულეს იღებ სორლარიანს და ბრუნდება ეზოში)

**ნინო**- ფული ვიპოვნე, თქვენ ხომ არ დაგივარდათ ( მორიდებული ტონით) სულ 2 ლარია (აწყვეტინებს ლაშა)

**ლაშა** - ნინო, თქვენ იმდენჯერ გაქვთ 5 და 10 ლარიანები ნაპოვნი, რომ ეს ორი ლარიც ძალიან ბევრია. (ნინო ფულს დაუტოვებს, გაუღიმებს და წავა).

**ზურა** - ეხლა რა ვქნათ, არაყზე ვინ მიუშვათ. მწარედ დაიფიცა სანამ ფულს მთლიანად არ მომიტანთ, აღარ მოგცემთო.

**ლაშა**- შენ ქალს უთხარი.

**ზურა** - დაიწყებს ეხლა, მაგრამ არა უშავს. მაია (ხმა მაღლა) მაია არ გესმის?! გამოდი (მაია გამოდის) მიდი არაყი გვიყიდე.

**მაია** - საიდან ფული?

**ზურა**\_ნინომ გვიშველა.

**მაია** \_ (დამცინავი ტონით) ძალიან გაიაფდით, (ბიჭები ჩუმად უყურებენ) რას მიყურებთ? ვერ მიუგდეთ

**ზურა** \_ ჩაიგდე გოგო ენა.

**ლაშა**- რისი საშუალებაც (მაია აწყვეტინებს)

**მაია** \_ კარგად ვიცი ყველაფერი. ის მდიდარი კახპა მაგათ (თავით დევიკოს სახლისკენ მიანიშნებს) ფულს მოაკლებს. თქვენ რა, გონიათ თავის ნაოფლარს არიგებს?

**ლაშა** \_ რა მნიშვნელობა აქ?

**ზურა** – ის რატოა კახპა?

**მაია** \_ (დაბოღმილი ტონით) აქ ვერ გააჩერებინებს მანქანას? ბოლოში ჩამოდის, მთელი ქუჩა ტრაკის ქნევით რომ გამოიაროს.

**ლაშა** \_ (ღიმილით)კაი რა, ქალი ყველა პრანჭიაა

**ზურა** \_ სულ მკიდია ვინ რას იქნევს, მიდი გვიყიდე (აწვდის ფულს)

**მაია-**(ირონიული ტონით) კიდიათ

**ლაშა** - (თხოვნით) ეხლა გვიშველე, მერე თუ გინდა გვაგინე

**მაია** \_ (ირონიული ტონით) ჯერ რომ გაგინოთ ვერა?

**ზურა** \_ (გაბრაზებული ტონით) ჩაიგდე ენა, შენი დედას შევეცი.

**მაია** \_ (ჯიუტი ტონით) დედაშენს შესცე ჯობია, ბევრად ახალგაზრდაა.

**ზურა** \_ (მუშტს მოუღერებს და გაიწევს მაიასკენ) მოკეტე თორემ

**მაია** \_ (არ აქცევს ყურადღებას. სახეს მიუტანს სახესთან) მიდი გაბედე, ამოგაყოფინებ თავს ციხეში, მერე ვნახოთ ვინ იქნება ნაცემი და მიჩმორებული.

**ზურა** \_ (შეხედავს ლაშას) მართალია მამაშენი, გესლიანების დრო დადგაო.

**მაია** \_ რატო ვითომ, შენ დილიხორზე რომ ვერ მიბრახუნებ? ძალიანაც მშვენიერი დროა

**ლაშა** \_ კარგი დაწყნარდით (მაიას) ვინ გცემს ან გცემდა?

**მაია** \_ (ლაშას უხეშად) შენ ჯობია მამაშენი დააწყნარო. იქ ყველასთვისაა ადგილი.

**ზურა** \_ გასაჩეჩქვი არა აქვს თავი.

**მაია** \_ ( ჯიუტი ტონით) მიდი შემეხე, შე არა კაცო.

**ზურა** \_ შენთან ერთად რომ მძინავს მართლა არაკაცი ვარ.

**მაია** \_ (ირონიული ტონით) კედელს ჩხირი, ძლივს სიმართლე არ თქვი(ბიჭები გადიან ეზოდან)

**ზურა**-ღმერთმა გაძლება მოგცეს.(თავის ქნევით)სიბერეში რა იქნება (შუქი ქრება.)

**ახალიეპიზოდი.**

ნინო შედის წყნარი სიარულით სახლში.

**ნინო\_** ხვალიდან ვიწყებ. აგვისტოში შენ საყვარელ შავ ზღვაზეც შევძლებთ ცოტა ხნით ჩარბენას. (ჯდება სკამზე იხდის ფეხზე და იზილავს თითებს) ცოტა დავიღალე.

**დევიკო**\_ რამ დაგღალა?

**ნინო**\_ ფეხით მომიწია სიარული.

**დევიკო**-ფული ხომ გქონდა?

**ნინო**- არ იცი რა დაბნეული ვარ, დავკარგე.

**დევიკო**-( ღიმილით) ა იპოვნე. (ნინო თვალს აარიდებს ვითომ ვერ გაიგო).

**ნინო**\_ (რეკავს ტელეფონი) გამაგებინე, რა მოხდა? (პაუზა) ვერ გამოვალ, ეხლა მოვედი დაღლილი ვარ (პაუზა) სამსახურის თაობაზე. (პაუზა) ხვალიდან ვიწყებ. (პაუზა) ტელეფონით გაგონილიც გამიხარდება. (პაუზა) კარგი, თუ ძალიან გამეხარდა გამოვალთ (პაუზა) ეხლა ბაჩა ახსენე თუ მომესმა? (პაუზა) ვიხუმრეო რომ მითხრა, იცოდე ხმას აღარ გაგცემ (პაუზა) მოვდივართ, ტაქსის ფული დამახვედრე!

**დევიკო**- რა ხდება?

**ნინო** - გიღალატა (ეცინება)

**დევიკო**- (დააკვირდება ნინოს) გათხოვდა?

**ნინო** - ვითომ, შერიგდნენ. მალე მივიდეთ თორემ(დევიკო აწყვეტინებს)

**დევიკო** -(გახარებული) გეფიცები ბაჩა რომ ახსენე, ეგრევე გამკრა შერიგდნენ მეთქი

**ნინო** - შერიგება არ ახსენო გაგიჟდება (ხალისიანი ტონით) გოგო გათხოვდა (ეცინება)წავედით (სინათლე ქრება)

**ახალი ეპიზოდი.**

მოქმედება გრძელდება გივის სახლში. ტაბლა გაშლილია. ლევანი გონდაკარგული წევს, ექიმი პულსს უსინჯავს. წრეში დგანან გივი, ლაშა და ზურა ექიმს უყურებენ.

**ექიმი**\_ მძღოლს უთხარით საკაცე მოიტანოს, თქვენი დახმარებაც დამჭირდება.

**გივი ძია-** (შეშინებული) იცოცხლებს, ექიმო?

**ექიმი**\_ დამშვიდდით, საშიში არაფერია.საავადმყოფოში მიხედავენ.( შემოდიან, შემოაქვთ საკაცე. ლევანის აწვენენ და გაყავთ. წინ მძღოლი. უკან ზურას და ლაშას თითო-თითო სახელური უჭირავთ.)

**გივი ძია-** (ლაშას და ზურას) წესიერად მოკიდეთ ხელი, არ დაგივარდეთ!

**ლაშა**\_ არ ვართ მთვრალები.

**ზურა**\_ ორი ჭიქის დალევა მოვასწარით.

**გივი ძია-** (მკაცრად) რატოა აბა ცუდად (პასუხს არ გასცემენ, გაყავთ ლევანიკულისებში.მალევე ბრუნდებიან ზურა და ლაშა დევიკო და ნინოსთან ერთად.გივი ძია ჭიშკართან დგას)

**გივი ძია** -(ნინოს დანახვაზე) რა კარგია მოხვედი.

**ნინო**\_ გისმენ გივი ძია.

**გივი ძია-** აღარაფერი, წაიყვანეს საავადმყოფოში. ცუდად რომ გახდა შენ სახლში არ იყავი, სასწრაფოს მოსვლამდე მშიშარა დედაკაცივით ვკანკალებდი. ეხლა ცოტა დავწყნარდი.

**ნინო**-აღარ ინერვიულო მიხედავენ

**გივი ძია-** (შეხედავსლაშას)ეს დაჭკვიანდება როდისმე?

**ლაშა**\_ რა ვქნა , ვეუბნები ცუდად გახდიო?

**გივი ძია-** ხე ხარ შვილო, მარად მწვანე!

**დევიკო**\_ (ღიმილით) ქალი უნდა ქალი!

**გივი ძია-** ქალი რომ კაცს აჭკვიანებდეს (ხელს ჩაიქნევს,წყნარი ტონით) გეიშები ფსიქიატრებად იმუშავებდნენ.

**ნინო**\_ (მოფერებით) მშვენიერი ბიჭია, არაფერი აკლია!

**გივი ძია**- ტვინი!

**ლაშა**\_ ძალიან კარგი ტვინი მაქვს ცოტა მაცადე, დაინახავ!

**გივი ძია\_** ღმერთმა გისმინოს, ჩემზე მეტად ვის გაუხარდება (ნინო შედის სახლში)

**ლაშა**\_ (მივა კარებთან) კიდევ მოუტანია (იღებს ძვალს და მიაქვს გადასაგდებად)

**გივი ძია\_** (ირონიული ტონით) ერთობიან გიჟები. ერთს მოაქვს, მეორეს მიაქვს.(ლაშა აგდებს ძვალს, შემოდის)

**ზურა**\_ გივი ძია, მოხვედი ხასიათზე?

**გივი ძია\_** სულ ჩემ ხასიათზე არა ფიქრობთ, შედით, გააგრძელეთ!

**ლაშა**\_ დევიკო შემოდი!

**დევიკო**\_ (მადლობის ნიშნად ხელს იდებს მკერდზე) კარგად ვარ ყველანაირად. ეკუსი და ბაჩა შერიგდნენ, კაი დრო ვატარეთ.

**გივი ძია\_** კარგი სალმიანი გოგოა.

**დევიკო\_** გენახა როგორები იყვნენ, იფიქრებდი პირველად სხედან ერთმანეთის გვერდითო.

(შემოდის მეზობელი ძვლით.)

**გივი ძია\_** (გაკვირვებული) შენ მოგაქვს ეს ძვლები?

**მეზობელი**\_ ამ ქუჩაზე თქვენი ძაღლი მიყვარს ძალიან.

**გივი ძია\_** (ცოტა გაბრაზებით) დალოცვილო, თუ გიყვარს ცოტა ხორცი მაინც დაუტოვე! ჩემი ძაღლი კამათლებს კი არ აკეთებს!

**მეზობელი**\_ ( ცოტა დაბნეული) უყვართო ძაღლებს.

**გივი ძია\_** (მეგობრული ტონით) ლამის გრიჟა გამომივიდა ამათ ყრაში, დააგდე და შემოდი, თითო ჭიქა დავლიოთ

**მეზობელი** – (ნაძალადევი ღიმილით) მადლობა არ ვსვავ, კარგად მენახეთ.(სწრაფი ნაბიჯით გადის)

**გივი ძია და დევიკო–** კარგად.

**დევიკო** – ძაღლების გარდა, ცოტა ღვინოც რომ ყვარებოდა, არ ივლიდა ძვლებით მეზობლებში.

**გივი ძია-** ცდები. ღვინოც რომ ყვარებოდა აბა, მერე გენახა ძვლებით სიარული.

**დევიკო** – (მხიარულად) გადავრჩენილვართ.

**გივი ძია** – (ჩაფიქრებული) მგონი ვაწყენინე, კარგად არ გამომივიდა ნათქვამი.

**დევიკო** – მალე დაავიწყდება.

**გივი ძია** – ჩემ თავზე ვბრაზდები თორემ, მაგას არც დაუმახსოვრებია (პატარა პაუზა) წავედი.

**დევიკო** – დროებით გივი ძია (შედიან სახლებში.ქრება სინათლე)

**ახალი ეპიზოდი**

ზღვისპირა კურორტი. საოჯახო სასტუმრო პატარა ეზოთი. შუაში დგას ბამბუკის ფაცხა, მაგიდით და ორი მოგრძო სკამით. ფაცხის ირგვლივ ოთახებია ეზოში გამავალიკარებებით. ეზოს შუაში შედარებით დიდი ოთახია წარწერით-სამზარეულო. სცენის მარცხენა კულისიდან ისმის დევიკო სხმა

**დევიკო-** მადლობა გენაცვალე.(შემოდიან ნინო და დევიკო, რომელიც ჩემოდანს მოაგორებს) დაურეკე ჩვენ დიასახლის მოგვხედოს

**ნინო\_** (რეკავს) ალო, დონარა ბრძანდებით? ჩამოვედით, (პატარა პაუზა)

კარგით გელოდებით.მეორე ეზოშია, მოვალ ეხლავეო. (მალე იღება სამზარეულოს კარი. გამოდის 35 წლამდე ახალგაზრდა ქალი, ენერგიული სიარულით)

**დონარა**\_ (მხიარული, სასიამოვნოდ სასმენი კუთხური კილოთი) გამარჯობათ!

დონარა, სასტუმროს დიასახლისი. თქვენ დაჯავშნული გქონდათ, ხომ?

**ნინო**- ათი დღით ორადგილიანი

**დონარა**\_ (უფრო გამხიარულდა) დილიდან გელოდებოდით. (გაიხედება კულისებისკენ სადაც პირობითად ქუჩაა) მანქანით არ ხართ?

**ნინო**\_ არა, მიკროავტობუსით ჩამოვედით მერე ტაქსით

**დონარა**\_ ნონამ ვინც გამაცნო, ყველანი მანქანით იყვნენ, მეგონა თქვენც გეყოლებოდათ. (გულდაწყვეტილი ტონით) სადგურამდე აქ ჩაიარეთ სახლის წინ. ცოტა ადრე რომ დაგერეკათ, დაგხვდებოდით გზაზე და აღარ იწვალებდით. (თან მიდის კუთხის ოთახთან. სცენაზე მარჯვნივ)

**ნინო**\_ ეგ არაფერი, პირიქით გვესიამოვნა ზღვისპირას მანქანით გასეირნება

**დონარა**\_ არაფერი შეცვლილა, ორადგილიანი როგორც გინდოდათ, ორჯერადი კვება, ორდღეში ერთხელ თეთრეული. წელს ბევრი ხალხია და ცივი საზამთრო დავამატეთ შუადღით. (შეხედავს ნინოს) პასპორტები თუ შეიძლება და...

**ნინო**- დიახ (დევიკო აძლევს პასპორტებს და ფულს)

**დონარა**\_ (დგას ღია კარებში) ოთახში ყველაფერი ახალია, საპირფარეშოშიც. პასპორტებს ახლავე დაგიბრუნებთ (შედის სამზარეულოში, დევიკო და ნინო თავიანთ ოთახში)

**დევიკო\_** (ჩამოჯდება საწოლზე, შეეცდება გააქანაოს) საკმაოდ რბილია თან არ ხმაურობს.

**ნინო**\_ გაგიმართლა, ვერავინ გაიგებს ხმელი წიფელა რომ ხარ (იცინის)

**დევიკო**- აი, მე თუ შენ ეს დამცირება გაპატიო. ეხლა მიყურე (იწყებს გახდას)

**ნინო**\_ რამ გადაგრია ბიჭო, ვიხუმრე. (დევიკო აგრძელებს გახდას) გაგიჟდი ქალია მოსასვლელი.

**დევიკო**\_ არ გაუღოთ, ვითომ დავიძინეთ

**ნინო**\_ (გაბუტული ხმით) გაჩერდი, თორემ ეზოში გავალ და იქ ვიცხოვრებ, საერთოდ არ შემოვალ.

**დონარა**\_ (შედის ოთახში, მაგიდაზე დებს ხაჭაპურს და წვენს. უბრუნებს პასპორტებს) ზღვის ჰაერმა მოშიება იცის, მიირთვით. თუ რამე დაგჭირდებათ სამზარეულოში ან უკანა ეზოში ვიქნები.

**ნინო-** (დახედავს ხაჭაპურს) ბევრი-ბევრი მადლობები, ყველაფერი რიგზეა(დონარა გადის)

**დევიკო**\_კარგი დიასახლისი ბევრს ნიშნავს.

**ნინო**\_ მეც კარგ ხასიათზე დამაყენა.(დონარა არ მისული სამზარეულომდე ბრუნდება უკან.)

**დონარა**\_ (შედის) სულ დამავიწყდა, ჩვენ ახალი წესი გვაქვს. პირველ ღამეს ასე ვთქვათ გპატიჟებთ. დღეების ათვლას დილიდან დავიწყებთ (გადის)

**დევიკო**\_ რომ წამოვწვეთ ადგომა დაგვეზარება.

**ნინო**\_ ზღვაზე გინდა? ფეხზე გამოვიცვლი და წავიდეთ. (იწყებს ჩემოდნის ამოლაგებას. ამოიღებს ცელოფნის პარკს გახსნის, ერთ წყვილს დევიკოს აწვდის, ერთს თავისთან დააწყობს)

**დონარა**\_ (აღებს კარებს და შედის შინაურულად) აი, საზამთროც მიირთვით, ყველას მოგვეწონა. თეფშები, თაროა კარებთან, იქ დააწყვეთ. (გადის ენერგიული ნაბიჯით სამზარეულოს მიმართულებით)

**დევიკო**\_ ან მაგარი დარხეული გვაქვს ან ამ ქალს აქვს ხარვეზები ქცევაში.

**ნინო**\_ (ჩემოდნის ამოლაგებითაა გართული) რას ამბობ?

**დევიკო**\_ დავიჯერო, ისეთ ბებრუხანებს ვგავართ, დაკაკუნებას არ თვლის საჭიროდ?

**ნინო**-რა ვიცი, უზრდელი არ ჩანს. ისე ზრდილობა ბებრუხანებთან უფრო გმართებს.

**დევიკო**- კარგია საკეტი აქვს შიგნიდან, უცაბედად თავზე ვეღარ წამოგვადგება

**ნინო**- (დევიკოს გაეპრანჭება და ორაზროვნად ეუბნება) როცა გვეძინება.

**დევიკო**- დაიძინებდა კაცი! (ხელს მიიდებს პირზე, ვითომ ამთქნარებს)

**ნინო**- ჯერ ზღვაზე ჩავიდეთ, არსად გაგექცევი

**დევიკო**\_ ზღვა გაიქცევა?

**ნინო**\_ გეხვეწები გავისეირნოთ,მეც მომთენთა მგზავრობამ. (დევიკო უხმოდ გამოდის ეზოში, ნინო მიდის სამზარეულოსთან) ქალბატონო დონარა?!

**დონარა**\_ (მაშინვე გამოდის) არავითარი ქალბატონო, შინაურულად დონარა, ეს ხომ ოჯახური სასტუმროა.

**ნინო**\_ კაი ბატონო. რომელ მხარესაა უკეთესი პლაჟები, რას გვირჩევთ?

**დონარა**\_ მეგონა მოისვენებდით ნამგზავრები.

**დევიკო**\_ (ვითომ თავისთვის, დონარას გასაგონად) ვინ გაცალა?

**დონარა**\_ (მობოდიშების ტონით) მეშეგაწუხეთ, ხო?

**ნინო**\_ (ღიმილით) ხუმრობს.

**დონარა**\_ (გახალისდება) ხუმრობა ძალიან მიყვარს. პლაჟები ყველგან კარგია. გარეთ გახვალთ ქუჩის მეორე მხარეს, ორღობეა, ორ ნაბიჯს გაივლით და ზღვაა. (შედის სამზარეულოში)

**დევიკო**\_ ამ ქალს მგონი გაორება ჭირს.

**ნინო**\_ არ გრცხვენია (ღადავით) კაცმა რომ გკითხოს ტფილისელი ბიჭი ვარო.

**დევიკო**- აბა დააკვირდი ექიმო, ორჯერადი კვება, ორდღეში ერთხელ თეთრეული, ორადგილიანი ნომერი, ორღობე და სასტუმროც ორი ეზოთი.

**ნინო**\_ (გაიცინებს) ჩემი შერლოკი ხარ (უკეთებს ხელკავს, გადიან სცენიდან, ქრება სინათლე)

**ახალიეპიზოდი.**

დილაა, ნინო ლოგინს ალაგებს, გარედან შემოდის ბავშვების თამაშის ხმა

**დევიკო\_** (დგას ფანჯარასთან და იყურება) მესამე დღეა ეს მაიმუნები გვაღვიძებენ (ჩამოჯდება მაგიდასთან) თუ დედაჩემს დავუჯერებთ პატარა საყარელი ვყოფილვარ.

**ნინო**\_ შენ ეხლაც საყვარელი ხარ

**ნინო**\_ (მივა ფანჯარასთან გახედავს ბავშვებს)მართლა რა კარგები არიან

**დევიკო\_** (ოდნავ აღელვებული ტონით)თუ გინდა ავიყვანოთ, პატარა.

**ნინო**-(დევიკოს უკნიდან მოეხვევა)მე მყავს პატარა.(პატარა პაუზა) მაკოცე რა

**დევიკო**- მადა თუ არ გაგეხსნება?

**ნინო**\_ (მხიარული ტონით) შენზე? ჩაიხედე სარკეში.

**დევიკო**\_ (ვითომ გაბრაზებული) მე?

**დონარა**\_ (გამოდის სამზარეულოდან და ხმამაღლა იძახის) ბატონებო! საუზმე მზადაა, ვისაც ახლა გინდათ გააღეთ კარები და მოგართმევთ.

**ნინო**\_ საუზმეც მოსულა.

**დევიკო**-უ, შე კუჭის მონა (ნინო იცინის, რეკავს ტელეფონი)

**ნინო** -გისმენთ (სახეზე უკმაყოფილება შეეტყობა, დევიკო ხელით ეკითხება. რა ხდებაო. ნინოც ხელის აწევით უპასუხებს, მაცადეო) ბოლო ანალიზმა რა აჩვენა (პაუზა)მე რითი უშველი? (პაუზა) ბავშვი ხო არ არი იმხელა ქალი (პაუზა)რა მნიშვნელობაა ვისი დედაა (პაუზა. თავს აქნევს უკმაყოფილოდ) მანქანით არ ვართ (პაუზა) რა? (პაუზა) დიახ, რა მისამართიც ჩაგაწერინეთ. (პაუზა) კაი ველოდები (ჩამოჯდება დამნაშავესავით).

**დევიკო** \_ (ცდილობს ხასიათი გამოუკეთოს. მხიარული ტონით) ბანაობა მოვასწარით, გარუჯვაც (იწყებს გამოცვლას)

**ნინო \_** რას აკეთებ?

**დევიკო** \_ (შეხედავს გაკვირვებული) ვიცვლი

**ნინო** \_ (გაუბედავად, თხოვნით) შენ რჩები.

**დევიკო** \_ (ცოტა გაბრაზებული ტონით) შენ გკითხავ, დავრჩები თუ არა.

**ნინო**\_ (ცოტაც და ატირდება) გეხვეწები, ძალიან გთხოვ.

**დევიკო**-რას მთხოვ? სულ რომ არაფერი, ესე სად გაგიშვა.

**ნინო** - ერთი წუთი ხო შეიძლება მომისმინო?

**დევიკო** - (ხელის აწევით) მოვრჩით, ჯობია ჩაალაგო!

**ნინო**\_ (მიდის ხელებს ადებს ხელებზე, გამოცვლით გართული დევიკო ჩერდება) კარგად მიცნობ, ეხლა რომ წამოხვიდე, ვერასდროს ვაპატიებ ჩემ თავს.

**დევიკო** - აზრზე ხარ რას მეუბნები?

**ნინო**- (სერიოზული ტონით) ჩემთვის არავითარი მნიშვნელობა არა აქვს, რა მიზეზით ვერ დარჩები. ვერასდროს შევძლებ ჩემ თავთან გამართლებას, იცი არ ვიტყუები. ეხლა როგორც გინდა! ისე მოიქეცი.

**დევიკო**\_ (ჩაფიქრებული ჩამოჯდება. ნერვიული ტონით)არ ვიცი რა გავაკეთო?

**ნინო**\_ (უცებ გამოცოცხლდება) ძალიან მალე ჩამოვალ.

**დევიკო**\_ კაი რა!

**ნინო**- (აჩვენებს თითებით) ხუთ დღეში თუ არ ჩამოვედი, წამოდი!

**დევიკო**\_ დამცინი (ნინო უარის ნიშნად თავს გააქნევს) ხუთ დღეში ისედაც თბილისში უნდა ვყოფილიყავით.

**ნინო**\_ (მხიარული ტონით) შვიდ და არა ხუთ დღეში.

**დევიკო**- რა დიდი განსხვავებაა! (პაუზა) მალე უნდა წახვიდე?

**ნინო** - (ცდილობს იხუმროს) ამას უყურე.

**დევიკო** - (დევიკოსაც გაეღიმება) მალე?

**ნინო**\_ ქუთაისიდან მანქანა წამოსულია. რომ ჩამოვლენ დამირეკავენ.

**დევიკო**\_ (თხოვნით) მოდი რა წამოვალ?

**ნინო -** (რეკავენ. ნინო პასუხობს) დიახ (პაუზა) დიახ ჭავჭავაძის 47.(პაუზა) გამოვალ სახლის წინ.(თიშავს ტელეფონს)

**დევიკო**-რა იყო, კატაპულტით გამოისროლეს?

**ნინო**- ძალიან დამღალეს .( გამოდიან ეზოში, მიდიან კულისებისკენ. სადაც პირობითად გზაა. ხმა კულისებიდან )- ნინო ექიმი ბრძანდებით?

**ნინო**- არ გადმოხვიდეთ.

**ხმა**\_ წინ დაბრძანდით.

**ნინო**\_ მადლობთ, უკან მირჩევნია (შეხედავს დევიკოს) არ მოიწყინო, მეწყინება.

**დევიკო -** თუ მოვიწყენ, დავთვრები და გამივლის.

**ხმა** - ჩვენებური ყოფილხართ, ერთი წუთით, გამიღე ბიჭო საბარგული (პაუზა) აი ეს, თქვენ.

**დევიკო\_** არა ბატონო, მაგას რა დალევს.

**ხმა**\_ ჩემი დაწურულია, ნატურია.

**დევიკო**\_ (უარობს) გამორიცხულია ჩადეთ უკან, არ დადოთ, არავ სვავ, ეეე...

**ხმა**\_ არ გაწყენს ნატურია, ნატური.

**დევიკო** -ეს მინდოდა ეხლა (გადის კულისებში, სადაც პირობითად გზაა. შემოდის ღვინის ბოცით, დებს ფაცხის მაგიდაზე. სამზარეულოდან გამოდის დონარა. დაინახავს ბოცას, შეხედავს დევიკოს)

**დევიკო**-ნინოს სასწრაფოდ მოუწია წასვლა, ვერც კი დაგემშვიდობათ.

**დონარა**- (შეწუხებული) რა მოხდა?

**დევიკო**\_ აქ არაფერი. თბილისში დაჭირდათ საავადმყოფოში. ეს (ბოცას ადებს ხელს) რომ არ მოვიწყინო დამიტოვეს. ვის მირჩევ, ვინ დავპატიჟო. ნატური ღვინოა, ყველას არ დაელევინება.

**დონარა**- (გასძახებს სამზარეულოსკენ) გიგა ბიძია, დალევ ღვინოს?

**გიგა** **ბიძია**- რატო მეკითხები (გამოდის სამზარეულოდან)

**დონარა**-(ხელს ბოცისკენ გაიშვერს) ნატურია. (შეხედავს დევიკოს)

**დევიკო**-ნამდვილად

**დონარა**\_ შემოდით (შედის სამზარეულოში)

**დევიკო**\_ ჰაერზე ჯობია.

**დონარა**\_ ჩამოცხება.

**დევიკო** - უკვე მივეჩვიე.

**დონარა**\_ (ჯიუტად) ძალიან ჩამოცხება.

**დევიკო**\_ (გაუღიმებს) გინდა სამზარეულოში დავლიოთ

**დონარა**\_ (მხიარულად თანხმობის ნიშნად თავს უქნევს). მობრძანდით.

**დევიკო**\_ კაი ბატონო(იღებს ბოცას , მიდის სამზარეულოსკენ) კარგი ღვინო, სამზარეულოშიც დაილევა. ხომ გიგა ბიძია?

**გიგა ბიძია**-ჭეშმარიტად. (დონარა იწყებს სუფრის გაშლას) სადაური კაცი ხარ?

**დევიკო** – თბილისელი

**გიგა ბიძია-** რომელი უბნელი?

**დონარა** \_ საიდან იცი უბნებით?

**დევიკო** \_ დიდუბელი

**გიგა ბიძია-** (დინჯი ტონით) დიდუბე ვიცი, მეტრო და ავტო-სადგურია მანდ.

**დევიკო** \_ (ღიმილით) მეტროს დიდუბე რატომ დაარქვეს, დღემდე ვერ გაურკვევიათ ქალაქში.

**გიგა ბიძია-** აბა რა ადგილასაა

**დევიკო** \_ დიდუბის ეკლესია გეცოდინებათ

**გიგა ბიძია-** კი, ვაგზალთანაა ახლოს ხომ?

**დევიკო** \_ (თავს დაუქნევს) ეკლესიის ირგვლივაა დიდუბე

**დონარა** \_ ვაგზალთან ცხოვრობთ? (არ ელოდება პასუხს) ჩემი დეიდაშვილიც მანდ ცხოვრობს,(წამიერად ჩაფიქრდება) კონსტიტუციაზე.

**დევიკო** -ეგ ოქროს უბანია

**დონარა** \_ (მხიარული ტონით) სხვა ქალაქია?

**დევიკო** -( გაეცინება)არა, არა. ქალაქი ერთია. როგორ გითხრა (ჩაფიქრდება)

**გიგა ბიძია-** (დონარას) სადაა ძაბრი ან შლანგი, ღვინო ჩამოვასხა

**დონარა** \_ მაცალე ერთი წამი, კაცი მელაპარაკება

**გიგა ბიძია-** ვიცი შენი ერთი წამი. მერე იქაქანე (აგრძელებს ძებნას. პოულობს)მომეხმარეთ

**დევიკო**- ბოდიში მივეხმარები ( ეხმარება. გიგა ბიძია დადგავს დოქს მაგიდაზე.ჩამოჯდებიან)

**დევიკო** - (ჩამოასხავს) ბრძანეთ

**გიგა ბიძია**-ჩვენ გაგვიმარჯოს

**დევიკო**-გაგვიმარჯოს (დალევენ ჩამოასხავენ)

**გიგა ბიძია-** როგორ მოგწონთ აქაურობა?

**დევიკო**-(ჭიქას აწევს უყურებს) ჩინებული, ქებული მხარეა. გაუმარჯოს აჭარას!

**გიგა ბიძია**-მთლიანად საქართველოს!(დალევენ)

**დონარა -** (დადებს საინებს მაგიდაზე)მიაყოლეთ

**დევიკო** -მადლობა

**გიგა ბიძია**-ამას აქ სატრიალებელი მიზეზი ქონდეს, თვითონ იტყვის მადლობას.ერთიც და პატარა(დევიკო აწყვეტინებს)

**დევიკო**-ბოდიში ბატონო გიგა გაგაწყვეტინეთ (დონარას) ამ სახლში ყველაზე კარგად ხომ აქ გრძნობ თავს?

**დონარა-** როგორ კარგად?

**გიგა ბიძია**-როგორც თევზი წყალში

**დონარა**-(გაეღიმება)რატო აქ? ჩემ ოთახში ყოფნას, არაფერი მირჩევნია.

**დევიკო**-კაი ბატონო. ეხლა წარმოიდგინეთ, თბილისი ჩემი სახლია, დიდუბე კი (ხელს იდებს მკერდზე ) ჩემი ოთახია.

**დონარა** \_ (მხიარულად) დიდი ოთახი გქონიათ

**გიგა ბიძია** -სახლი რა პატარაა (იცინიან)

**დონარა** - (მორიდებულად) ბოდიში.

**დევიკო**- რისი ბოდიში, ეხლა უფრო გაგაცინებთ (აწევს ჭიქას) მოდით, ჩვენ სახლებს და ჩვენ სახლებში ჩვენ ოთახებს გაუმარჯოს!

**დონარ**ა-მეც დამისხით (იღებს ჭიქას უწვდის)

**გიგა ბიძია-** როდის აქეთ?

**დონარა**- ახლა ჩემი ოთახის სადღეგრძელო რო არ დავლიო, ასე მგონია გამიბრაზდება(დევიკოს ეცინება.დონარა ცოტას მოსვავს, ჭიქას ონკანის ქვეშ დგავს)

**გიგა ბიძია**-ნათქვამს!(დალევენ)

**დონარა**-(დევიკოს) კარგი ადამიანი ბრძანდებით.

**დევიკო**-ცუდი ვიცი რომ არ ვარ, კარგობის რა მოგახსენოთ.

**გიგა ბიძია**- (თითს იშვერს დონარასკენ) მართალია. სიცილზე გეტყობა სიკარგე.

**დევიკო** \_ ეგ როგორ?

**გიგა ბიძია** - დიდი პატარასავით თუ იცინის, კაი ადამიანიაო.

**დევიკო** -არ ვიცოდი (შუქი ქრება)

**ახალი ეპიზოდი**

(ორი ახალგაზრდა გოგო, ლიკა და ქეთა ნარდს თამაშობენ ფაცხაში.)

**ლიკა**- მაგარი ეგოისტი ხარ (თხოვნით) წამოვალ რა

**ქეთა**- როგორ? მოტოციკლეტით მოგაკითხავო.

**ლიკ**ა- რა, ვერ დავეტევით?

**ქეთა**-იმ პატარაზე? დაგვცინებენ.

**ლიკა**-მაშინ ვინც მოიგებს იმან იკატაოს, კაი?(ქეთას ეცინება)

**ქეთა**\_ (სიცილით) რა უთხრა შენი თავი ნარდში წავაგე მეთქი?

**ლიკა**\_ (უკმაყოფილოდ) კაი ხო (უყურებს ნარდს) მატყუებ!

**ქეთა**\_ ეს ჩარია, ეს დუ. რას გატყუებ?

**ლიკა**\_ აააა, სეს კარიდან წაიღე.

**ქეთა**\_ მერე რა გინდა?(დახედავს ტელეფონს) ბიჭი იგვიანებს!

**ლიკა**- აგებ და დაიწყე არა (ირონიულად) ბიჭი იგვიანებს.

**ქეთა**-(ნიშნის მოგებით) მოვა.

**ლიკა**- (აზარტში შესული აგორებს) თუ არც მოვა. (დევიკო გამოდის სამზარეულოდან. მიდის ფაცხაში გოგოებთან)

**დევიკო**- რატომ ესე იაგანივით?

**ქეთა**\_ (ნაძალადევი თავაზიანი ტონით) დუ იაქეს ჯობია.

**დევიკო** - რატო მაგდებთ?

**ლიკა**-არავინ გაგდებთ.

**დევიკო**\_ (უცებ გაუშინაურდება) ჩემო მხიარულო კამათლებო, რა მოგართვათ?

**ლიკა**\_ (ნაწყენი ტონით) კამათლებო არა! ლიკა ქეთა.

**დევიკო**- (მობოდიშების ტონით) ნუ მიწყენთ.

**ლიკა**- (მხიარულად) გვატყობ წყენას?

**დევიკო**- მათამაშებთ?

**ქეთა**\_ ზღვა ბოდიში, მარტო ერთმანეთში ვთამაშობთ.

**ლიკა**\_ სამაგიეროდ ორი ზღვაა თქვენს განკარგულებაში, შავი და ბოდიში.

**დევიკო**- (მხიარული ტონით) ძალიან მინდა რაიმეთი გასიამოვნოთ.

**ქეთა**\_ ( ხელს არტყავს სკამს) დაჯექი და უყურე (პატარა პაუზა) ჩუმად!

**დევიკო**\_ (არ ისვენებს) კამათელი მაინც გამაგორებინეთ.

**ლიკა**\_ (ეტყობა რომ უგებს კარგ ხასიათზეა, ხუმრობს) დუელში მხოლოდ დუელიანტები ისვრიან.

**დევიკო**\_ (უყურებს თამაშს) სე სახლში ჯობია.

**ქეთა**\_ გვაცალე თამაში!

**ლიკა**\_ რომ არ ეთქვა რა, სხვას ვითამაშებდი

**ქეთა**\_ (გაბრაზებული) სათამაშოს მეტი რა გაქვს

**ლიკა**\_ნუ მიზეზობ, წაგებული გაქვს.

**ქეთა-** (დააკვირდება ნარდს) ორი დუშაში მინდა.

**დევიკო**\_ (ქეთას) კაცურად გაიქნიე

**ქეთ**ა\_ (შეხედავს დევიკოს, აგდებული ტონით) მიბრძანდით თქვენთან და იქ აქნიეთ კაცურად.

**დევიკო**- ბოდიში.( დგება შედის თავის ოთახში.)

**ლიკა**\_ (საყვედურის ტონით) ცოტა მორიდება იქონიე.

**ქეთა**-მორიდება, მაგხელამ უფრო უნდა იქონიოს.(კაბაზე დაიხედება) მომინდომა ბუჩქის ძირას ამოსული ია.

**ლიკა**- უფრო პატარა ია არ იყავი, ორი მაგხელას რო ეპრანჭებოდი.

**ქეთა**- რა გაყვირებს(თან აქეთ-იქით იხედება)ჯერ ერთი(ლიკა აწყვეტინებს)

**ლიკა**-(მობოდიშების ტონით) მოვრჩეთ.

**ქეთა**-არა. რაც მართალი თქვი, პატარა ვიყავი.

**ლიკა**-გეხვეწები.

**ქეთა-**(მაინც აგრძელებს) მერე, სად ის და სად ეს.

**ლიკა**-(თავის ქნევით) ეს ბუას არ გავს. (გაეცინება)

**ქეთა**-ის აღარც მახსოვს, მაგრამ გთხოვ ცუდად აღარ ახსენო.

**ლიკა**-(ბოდიშის ტონით) გეფიცები არ ვიცოდი.

**ქეთა**-რა?

**ლიკა**-(სიცილით) რო მოკვდა.

**ქეთა-** მორჩა, სიურპრიზი ფაფუ. მიდი იცინე.(ლიკა დაეჭვებული შეხედავს) მადარდე თუ არც გჯერა.

**ლიკა**- რა მოიგონე.

**ქეთა**- არ მჭირდება. მოგონება შენიც საკმარისია.

**ლიკა** - (ბრძანებლური ტონით) თქვი.

**ქეთა** - პირველი შენ მინდოდა გეკატავა.

**ლიკა** - დაგიჯერე და გული დამწყდა. (ისევ იცინის)

(დევიკო გამოდის ნომრიდან, გოგოებს არ უყურებს, მიდის კულისებისკენ სადაც პირობითად გზაა).

**ლიკა** - (გაუბედავად, მორიდებით) ბატონო, გინდათ თამაში?

**დევიკო** - (შეხედავს გაუღიმებს) სხვა დროს იყოს, ეხლა ხალხის ხმაური და დალევა მინდა.

**ლიკა** - ყავას დავლევ.

**დევიკო** - არანაირი პრობლემა (ხელის მოძრაობით) წავედით.

**ქეთა -** მარტო მტოვებ?

**ლიკა**- ღამემდე მტოვებდი, სიტყვა არ მითქვია, ორი წუთით თუ დარჩი. გტოვებ?

**ქეთა** - მოვდივარ! მოტოციკლის ხმაურს, ხალხის ხმაური ჯობია.

**ლიკა**- პირობას რომ მისცემ უნდა დაელოდო (დევიკოს ხელით ანიშნებს უარი უთხარი, არ წამოიყვანოო)

**ქეთა -** რა პირობა, რეებს იგონებ.

**დევიკო** - უძველესი ტრადიციით, ყავა უნდა დალიოს ორმა და არა სამმა.

**ქეთა -** ჩემს მეტი საღადაო ვერ ნახე?

**დევიკო**\_ (გამოხედვაზე შეეტყობა დაუბრუნდა ძველი თავდაჯერებულობა)

რატომ ღადავი (სერიოზული ტონით) დააკვირდი ყა-ვა. ესე იგი.

**ქეთა** - სამსაც ბევრჯერ დაგვილევია.

**დევიკო** - (ცოტა ირონიული ტონით) კა-კა-ო იყო ის

**ქეთა** - ( ლიკას. ცოტა ნერვიული ტონით) შენი თავი მე ჩამაბარეს. მარტო ვერ გაგიშვებ.

**დევიკო** - (მიუტრიალდება ლიკას) უთხარი დაგიჯერებს!

**ქეთა**\_ (გაბრაზდება) არ მოვდივარ (შეხედავს დევიკოს) ვინც მარტოა რა ქნას, წყურვილით დაიხრჩოს?

**დევიკო**-რატომ (წამიერად ჩაფიქრდება. მხიარული ტონით) ჩემი ფლორა დეიდა, მართლაც სრულყოფილებაა. ჩაი! მშვენიერო.

**ქეთა** - (ლიკას) არ დაიგვიანო. (ოდნავ ხმამაღლა) სად დავსვარე(იწევს კაბის კალთას უყურებს)

**დევიკო**- (ინსტიქტურად გამოხედავს. ქეთა მაშინვე გაისწორებს კაბას. დევიკოს გაეღიმება. ლიკას) ბოლო სიტყვა შენზეა.

**ლიკა** -(ქეთას)არ დაიწყო გიჟობები. (ქეთა გახარებული მიირბენს. გადიან.)

**ახალი ეპიზოდი**

**დონარა\_** (გამოდის სამზარეულოდან) სადილი მზადაა. ვინც ეხლა ისადილებთ კარები გააღეთ!

(დევიკოს ნომერში საწოლზე წვანან ქეთა, ლიკა და დევიკო ჩაცმულები. ქეთას ეღვიძება დონარას ხმაზე. ლიკას დაუწყებს ხელით გაღვიძებას. ნჯღრევაში დევიკოსაც ეღვიძება.

**ლიკა -**(დააკვირდება მაგიდაზე მდგარ კონიაკის ბოთლს) ცოტა დამალევინეთ!

**ქეთა -**(თხოვნით) მეც! (ხელებს იკიდებს თავზე)

**დევიკო** - (დგება ჯდება სკამზე) ჯერ თავო და თავო (დაისხავს დალევს) უჰ, კაია! (გოგოებს დაუსხამს მიაწვდის) ლიკა უხმოდ სვამს. ქეთა ტუჩებთან მიტანილ ჭიქას უკან წევს)

**ქეთა**\_ (შეწუხებული ხმით) არ შემიძლია

**დევიკო**-ნუ დალევ

**ქეთა**-ორი დღე ესე ვიყო?

**ლიკა**-როგორც შვები ხოლმე. (ქეთა ხვირზე იჭერს ხელს, ერთი ყლუპით სვამს. პატარა პაუზა)

**დევიკო**\_ (შეხედავს გოგოებს) ერთიც?

**ლიკა**\_ გამოუშვი (დალევენ. პატარა პაუზა) მგონი ვთვრები.

**დევიკო**- მეც, ალბათ გუშინ ბევრი მომივიდა.

**ქეთა** - ალბათ?! (იცინის) არ გახსოვს?

**დევიკ**ო-რა უნდა მახსოვდეს?

**ლიკა** -(შეხედავს დევიკოს, ეჭვიანი ტონით) ვიღაც დეიდა, რო გიპარავდა არ გახსოვს? (დევიკო თავს გააქნევს) ძიძა ხარ? რას დასდევ ამ ბავშვებსო. ჩვენზე რომ გეუბნებოდა.

**დევიკო**- (ჩაფიქრდება, სერიოზული ტონით) ბარში რომ შევედით მახსოვს. კონიაკით დუელიც მახსოვს, მოვიგე. მთელი ბარი მილოცავდა. (პატარა პაუზა) მეტი არაფერი.

**ქეთა**- მერე დაიწყო რაც დაიწყო.

**დევიკო**- (სერიოზული ტონით) რატომ არ მახსოვს?!(პატარა პაუზა) გავითიშე და თქვენი მოსაყვანი გავხდი?

**ქეთა**- რა გაითიშე! იცი რა დაიქოქე.

**დევიკო** - აჭარბებთ

**ქეთა** -პირიქით.

**დევიკო**\_ (ღიმილით) აბა მოყევით?

**ლიკა** - მოკლედ, ვიღაც დეიდა მუხლებში ჩაგიჯდა. ჩვენზე რეაქცია აღარ გქონდა.

**ქეთა -** ქმარს რომ არ გაეღვიძა მოპარული ყავდი.

**დევიკო** - (გაკვირვებული) ქმარიც იქ იყო?

**ქეთა** - ვისკის დუელიც არ გახსოვს? ბარზე რომ ჩამოდო თავი. (დევიკო თავს გააქნევს) ქმარი იყო.

**დევიკო** - ქმრიანებს ვერიდები.

**ლიკა** - (დაცინვით) შეგატყეთ.

**დევიკო** - მართლა მიპარავდა?

**ქეთა** -(სიცილით) კარგად შემომხედე, ვიღაცამ მე როგორ უნდა მომპაროს. მუხლებიდან როგორც კი წამოიწია, ყურთან ისეთი ჩაგიტარე, რომ მეთქვა ცემეო, ცემდი.

**ლიკა** - რა დასცხო ქმარს, თუ კვდები მოკვდი რაღას ცოცხლდებიო!(იცინიან)

**დევიკო** - ჩავერიე?

**ქეთა** - (ეცინება)ვერ გაიგე ჩაგიტარე მეთქი.

**ლიკა -** ეგრევე წამოვედით. გზაში ცეცხლი დაანთე, ყველა ჩვენ გვიყურებდა.

**დევიკო -** ვხმაურობდით?

**ლიკა** - ჩვენ არა, შენ. ყველაზე მაგარი ის იყო (ბაძავს დევიკოს) არ ამომაღებინოთ (ეცინებათ გოგოებს)

**დევიკო** - (სერიოზული ტონით) ზედმეტები მომსვლია.

**ლიკა** - ზედმეტი, ბალიში რო ჩაიხუტე ის იყო.

**ქეთა** - შენ ბალიში გყვარებია. (მხიარული ქუჩური ტონით)ორი შველივით გოგო, ბუმბულში გაგვცვალე?

**დევიკო**\_ (დახედავს გოგოებს. დემონსტრაციულად) დონარა დანა! ყელი უნდა გამოვიჭრა.

**ქეთა**\_ დაწყნარდი გადაგაფიქრებინებ.

**ლიკა**\_ (შეხედავს ქეთას რჩევის ტონით) ბიჭი მოტოს გადააფიქრებინე!

**ქეთა** - რა გადავაფიქრებინო?

**ლიკა**\_ (იცინის) აქ ნუ აყენებს, მოტოს. (ქეთაც გაიცინებს).

**ქეთა -** (გაბუტული ტონით) რატომ მოიწყინე? აღარა ვართ ანცები?

**დევიკო** - რომ ხართ და გტოვებთ იმიტომ.

**ქეთა** - სტუმრებს არ ტოვებენ. (დგება ავსებს ჭიქას) დალიე.

**დევიკო -** ისედაც მთვრალი ვარ.

**ლიკა**\_ (თხოვნით) დალიე, მეც დავლევ.

**დევიკო**- არაფერს შეცვლის (ართმევს ჭიქას და ბოლომდე სვავს)

**ქეთა**- დამცხა (ჩამოუჯდება დევიკოს წინ, კაბის კალთით ინიავებს)

**ლიკა**-(ხელით აჩერებს ქეთას) რეებს აკეთებ?

**ქეთა** - ძან დაცხა რა იყო.

**დევიკო**- (მოვიდა ხასიათზე) ამ ოთახში ერთი აშკარად ზედმეტია.

**ლიკა** -შედი მერე აბაზანაში, მოგიხდება.

**დევიკო** -თქვენ აქ მე იქ (ქეთა აწყვეტინებს)

**ქეთა** - კაი რა. ერთად გვეძინა ბოლო-ბოლო.

**დევიკო** - ნუ მახსენებ.(გაეცინებათ. დევიკო შედის აბაზანაში)

**ლიკა** - ნერვები არ მომიშალო.

**ქეთა** - მომისმინე, ჯერ ერთი შენი თავი მე ჩამაბარეს.

**ლიკა** - არ დაიღალე. (უცებ გაეცინება და სიცილით პასუხობს) რა პრობლემაა, გამოვყოფ თავს კარებიდან(აგრძელებს სიცილს)

**ქეთა** - (ოდნავ მკაცრი ტონით) მომისმინე. (სინათლე ქრება)

**ახალი ეპიზოდი**

ისევ თბილისშია, დევიკოს სახლში. ნინო ყავას ადუღებს. ეკუსი სავარძელში ზის.

**ეკუსი**- არ დამიწყო ზღაპრები, დიდი ხანია დიდი ვარ.

**ნინო**- (იღიმის) იყო და არა იყო რა...

**ეკუსი**\_ იყო ერთი დევი, ისეთი საყვარელი, ისეთი

**ნინო**- მომწონს გააგრძელე!

**ეკუსი**- კაი რა, ხომ იცი სანამ არ მომიყვები ვერ მოვისვენებ (თხოვნით) რატომ მიმალავ არ მესმის.

**ნინო**- ვაახ ძალაზე ხარ?

**ეკუსი**- როგორ დავიჯერო, შენ აქ ხარ ის იქ (ხელის აწევით აჩერებს ნინოს) კაი, შენ თხოვე დარჩიო, დევიკოც დარჩა, გამოგიშვა მარტო (ნინოს შეხედავს თვალებში შიშნარევი ხმით). ვიცი რაც მოხდა, უეჭველი ვიღაცეებს დაუწყო ყურება, შენ ვერ აიტანე და მიატოვე. ესეა?

**ნინო** – (გაუღიმებს, მოფერებით) ნერვიულობა არ გიხდება.

**ეკუსი** – (ჯიუტად) მიპასუხე.

**ნინო** – კარგად მომისმინე, ქალების ყურებას კაცებს ვერავინ გადააჩვევს. რაც არ უნდა კაი ყავდეს მაინც ურ(ეკუსი აწყვეტინებს)

**ეკუსი**-ჩევნია სხვისაო. მერე?

**ნინო**-ამ მიზეზით ჩხუბი იგივეა, რატომ ღამდებაო.

**ეკუსი** – მე ვერ ვაპატიებ ბაჩას სხვის ყურებას.

**ნინო** – ჩემთვის მთავარია მე რომ შემომხედავს გავთბე.

**ეკუსი** – არანაირი სითბო არ მჭირდება ისედაც ცხელა. (გაიცინებენ).

**ნინო**– (ბავშვური ტონით) მე მცივანა ვარ.

**ეკუსი**– თუ ყველაფერი რიგზეა, იქნებ მისულიყავით ექიმთან. რაც მე ვიცი, ვინც მივიდა და იმკურნალა ყველას ეყოლა.

**ნინო**– (ჩაფიქრებული) გეთანხმები. როცა მაინც მოგიწევს მისვლა ჯობია ადრე.

**ეკუსი**\_ (მხიარული ეჭვიანი ტონით) რახან გადაწყვიტე, რაღაცა მაინც მომხდარა.

**ნინო**\_ (ისევ ჩაფიქრებული) დევიკოს როგორ უთხრა?

**ეკუსი**\_ მე ვიღებ ჩემ თავზე, ბაჩასაც ჩავრთავ (ნინო უარის ნიშნად თავს გააქნევს) ჩემში გეპარება ეჭვი?

**ნინო**\_ (მოფერებით) შენში არასდროს!

**ეკუსი**\_ (ცოტა ნაწყენი ტონით) პატარა ბავშვივით მიყურებ, მიპასუხე როდისა ხარ ჭკვიანი, ჩერჩეტს ჭკვიანად რომ მოგაქვს თავი, თუ პირიქით (ნინო უყურებს და ეცინება) რა გეცინება, გგონია ადვილია, ცადე!

**ნინო**-შენ ისეთი კეთილი ხარ, ჩერჩეტი ვერ იქნები

**ეკუსი**\_ (ნასიამოვნები) აშკარად აჭარბებ.

**ნინო**\_ რატომ? არ არსებობს შენ რამე დაგენანოს ან დაიბნე და გამოსავალი ვერ ნახო.

**ეკუსი\_** სამზარეულოს გარდა (გულდაწყვეტილი) შესვლამდე ვიცი რა გავაკეთო, შევალ მავიწყდება. (იმედიანი ტონით) გამოვასწორებ.

**ნინო**\_ (ღიმილით) სრულყოფილება მოინდომე

**ეკუსი**\_ (გაპრანჭვით) ბევრიც არაფერი მაკლია, კვერცხს უკვე ვხარშავ (იცინიან)

**ნინო**\_ პირადად ჩემთვის.

**ეკუსი**\_ (აწყვეტინებს) დევიკოს ვინ ეუბნება?

**ნინო**\_ ვეტყვი და წავალთ (სერიოზულიტონით) გადაწყვეტილია (პატარა პაუზა) დღეს ხვალ ჩამოვა.

**ეკუსი**- ხუთი დღე დამელოდებაო, ორიც არ გასულა.

**ნინო**\_ (ჩაიხედება ყავის ფინჯანში) აქ ესე ჩანს (იცინიან) გარუჯულია(შემოდის დევიკო ჩემოდნით შედის სახლში.)გითხარი!( ერთმანეთის ნახვით გახარებულები არიან.)

**ეკუსი**\_ (ნინოს) არაა გარუჯული

**ნინო**\_ (კარგ ხასიათზე) ფინჯანში აშკარად გარუჯული იყო

**დევიკო**- რაზე კისკისებდით? აბა მოყევით

**ნინო\_** (მხიარულად) ყველაფერზე ( ქრებასინათლე)

**ახალი ეპიზოდი.**

(გივი ძია ზის უყურებს ტელევიზორს. შედიან ლაშა და ლევანი. გივი გამოხედავს, ლევანის დანახვაზე)

**გივი ძია-** (გაბრაზებული ტონით. ლაშას) რა გინდა შვილო მაინც და მაინც აქ უნდა მოკვდეს?

**ლაშა**- დალევას არ ვაპირებთ.

**გივი ძია**-ჩაიგდე ენა.

**ლევანი**\_ (მორიდებით) ერთი წუთით შემოგიარეთ სანახავად.

**გივი ძია-** სტუმარი ღვთისაა შვილო, რამდენი ხნითაც გინდა მოდი, თავის მოსაკლავად ნუ მოხვალ.

**ლევანი**- გავალ მანქანას გავუშვებ (გადის გარეთ, დგას ქუჩაში. გამოჩნდება ზურა არყით ხელში. ლევანი ტუჩებზე მიდებით ანიშნებს ჩუმადო და ხელითვე ანიშნებს, წადიო.ზურა მხრებს იჩეჩავს და ტრიალება

უკან. ლევანი შედის სახლში).

**ლაშა**\_ ჩამოჯექი!

**ლევანი**\_ გივი ძია, ბოდიში რომ შეგაწუხეთ.

**გივი ძია-** სტუმარი არ მაწუხებს.

**ლევანი**\_ წინა მოსვლა მაქვს მხედველობაში.

**გივი ძია**-ჯობია არ გავიხსენოთ (შეხედავს ორივეს) მესამე მუშკეტერი სად არის?

**ლაშა-**დილით ვნახე, ფხიზლობს.

**გივი ძია-** მაიამ შეიძლება ჩემს ძმასთან იმუშაოსო, ასე რომ უნდა იფხიზლოს

**ლევანი**\_ (წამოდგება) გივი ძია დროებით.

**გივი ძია-** რა გეჩქარება ეხლა არ მოხვედი?

**ლევანი**- მეგობარი მელოდება, თორემ სიამოვნებით გავჩერდებოდი.

**გივი ძია-** კარგი შვილო. მოსვლაც შენი ნებაა და წასვლაც.

**ლაშა\_** გაგაცილებ.

**ლევანი**- არ მინდა

**ლაშა**- მაინც არაფერს ვაკეთებ (გამოდიან)

**ლევანი**- კიდევ კარგი ზურას გაფრთხილება მოვასწარი.

**ლაშა**- მივხვდი, სადაა?

**ლევანი**-ალბათ მარკეტთან, შორს არ წავიდოდა. (გადიან. ქრება შუქი)

**ახალი ეპიზოდი**

დევიკოს და ნინოს სახლი, შედისეკუსი.

**ეკუს**- რანაირად იყურებით, გადაიფიქრეთ?

**დევიკო**-(გაუღიმებს)არა.

**ეკუსი**- სად აპირებთ და როდის?

**ნინო**-ან გამარჯობა თქვი, ან რა ვიცი, არ გვეცა.

**ეკუსი**-(დევიკოს) მოდი ჩაგეხუტო.

**ნინო**-ჯობია ჩამოჯდე, ცხელა.(ეკუსი მაინც მიდის ეხუტება)

უფრო იმ კვირაში, გავიგებ ვისთან ჯობია, ყიდვაც მინდა რაღაცის.

ეკუსი\_ ნერვები არ მომიშალოთ (თხოვნის ტონით) ძალიან გთხოვთ, (ნინო და დევიკო გაკვირვებულები უყურებენ) გეხვეწებით!

**დევიკო**\_ (შეხედავს ნინოს) რა უნდა?

**ეკუსი**\_ ნერვები არ მომიშალოთ, მეტი არაფერი!

**ნინო**\_ (ეკუსის) რაღაცას ვერ ვგებულობ?

**ეკუსი**\_ არა, არა, ნერვებს არ მოგიშლითო მითხარით და დავწყნარდები.(დევიკო და ნინო შეხედავენ ერთმანეთს)

**დევიკო**-თქვი რა გინდა?

**ეკუსი**\_ (წყნარი ტონით)რაც ვთქვი. ნერვებს არ მომიშლით?(უყურებს ორივეს).

**ნინო**\_ არა

**ეკუსი**\_ სიტყვა სიტყვაა. (უყურებს ორივეს)

**ნინო**\_ (ღიმილით) ფსიქიატრი მაინც ვიყო.

**დევიკო**\_ (ნინოს) ეჰ, რა გოგო იყო?!

**ნინო**-აბა, აბა (იცინიან. ეკუსი იღებს ჯიბიდან კონვერტს დებს მაგიდაზე.)

**ეკუსი**\_ მკურნალობის საფასურს ბაჩას ფირმა იხდის. სიტყვა სიტყვაა! არ მანერვიულოთ!

**ნინო**-ეს უკვე მეტისმეტია. ყველაფერი ვიცით. (დაღონებული ტონით) კვირას გავიგეთ, შენ რომ არაფერი თქვი, ჩვენც გაჩუმება ვარჩიეთ.

**ეკუსი**-(შემკრთალი ხმით) რა გაიგეთ? არ მესმის.

**ნინო**– ყვე ლა ფე რი. ბაჩას ბიზნესი რომ წაართვეს და დაჭერას ძლივს გადაურჩა. ვიცით მართალია, მაგრამ ვერაფერს ხდება.

**დევიკო**– ესეთი ისტორიები უკვე ხშირად მესმის (მოფერებით) ესეთ ნაზ არსებას რამდენის გადატანა მოგიწია, ბაჩასაც რომ არაფერი უთქვია. შენ გააფრთხილებდი, შენი თავებია.

**ნინო**– რატომ არ მითხარი? სხვებისგან უნდა ვგებულობდე? ესაა დაქალობაში დახურული თემა არ არსებობსო?

**ეკუსი**– ბავშვი რომ გაგიჩნდებოდათ, მერე ვაპირებდი თქმას.

**დევიკო**– კიდევ გვატყუებს (მხიარულად) გამოუსწორებელია.

**ნინო**– როცა არაფერს იმჩნევ, ესეც თავისებური შოკია დამიჯერე. ძალიან გთხოვ პირველ რიგში, ხარჯები შეამცირე.

**ეკუსი**– კარგით, დაწყნარდით. არანაირ შოკში არა ვარ. არც გაკოტრება მემუქრება სულ მცირე ოცი-ოცდაათი წელი მაინც.

**ნინო**– დარწმუნებული ხარ?

**ეკუსი**– (გაბრაზებული) არა, დაშოკილი ვარ და მაბოდებს. (პატარა პაუზა) თქვენთან შეიძლება თქმა, სხვანაირად მაინც ვერ დაგაწყნარებთ (ყავას მოსვამს) ჩემი უახლოესი ლოკაცია ყველა დროის ყველაზე ჩერჩეტ ქალად მთვლის.(ღიმილით)რეგვენები.

**დევიკო–** ცდები, ჩვენ არასოდეს (ეკუსი ხელით აჩერებს).

**ეკუსი**– ბოდიში, თქვენს გარდა. მოკლედ სანამ ბიზნესი ბაჩას ეკუთვნოდა, ყველა დროის ყველაზემ (ხელით მიანიშნებს საკუთარ თავზე) ყველასაგან შეუმჩნევლად, შევძელი გადამენახა საკმაოდ სოლიდური თანხა (თავმომწონედ) როგორია?

**ნინო–** ( გაკვირვებული) იცოდი რომ ესე მოხდებოდა?

**ეკუსი**– (წყნარი ტონით) სიბილა არ ვარ. დიასახლისის ინსტიქტი ჩემო გენაცვალეებო. რა გაკვირვებული მიყურებთ? თუ სავალდებულოა ქვაბებით ვჟონგლიორობდე გაზქურასთან.

**დევიკო**– ესეთ კარგ ხასიათზე კახური ღვინოც ვერ დამაყენებდა.

**ნინო–** მეც რაღაც მსუბუქად ვარ.

**ეკუსი**– დიდხანს არ იქნები, დამძიმდები (გაიცინებენ) ასე რომ ყველაფერი კარგადაა. კონვერტი რჩება.

**ნინო\_** არა , არც იოცნებო.

**ეკუსი-** ეს ჩემი ბოლო სათხოვარია! (პატარა პაუზა) ბოლო, სულ ბოლო (ვითომ ტირის) ამდენი გადავიტანე. თქვენ მაინც დამინდეთ. (ნინო და დევიკო შეხედავენ ერთმანეთს).

**ნინო**\_ (ცოტა გაბრაზებული ტონით) თუ სიტყვას მომცემ, რომ მართლა ბოლოა!

**ეკუსი**\_ (გახარებული) გაძლევთ სიტყვას!(შეხედავს დევიკოს)და საერთოდ ყველაფერს!(იცინიან)

**ნინო**\_ (დევიკოს) მაშინ ყველაფერი ლოგიკურ დასასრულამდე მივიყვანოთ.

**დევიკო**\_ (გაკვირვებული)ვერ ვხვდები

**ნინო**- სიტყვა მომეცი რომ არ მანერვიულებ!

**დევიკო**-საგიჟეთში ღია კარის დღეა?

**ნინო**- (იცინის) იძლევი სიტყვას? თუ ვინერვიულო (ეკუსი ხელებით ანიშნებს დევიკოს მე არაფერ შუაში არა ვარო)

**დევიკო**\_ (მხიარული) კარგი თქვი რა გინდა!

**ნინო**\_ დღეს სამშაბათია, შაბათამდე არ მეცლება.მინდა უჩემოდ იყიდო ფეხსაცმელი და წავიდეთ ექიმთან!

**დევიკო-**სულ ესაა?

**ნინო**\_ (თანხმობის ნიშნად თავს უქნევს.თითქოს რაღაცა უმნიშვნელოს ეუბნება) ფეხსაცმლისთვის საყიდლად ორასლარიანი ჯიბეში ჩაგიდე

**დევიკო**- გაგიჟდი, ორასლარიანი თუ არ ჩავიცვი

**ეკუსი** - ძვირზე იაფი, არაფერია!

**ნინო** - (ეკუსის) ისიც უთხარი, რომ სიტყვა-სიტყვაა

**დევიკო** - მორჩი თორემ გაიტყიპები

**ნინო** -გვიანია, სიტყვა უკვე მომეცი.

**დევიკო** \_ (თხოვნა-მუქარის ტონით) ნუ მაიძულებ.

**ნინო** \_ (არ იშლის თავისას) ეკუსი აქ იყო, მოისმინა (ეკუსი თავს უქნევს)

**დევიკო** - (მკაცრი ტონით) ვერ გაიგე?

**ნინო** -შენ ვერ გაიგე! ( გაპრანჭვით) იქნებ მინდა რომ მიმტყიპო. (გაიცინებენ)

**დევიკო** - თქვენთან ლაპარაკს აზრი არა ქვს. გავალ დავახურდავებ, ასი ლარიც ეყოფა ფეხსაცმელს. შაბათს ერთად ვიყიდოთ. (მხიარულიტონით) მეორე ასიანით კარგად ვიქეიფოთ.

**ნინო** – ქეიფი კვირას. სოფლიდან ნობათიც მოგვივა.

**ეკუსი** – ვერ წარმომიდგენია კახა ბიძია და ნელიკო სოფელში როგორ ძლებენ.

**ნინო** – ძლებენ კი არა ერთი დღით ჩამოსვლაც არ უნდათ, სხვებს ატანენ. შვილიშვილი რომ ეყოლებათ, მერე არ ვიცი.

**დევიკო**- დღეს დამღალეთ,წავიდეთ გავისეირნოთ მაინც.

**ეკუსი**\_ (ცოტა გულდაწყვეტილი) მეგონა ხვალ მიხვიდოდით

**ნინო**- კაი, კაი ორშაბათამდეც არაფერი დარჩა(გადიან. ქრება შუქი )

**ახალი ეპიზოდი**

შემოდიან დევიკო და ნინო. ისმის ბავშვის გახარებული ხმა-ნახე რა ვიპოვე!

**ნინო**- (ხმაზე მიიხედება) ჩვენ რომ ვიჯექით იქ რაღაც იპოვეს (უცებ დაიხედავს ხელებზე)ხუთ ლარიანი (შეხედავს დევიკოს)ისე გაეხარდა ვერ გამოვართმევ.

**დევიკო**- ქონდეს.

**ნინო**- შეხედე უკვე გაქრა.

**დევიკო**-გამახსენდა დავახურდაო.

**ნინო**-გეხვეწები შეეშვი.

**დევიკო**- ნერვები არ მომიშალო (ნინო უყურებს ეცინება) ხილი ვიყიდოთ.

**ნინო**- ხილის საყიდელი ფული გვაქვს, გამოვიტან ეხლავე. (დევიკო ეძებს ჯიბეში ფულს, ვერ პოულობს. ნინოც ინსტიქტურად ჩაიყოფს ხელს ჯიბეში და იღებს ხუთლარიანს) ქალები მართლა სულელები ვართ.(დევიკო სწრაფად გადის კულისებში. მალე ბრუნდება)

**დევიკო**-არ ჩანს

**ნინო**-უნდა მოძებნო!

**დევიკო**-როგორ, არწივად ვიქცე?

**ნინო-**(ნერვიულობს) არ ვიცი.

**დევიკო** – დავწყნარდეთ. (ცდილობს გაამხიარულოს) სულ შენ რომ პოულობ, ერთხელ სხვამაც იპოვოს.

**ნინო** – (დაღონებული ტონით) იპოვოს. (პატარა პაუზა) ძალიან მინდოდა ფეხზე გეყიდა.

**დევიკო**\_ (ვითომ არაფერი მომხდარა) მშვენიერი ფეხსაცმელებია (დაიხედავს

უყურებს) მოუფრთხილდები და იცოცხლებს.

**ნინო**-კაი რა. ეკუსის ვეტყვი ბაჩას ექნება რამე.

დევიკო-ბაჩას ორი ჩემხელა აქვს.

ნინო-ჩუმად! (აქეთ-იქით გაიხედება)არ გაიგოს, მიგვაგდებს!(მხარზე მიადებს თავს იცინის. შუქი ქრება.)

**ახალი ეპიზოდი**

(დევიკოს სახლი. ნინო ლაპარაკობს ტელეფონზე)

**ნინო**– (დაღლილი ხმით) ეკუსი მე ვარ (პატარა პაუზა) ვერა ვართ კარგად, სამი დღეა დევიკო დაჭერილია (პატარა პაუზა) პატრულს მიაყენა სიტყვიერი და ფიზიკური შეურაცხყოფაო, გამორიცხულია. ვგრძნობ ტყუებიან. (პაუზა) მორჩი, მომისმინე (პაუზა) არ მინდოდა არავის შეწუყება, გაუგებრობა მეგონა, დღეს პოლიციაში პროკურორის ნახვა მირჩიეს (პაუზა) საიდან იცი? რომ ჯობია ადვოკატი მიუშვათ (პაუზა) გვიანია ვიყავი, ისეთი ბინძური სიტყვებით მელაპარაკა, სულ აკანკალებული წამოვედი, ჯერკიდევ ვერ დავწყნარდი (პაუზა) სინამდვილეში რა მოხდა არ ვიცი (პაუზა) კარგი გამირკვიე. თუ არ ეცლება სხვას დავიქირავებ. (პაუზა) გავიგე. კარგი სახლში ვარ გელოდები (სინათლე ქრება).

**II მოქმედება**

**დათო** – გურული 62 წლის

**ბახვა** – ქუთაისელი 48 წლის

**კოტე** – ტაქსისტი 43 წლის

**სერგო** – ავლაბრელი 32 წლის

**ლაშა** – სოლოლაკელი 30 წლის

**ლევანი** – კახელი 21 წლის

**ოფიცრები.**

**ადვოკატი.**

ფარდა იხსნება, გამოჩნდება ციხის საკანი. საკანს გისოსებიანი ფანჯარა აქვს დარბაზის მხარეს. რკინის კარები სცენის სიღრმეში. სიგრძე ფანჯრიდან კარებამდე 6 -7 მეტრია, სიგანე 4 -5 მეტრი. ფანჯრის მარჯვენა მხარეს პირობითი კედლის გაყოლებით დგას ორი ორსართულიანი რკინის საწოლი ე. წ. შკონკა, ორი ერთმანეთზე დადგმული ტუმბოჩკით. კარებიც ამ კედლის ბოლოშია. მარცხენა მხარეს დგას ერთი ორსართულიანი შკონკა, შკონკის გაყოლებაზე, შკონკაზე ცოტათი პატარა მაგიდაა, თავისი გრძელი სკამით. ამავე მხარეს ბოლოში, ამოშენებულიი ტუალეტია ე. წ. პარაშა. მაგიდის გაყოლებაზე ტუალეტის კედელზე წყლის ონკანია სარკით. საკანში 5 პატიმარია, მარცხენა მხარეს მდგარ შკონკაზე დათო და ლაშა თამაშობენ ჭადრაკს. ლევანი ზის მაგიდასთან, რადიო აქვს ყურზე მიდებული. გვერდზე უზის სერგო, უსაქმურად იყურება. ბახვა დადის წინ და უკან, ფანჯარას და კარებს შორის.

**ლაშა -** აღარ გინდა?

**დათო**- (წყნარი ტონით) ნუ მაჩქარებ ბიძიკო, ჭადრაკს ფიქრი უყვარს.

**ბახვა**- (დადის, ცოტა ირონიულად) ძან სწრაფია ეს ბიჭი.(ლაშა შეხედავს ბახვას, ხმას არ გასცემს)

**დათო** -თუ გინდა მოვრჩეთ?

**ლაშა** – (გადახედავს კამერას) სხვა რა გავაკეთო, ითამაშე როგორც გინდა.

**ლევანი** – (რადიოს დებს მაგიდაზე) დღეს ადრე გამორთეს.

**დათო** – (შეხედავს ლევანის) უკვე გამორთეს? (არ დალოდება პასუხს, ლაშას) დავამთავროთ.

**ლაშა** – აგებ და დავამთავროთ. ამდენი ხანი ამაზე ფიქრობდი? **დათო** – (დააკვირდება დაფას) რატომ ვაგებ, უეჭველი ფრეა (ლაშა დგება, დათო აწყობს ჭადრაკს ყუთში დებს მაგიდაზე. მიდის აღებს ზედა ტუმბოჩკას) მოდით საღამოს ლოცვა წავიკითხოთ, მერე ვეღარ მოვასწრებთ (ლაშა და ლევანი მიდიან სალოცავად. ბახვა სერგოს მიუჯდება გვერდზე) მამაო ჩვენო, რომელი ხარ ცათა შინა (ამ დროს ისმის ხმა გარედან – ჩაქრა სინათლე)

**ბახვა** – (მლოცველებს) ბევრი დაგრჩათ?

**დათო** – (იწერს პირჯვარს) ჩააქრეთ (აქრობენ).

**სერგო** – (თავის ქნევით) ლოცვასაც არ გაცლიან (სუყველა წვება. მარცხენა მხარეს მდგარ შკონკაზე. ქვევით დათო, ზევით ლაშა. მარჯვენა მხარეს მდგარ შკონკაზე ქვევით ბახვა, ზევით ლევანი. II შკონკაზე ქვევით სერგო).

**ლაშა** – (კმაყოფილი ტონით) წამოწოლაც რა მაგარია.

**დათო** – ყველაფერს მოგანატრებენ (პატარა პაუზა) როდემდე?

**ლევანი** – რა ხმაა? (გაიხედება საწოლიდან ფანჯარაში) კარანტინი დაშალეს.

**ბახვა** – დააგდე ეგ გასიებული თავი ბალიშზე. არ დაგინახონ. (პატარა პაუზა. იღება კარები შემოდის დევიკო. გაღებულ კარებში ჩერდება ოფიცერი).

**ოფიცერი** – (მბრძანებლური ტონით) ერთ წუთში გეძინოთ. (გადის)

**დევიკო** – (ავადმყოფური სიარულით შედის საკანში, ჯდება სკამზე) გამარჯობათ.

**ბახვა** – (იდაყვებზე წამოიწევა) ეხლა ჯობია დროზე დაწვე, დილით გავეცნოთ.

**დევიკო** – (დახედავს მაგიდას) სიგარეტი გაქვთ?

**ბახვა** – პარაშაშია, იქ ვეწევით (დევიკო მძიმედ წამოდგება) გაიხადე და მერე შედი, ძილის დროა ჩაცმული რომ დაგინახონ დაგვლეწავენ.

**სერგო** – (ხელით მიანიშნებს ზედა კოიკაზე) შენი კოიკაა. ტანსაცმელი აქ დაკიდე (ხელით დაარტყავს ზედა კოიკაზე ასასვლელ კიბეზე, რომელიც მიდუღებული აქვთ შკოკებს).

**დევიკო** – (გახდის დროს ამოიოხრებს) ოუჰ.

**სერგო** – (გაკვირვებული ტონით) მაგარი ნაცემი ხარ ძმა.

**დევიკო** – (დაიხედავს ტანზე) ქორწილამდე გამივლის (ავადმყოფური ნაბიჯით მიდის პარაშისკენ)

**ბახვა** – ცემისგან გიჭირს სიარული? (დევიკო თავს დაუქნევს. შედის პარაშაში) სერგო ძალიანაა?

**დათო** – (ხმადაბლა. შეშინებული ტონით) რამხელაზე ლაპარაკობთ.

**სერგო** – (ხელს მიიდებს პირთან, ჩუმი ხმით) ტანი სულ ჩალურჯებული და აწითლებული აქვს. მგონი შოკშიცაა (ბახვა ხელის მოძრაობით შეეკითხება რატომო) ვერ გაიგეთ, ქორწილამდე გამივლისო.

**დათო** – ეს გველები დაშლაზე მაგრა ცემენ.

**სერგო** – (ისევ ხელს მიიდებს პირთან) მე ესე არ უცემივართ.

**ბახვა** – (ადგება მიირბენს პარაშასთან, გამოაღებს კარებს შეხედავს დევიკოს) არ შეშინდე გაგივლის. (სწრაფად ბრუნდება ლოგინში) სერგო ადი ზევით, დაბლა დააწვინე.

**სერგო** – (ნაწყენი ტონით) კარგად რომ გახდება, ისევ ქვევით დავწვები (იღებს თეთრეულს, შლის ზევით. წვება).

**დევიკო** – (გამოდის პარაშიდან) ეს დღეები რომ არ მომიწევია გამაბრუა.

**დათო** – (ხელის ქნევით) ჩუმად, კარებთან არასდროს დაილაპარაკო.

**ბახვა** – დაბლითა შკონკა გაგითავისუფლა.

**დევიკო** – ნუ წუხდებით, ზევითაც ავალ როგორმე.

**სერგო** – კარგად რომ გახდები მერე ამოდი.

**დევიკო** – მადლობა ძმა, კარგი კაცი ხარ.

**ლაშა** – კარგები შკონკას კრედიტით არ იძლევიან.

**სერგო** – კრედიტი რა შუაშია. **ლაშა** – (ბრაზიანი ტონით) კარგად რომ გახდები ამოდი, კრედიტი არაა?

**დათო** – (შეშინებული ტონით) ჩუმად ხალხო.

**ბახვა** - მოვრჩეთ, სანამ აგვიტეხეს რახა-რუხი (იძინებენ).

**ახალი ეპიზოდი**

(დილაა ჯერ კიდევ სძინავთ. იღება კარების შუაში, გადმოსაღები პატარა ოთკუთხა სარკმელი, საიდანაც აწვდიან საჭმელს ე. წ. კარმუშკა)

**კონტროლიორი** – (ყვირის) ხელი მოაწერეთ! (ბახვას ეღვიძება, მიდის სწრაფი ნაბიჯით, აწერს ხელს)

**დევიკო** – (წამოიწევა ლოგინზე) რა ხდება?

**ბახვა** – როცა არ გადიხარ პრაგულკაზე, ხელი უნდა მოუწერო.

**დევიკო** – ესე უთენიაა პრაგულკები?

**ბახვა** – არა, 9 საათზე იწყება, მაგრამ არ ღირს ასვლა

**დევიკო** – (თავისთვის ჩაილაპარაკებს) გასაგებია

**ბახვა** - (ჩამოჯდება თავის შკონკაზე, წყნარი ტონით) დედის გინებით აგიშვებენ მამის გინებით ჩამოგიშვებენ. ისე შეგამკობენ, ჰაერი კი არა მორფი რომ დამიდონ არ ავალ (პატარა პაუზა) გავიცნოთ ერთმანეთი.

**დევიკო** – ბოდიში გავითიშე.

**ბახვა** – ეგ არაფერი

**დევიკო** – დევიკო

**ბახვა** – (თავის დაკვრით) ბახვა, ქუთაისელი, თავად საიდან?

**დევიკო** – ქალაქელი

**ბახვა** – თბილისი?

**დევიკო** – კი ძმა, დიდუბელი (პატარა პაუზა) შევალ მოვწევ (დგება) ოხ, ოხ (იტკიებს)

**ბახვა** – დანდობა არ იციან, მაგრამ ესე რატომ გაგიმეტეს.

**დევიკო** – დაიჩოქეო.

**ბახვა** – მუხლი რომელი გაქ?

**დევიკო** – ცხრაჯერ მითხრეს მაინც დამავიწყდა.

**ლაშა** – (ჯერ ისევ წევს ლოგინში) რას გედავებიან?

**დევიკო** – წინააღმდეგობას.

**ლაშა** – მაგარ შარში ხარ, წინააღმდეგობაზე ეკეტებათ.

**დევიკო** – რაც არი, არი (შედის პარაშაში)

**ბახვა** – (დაბალ ხმაზე დევიკომ რომ ვერ გაიგოს) რა გევასებათ ამ თბილისელებს

**ლაშა** – ქუთაისი ნახე რა, ჩემი შენ გითხარიო.

**სერგო** – მეც მგონია სიბანდობს.

**ლაშა** – რა გაიკვირვეთ, რამდენზე გაგვიგია არ დაუჩოქია.

**სერგო** – არ გავს ეგეთს.

**ლაშა** – (სერგოს, გაბრაზებული ტონით) დაბოღმილი განდონი ნუ ხარ, ჩაგადებ.

**დათო** – ლაშიკო ძაან ნერვიული გახდი გენაცვალე, დამშვიდდი. (დგებიან იწყებენ ლოგინების გასწორებას)

**ბახვა** – (ლევანის) დამაყარე თავზე ყველაფერი.

**ლევანი** – არაფერი გადმომიყრია.

**ბახვა** – სანამ მოვწევ მოასწარი (დგება შედის პარაშაში)

**ლაშა** – (ლევანის) რას გაშეშდი, ადე თუ დგები. (პატარა პაუზა გამოდის დევიკო ასწორებს ლოგინს, ბახვაც გამოდის)

**ბახვა** – (დევიკოს) პრავერკის მერე ოფიცრები მოვლენ გასაცნობათ.

**დათო** – (უკმაყოფიილო ტონით) წესად აქვთ ახლებს აქაც ცემენ. (უკმაყოფილების ნიშნად თავს გააქნევს) გაცნობას ეძახიან. ამათი...

**დევიკო** – (წყნარი ტონით) 21-ე საუკუნე როა არ იციან? გაცნობა სკაიპით ვერაო?

**სერგო** – (გაკვირვებულიი ტონით) გუშინ ქორწილამდეო, დღეს სკაიპიო. ვერ გაგიგე ხუმრობ თუ შოკში ხარ?

**დევიკო** – მგონი ვხუმრობ, შოკში არა მგონია ვიყო.

**ბახვა** – (ჩაერთვება გახარებული ტონით) შეხედეთ, ორი დღის დაჭერილია, რა დღეშია და ხუმრობს, თქვენ ვერ დაგადგათ საშველი.

**დათო** – ყველა ერთი არაა ჩემო ბახვა, რომელ ხუმრობაზე ლაპარაკობ? ამის გასაცნობად უნდა მოვიდნენ და მე მიკანკალებს ყველაფერი.

**ლაშა** – მეც დამანერვოზეს, ჰაერიც კი ამათით არის გაჟღენთილი. ფანჯარასთან ვერ მიხვალ, კარებთან დახველებაც საშიშია ხმა გამოდისო პატარა მიზეზზე გინება ზედა გვაქვს, თუ არ დაეზარათ ცემაც.

**ბახვა** – (მხიარული ტონით) როგორც წესი არ ეზარებათ.

**ლაშა** – მართალი ხარ. (დევიკოს) ესეთ დღეში ვართ ჩემო კარგო, ცოტა შენც უკვე გამოცადე. ჩემზე ძალიან მოქმედებს აქაური რეალობა.

**დათო** – (საბრალო ტონით) ესე ლაპარაკს, დილაობით თუ ვასწრებთ პრავერკამდე, მერე ან ვჩურჩულებთ ან ჩუმად ვართ მთელი დღეები.

**ბახვა** – კარგი გეყოთ, თვითონ გაერკვევა (მკაცრი ტონით) ასჯერ გითხარით – გეშინოდეთ თქვენთვის, ჩუმად. (პატარა პაუზა) აქ პირველიი მტერი ნერვებია, აყვები დაგაავადმყოფებს.

**ლაშა** – მორჩა, არავითარი პესიმიზმი.

**ბახვა** – რაა?

**ლაშა** – მარტო კარგზე ვილაპარაკოთ მეთქი.

**ბახვა** – აბა რა, პატარ-პატარა ღადავიც მოგუდულში და მოხვალთ აზრზე.

**დათო** – (დევიკოს) ნაჯდომი ხარ?

**დევიკო** – არა. (პატარა პაუზა) ჯობს გვიან ვიდრე არასდროს.

**დათო** – მაგარი ნერვები გაქ, ღმერთმა დაგლოცოს (დევიკო თავს დაუქნევს მადლობის ნინად) ვერ წარმოვიდგენდი თუ ესეთი ბოროტება შეიძლება ხდებოდეს.

**ბახვა** – ხამად არა ვარ, რაღაც-რაღაცეებს ვგებულობდი, მაგრამ წარმოდგენა მიჭირდა არ მჯეროდა ბოლომდე.

**ლაშა** – ესეა, ასჯერ გაგონილს, ერთხელ ნანახი ჯობიაო.

**ბახვა** – (ღიმილით) გადაგიყვანა დავითამ თავის ჭკუაზე, დაგაწყებინა ანდაზებით ლაპარაკი.

**დათო** – რა შუაში ვარ?

**ბახვა** – ეხლა გაჩერდით

**დათო** – რატომ?

**ბახვა** – კაი ბატონო, ფილოსოფოსობას რომ დაიწყებ, მაშინ შეგახსენებ.

**ლაშა** – ციხეში რა, არ შეიძლება ანდაზის თქმა?

**ბახვა** – ანდაზაც შეიძლება და ფილოსოფოსობაც, კამერაში სულ იყო კამათი ხან რაზე, ხან რაზე.

**ლაშა** – ჩვენ რაღას შეგვჭამე, რა გინდა?

**ბახვა** – აუჰ. არაფერი, რა უნდა მინდოდეს. იფილოსოფოსეთ მოგისმენთ, რაღაც შეიძლება მეც ვთქვა (ღადავით) ფილოსოფოსობა კაია, ოღონდ ცოტა მოკლედ

**ლაშა** – ვერ ვგებულობ როდის ღადაობ.

**ბახვა** – რას ვერ გებულობთ?

**დათო** – მშვენივრად ვგებულობ, როცა ნორმალურად იძახი

**ბახვა** – რა ვთქვი გაუგებარი

**ლაშა** – ცოტა მოკლედ როგორ?

**ბახვა** – როცა რაღაცას ყვებით, სავალდებულო არაა ბავშვობიდან დაიწყოთ

**დათო** – იქნებ კავშირშია ბავშვობა და მოყოლილი.

**ბახვა** – ნუ გადამრიეთთ, ნადირობაზე ყვები და ბავშვობაში მანის ჭამა არ მიყვარდაო, კავშირშია? (დევიკოს) არ ვარ მართალი (დევიკო არ აქცევს ყურადღებას. ჩაფიქრებული ზის) მარტო ნუ ხარ გაგიჟდები.

**დევიკო** – რაა?

**ბახვა** – შემოგვიერთდი.

**დევიკო** – თქვენთან არა ვარ?

**ბახვა** – ეხლა კი.

**დათო** – (ჯიუტი ტონით) მანი არა ბრინჯის ქაში.

**ბახვა** – (ღიმილით) მაგალითად მოვიყვანე, რა მოგივიდათ რა ვერ გაიგეთ.

**დათო** – (წყნარი ტონით) გავიგე, (პატარა პაუზა, ბახვას) ორატორობას ნუ გვთხოვ, ხან ისე მოვყვებით, ხან ესე.

**ბახვა** – როგორც გენებოთ (მივა დაჯდება დევიკოს წინ სკამზე) წინააღმდეგობისას დაჭერი ვინმე?

**დევიკო** – რა დაჭრა, ტყუილად ვზივარ.

**ბახვა** – აქ ყველას გვაბრალებენ

**დევიკო** – სხვისი რა გითხრა, მე კი მართლა მაბრალებენ.

**ბახვა** – ესე იგი რაღაც ქონებას ფლობ, იციან ეგეთები.

**დევიკო** – არაფერი მე არ გამაჩნია, ჩემდა სამწუხაროდ

**ლაშა** – აბა რა უნდათ?

**დევიკო** – ეგ მეც არ ვიცი

**ბახვა** – წამლის და იარაღის ჩადება იცოცხლე იციან, მაგრამ წინააღმდეგობას რატომ გიჩალიჩებენ, რაა მიზეზი?

**დევიკო** – მოსმენა თუ არ გეზარებათ მოგიყვებით.

**ბახვა** – მოყოლა თუ არ გეზარება თორემ, მოსმენა ადვილია.

**დევიკო** – (ჩაფიქრდება, ნერვიული ტონით) მაინც და მაინც მაშინ გამითავდა სიგარეტი.

**დათო** – ნერვები თუ გეშლება არ მოყვე.

**დევიკო** – (წყნარი ტონით) არა უშავს მოგიყვებით. (პატარა პაუზა) მოკლედ სიგარეტის საყიდლად გავედი. მარკეტის წინ პატრულის ორი მანქანა იდგა. მარკეტთან რომ მივედი მესმის: ერთი წუთით ბატონო თუ შეიძლება. მოვტრიალდი ვკითხე მე მეუბნებით? დიახ თქვენ. მივედი, უცებ მოვიდა მეორე, დამაშტერდა თვალებზე, აგდებული ტონით – კაიფში ხარ ბიჭო. გიჟია ვიფიქრე, ვეუბნები არც კაიფში ვარ და არც შენი ბიჭო. როგორ მოგმართო, ისე თესლურად მითხრა კინაღამ ჩავადე, მაინც უთხარი სახელი, ისევ თესლურად დევიკო ძალიან გრძელი ენა გქონია. აბა ერთი დაჯექი. ორივე ხელი ხელზე მომიჭირა და რატო არ ვიცი გამომქაჩა, ინსტიქტურად გამოვიწიე, ფეხი წამოდო რამეს თუ ისე მოუვიდა არ გაგორდა ასფალტზე. აი მერე დაიწყო შოუ.

**ლაშა** – დაგესია სუყველა

**დევიკო** – დასევას და ცემას ვინ ჩივის, ჩვენება მისცეს – თითქოს ისინი იდგნენ მე მივედი, მივაყენე ჯერ სიტყვიერი, მერე ფიზიკური შეურაცხყოფა.

**დათო** – ცილისწამება დიდი ცოდვაა, ღმერთი სულ დაივიწყეს.

**ბახვა** – მაგათ ღმერთი როდის სწამდათ.

**დათო** – ეგეც მართალია (პატარა პაუზა) ადვოკატი გყავს?

**სერგო** – ადვოკატი რა, ფოსტალიონია. ამბავს მოგიტანს, წაიღებს.

**ბახვა** – ეგრეც არაა, ზოგიერთებს აქვთ ამათთან გზები, ყველაფერს აკეთებენ.

**დევიკო** – რა ვიცი, ჩემი ვიღაც ტორმუზია, ერთი კვირის მერე მოვიდა. შენებმა დაჭერისთანავე დამიქირავეს, მაგრამ აქ არ ვიყავიო. ვეუბნები

**დათო** – (აწყვეტინებს) ბოდიში, დილა კია, მაგრამ ჯობია ცოტათი ხმადაბლა.

**დევიკო** – (ხმას დაუწევს) რვა დღეა უმიზეზოდ მცემენ მეთქი. ვეცდები საკანში აყვანა დავაჩქაროო კარანტინს ჯობიაო.

**ბახვა** – კარანტინს მართლა ჯობია (პატარა პაუზა) რამდენი ხანი მოგიწია ყოფნა?

**დევიკო** – პირველივე დაშლაზე წამომიყვანეს.

**ბახვა** – ტორმუზი კი არა მაგარი კაცი ყოფილა, შენი მუხლით თვეზე ნაკლებს არავის აჩერებენ საპროცესოზე მოდიან? გითხრა რამე.

**დევიკო** – იმედები კი მომცა, არ ინერვიულო ყველაფერი კარგად იქნებაო. ვნახოთ, გამოჩნდება როგორი მაგარია.

**დათო** – ცოლიანი ხარ?(დევიკო თავს დაუქნევს) პატარა რამდენი გყავს?

**დევიკო** – ჯერ არ მყავს, ეხლა ვმკურნალობდი (გაბრაზებული ტონით) ადრე უნდა მემკურნალა (პატარა პაუზა) ჩემი ნინო ალბათ შოკშია.

**დათო** – ჩემიც ეგეთ დღეშია.

**დევიკო** – პატარა რომ მყოლოდა, მარტო აღარ იქნებოდა, გულს გადააყოლებდა ნაკლებს ინერვიულებდა (დაღონებული ტონით) ბედმა არაო.

**დათო** – შენ არ თქვი, ჯობს გვიან ვიდრე არასდროსო, აუცილებლად გეყოლება.

**ბახვა** – თქვენ ცოლი მაინც გყავთ, მე რაღა ვთქვა, ჩემები ცოლის ძახილში დაბერდნენ.

**დევიკო** – საერთოდ არ გყოლია?

**ბახვა** – არა ძმა, რა ცოლი (პატარა პაუზა) მკეთებელი ვარ, რომელ ქალთანაც მქონდა ურთიერთობა ისინიც იკეთებდნენ, ერთი-ორის გარდა.

**დათო** – არაა ეგ მიზეზი, დავიჯერო შესაფერი ქალი ვერ ნახე.

**ბახვა** - მართალი ხარ, ჩემი ბრალია (თავისთვის ჩაიცინებს) დედაჩემი თუ დაინახავდა ვინმეს მოსულს, მაშინვე შემიჩნდებოდა მოიყვანეო. ქალო ჩემზე მეტს იკეთებს, ვინ მოვიყვანო მეთქი, არ აინტერესებდა, აწვებოდა პირველ ჩვენებას (პატარა პაუზა) ისე პატივიცემა კაცებზე მეტად იციან, თუ აქვთ არ ენანებათ.

**ლევანი** – (ცნობისმოყვარე ტონით) კარგები არიან?

**ბახვა** – (ცოტა უხეშად) რა მნიშვნელობა აქვს შენთვის?

**ლევანი** – ისე ვთქვი.

**ბახვა** – სხვა რამე თქვი ისე. ქალებზე ლაპარაკი არაა კაცის საქმე. ვერ ვიტან იმასთან დავდივარ, ამასთან დავდივარ. შეჩემა გაძლევს ხო არ გართმევს, რა გალაპარაკებს (პატარა პაუზა) ქალი კი არა, გადებული მაქვს ბოლომდე. მორჩა ცხოვრება.

**დათო** – ვერ გცნობ რა მოგდის? არაფერი მორჩენილა. მთავარია გწამდეს ღმერთი და ყველაფერს ეშველება.

**ბახვა** – მთლად მორწმუნე ვარო ვერ ვიტყვი, მაგრამ ვისაც გწამთ რატომ ხართ ამ დღეში?

**დათო** – ნუ ცოდავ. ღმერთს ვინც უყვარს, განსაცდელსაც იმათ უგზავნის.

**ბახვა** – ამდენს? დავიჯერო ესეთი საყვარლები ვართ?

**დათო** – (გადაიწერს პირჯვარს) ღმერთო შეუნდე (ბახვა დაიწყებს წინ და უკან სიარულს)

**ლაშა** – არ წავიკითხოთ დილის ლოცვა (დგება აღებს ზედა ტუმბუჩკას. დათო ლევანიც მივლენ ლოცულობენ. ბახვა ჩერდება ჯდება თავის შკონკაზე. მალე ამთავრებენ ლოცვას. ბახვა იწყებს სიარულს)

**დევიკო** – (ბახვას) აქ იუმორთან მარტო შენ ხარ კარგად?

**ბახვა** – კარგად ?! ვძმაკაცობთ, ერთგულია. ამ ჯოჯოხეთშიც ჩემთანაა.

**ლაშა** – კარგია, ჯანმრთელობას რომ არ ვნებდეს.

**დევიკო** – არ ვიცოდი თუ ეგეთებიც იცოდა.

**ბახვა** – ამათ ნუ უსმენ.

**ლაშა** – სიმართლე არ ვთქვი?

**ბახვა** – (ჩამოჯდება სკამზე დევიკოს წინ) აქ ხუმრობა ოდნავ ზედმეტი თუ მოგივიდა შეიძლება ტანზე ლურჯად გამოგაყაროს.

**ლაშა** – დავით, ნახე ბიჭი რა ქარაგმებით ლაპარაკობს

**დათო** – ვერ გავიგე კარგად, რა თქვა?

**ბახვა** – ამათ უყურე, ტაში!

**ლაშა** – (ბახვას) შენ ძმაო უკვე ძალიან გაგვასწარი.

**ბახვა** – მაცლი აუხსნა? (ლაშა ხელებს გადააჯვარედინებს, ვჩერდებიო) მოკლედ გაგეცინება, მაგრამ გაცინება არ შეიძლება.

**დევიკო** – ხმადაბლაც?

**ბახვა** – ხმადაბალზე გეუბნები თორემ, ჩვეულებრივ გაცინებაზე ცემას არ გაკმარებენ (სწრაფი ლაპარაკით) ჩათვალე კარცერში ხარ, იქიდან ისევ კარანტინში, გადაჭედილი კამერა, ვერც წამოწვები, ვერც იძინებ, განაწილებაზე უეჭველი დაკა დოლი (პატარა პაუზა) ცემა ჯანდაბას, უძილობა ნაღდად არ ღირს.

**დევიკო** – უძილობა მართლა მაგარი ცუდია, გათიშული ვიყავი. ერთი ღამე მეძინა, დამიწყნარდა ტვინი.

**სერგო** – კარანტინიც სულ გადაჭედილი როა.

**ლაშა** – ვინც ქალივით არ დადის ყველას იჭერენ, იქნება სავსე.

**სერგო** – რომ მომიყვანეს იმდენი ვიყავით, მდგომიარე ეძინათ. (პატარა პაუზა) მე ეგრე ვერ შევძლებ.

**დევიკო** – ცხენის კალბასს არ ჭამდი გეტყობა.

**ბახვა** – კარგია დაარტყი (უწვდის ხელს დასარტყმელად, დევიკო ურტყამს თან ტკივილისგან სახე ეღუშება) გტკივა ხომ მოძრაობისას (დევიკო თავს დაუქნევს) დამავიწყდა, ბოდიში.

**დევიკო** – როგორ გეკადრება, რისი ბოდიში.

**სერგო** – (ეჭვიანი ტონით) რაა კარგი?

**ბახვა** – ცხენის კალბასი.

**სერგო** – შენგან ხომ წესიერ პასუხს ვერ გაიგებ.

**ბახვა** – ნუ დუდღუნებ.

**დევიკო** – (ბოდიშის ტონით) საწყენად არ მითქვია.

**ბახვა** – არც წყენია (სერგოს) რა იყო ბიჭო გეწყინა რამე?(პატარა პაუზა)

**ლაშა**- რა გაისუსე?(სერგო ხმას არ გასცემს).

**დევიკო** – (უხერხული სიჩუმე რომ დაარღვიოს გამოელაპარაკება დათოს) ამხელა კაცი რაზე დაგიჭირეს.

**დათო** – ვინ უყურებს დიდს ან პატარას (ისმის კარებების გაღების ხმა) პრავერკა დაიწყო, მიიხედ-მოიხედეთ რამეზე შარი არ მოგვდონ (იღება კარი უკან იწყობენ ხელებს, გადიან. შემოდის ოფიცერი, აურევს ტუმბოჩკებს, საწოლებს, გადის).

**ოფიცერი** – (მბრძანებლური ტონით) შევიდა! (შემოდიან)

**დევიკო** – (გაკვირვებული) რას ეძებენ?

**ლაშა** - დედამისისას, ამათი დედებს შევეცი.

**დათო** - აქ რომ არაფერია ჩვენზე კარგად იციან. ნერვები ხომ უნდა მოგიშალონ.

**დევიკო** – (გაასწორებს საწოლს, ჩამოჯდება) ტვინი ვატყობ ნორმაზეა, სხვა ყველაფერი მიტრაკებს.

**ბახვა** – ვიცი ძნელია, თან შენნაირად ნაცემისთვის (პატარა პაუზა) ერთხელაც მოგიწევს გაძლება მერე თუ გაგვიმართლა შეიძლება მთელი თვეც გადავაგოროთ რახა-რუხის გარეშე.

**დევიკო** – გაუძლებ, მეტი რა გზაა (სიტყვა დამთავრებული არა აქვს. სერგო და ლევანი კამათობენ).

**სერგო** – რას მიუცუცქდი მაგ რადიოს, სხვას არ უნდა?

**ლევანი** – თქვი თუ გინდა და მოუსმინე.

**სერგო** – რატო უნდა გითხრა?

**ბახვა** – (აწყვეტინებს ) მორჩით! (პატარა პაუზა) ერთხელაც იქნება მივახეთქებ კედელზე მაგ რადიოს.

**დათო** – ერთ დღეს ერთმა უსმინეთ, ერთ დღეს მეორემ. ჩვენ რადიო არ გვაინტერესებს.

**სერგო** – (ნაწყენი ტონით) სულ არ მინდა, უსმინოს და იყოს.

**ბახვა** – თუ არ გინდა რა გახიპიშებს?

**დათო** – კარგით ძმებო, დავწყნარდეთ (ჩუმდებიან) ისედაც მძიმე (ამ დროს იღება ვალჩოკი. ყველანი დგებიან თავებს ხრიან, ხელებს ზურგს უკან იწყობენ, ორ-სამ წამში იკეტება. ისევ ჯდებიან კოიკებზე).

**ლაშა** – დღეს რომელია?

**სერგო** – მსუქანი როა ისაა მგონი.

**ბახვა** - ეგაა, შეგვიკლავს ხელში.

**ლაშა** – რამდენს დადის ეს გასიებული, არც იღლება არც ეზარება. (პატარა პაუზა) კაიფობენ, სიამოვნებთ პატიმრების წვალება.

**ბახვა** – სად ხედავ პატიმარს? (ნერვიული ხმით) ტყვეები ვართ ტყვეები.

**ლაშა** – ჩვენნაირად ტყვეებსაც არ ექცევიან.

**ბახვა** – (გულდაწყვეტილი ტონით) პატიმარი ვიყავი ადრე, (პატარა პაუზა) იცით რა კარგია. (პატარა პაუზა) ასეა ჩემო დევიკო, ხომ არ მეშლება.

**დევიკო** – არა, დევიკო დევი, რომელიც გაგიხარდებათ (ბახვას) რას გედავებიან, რა გვინდაო.

**ბახვა** – მოკვდიო (პატარა პაუზა) წამალი და ავტომატი ჩამიდეს. წამალი კაი მკეთებელი ვარ. ავტომატი სიზმარშიაც არ მქონია არასდროს, 18 წელი მაჩუქეს.

**დევიკო** – რა ამბავია?

**ბახვა** – ვაღიარე და აღარ გამტენეს (პატარა პაუზა) ისე რა აზრი ჰქონდა 18-ს მომცემდნენ თუ 28-ს, ამდენს ნაღდად ვერ გაუძლებ.

**დევიკო** - კარანტინშიც იძახოდნენ 31-ს და მეტს, შენც 18 მოგცეს მეტი რაღა უნდა მოეცათ.

**ბახვა** – (მხიარული ტონით) წამალზე! ერთ ზახოდზე 14 წლამდეა. ავტომატი 10-მდე. 4 პირობითი მქონდა. პროკურორმა მოკლედ მითხრა ან აღიარე და 18-ი ან 28-ო. ავდექი და ვაღიარე რა მექნა.

**დევიკო** – 18-ც ძალიან ბევრია. მაგდენი არა მგონია იჯდე, რამე შეიცვლება.

**ბახვა** – მაგაზე საერთოდ არ ვფიქრობ, ერთი სული მაქვს ზონაში წამიყვანონ, აქაურობას მოვშორდე.

**სერგო** – იქ ესე არაა ჰო?

**ბახვა** – პატარა ტყაპა-ტყუპი ყველგან იციან. აქაურობასთან შედარება არაა.

(ისმის ბოქლომის გაღების ხმა)

**დათო** – (შეშინებული ტონით) მოვიდნენ (ყველანი დგებიან ერთად ფანჯარასთან, თავებს ხრიან ხელები ზურგს უკან. იღება კარები შემოდის ორი ოფიცერი).

**I ოფიცერი** – გამოვიდა ახალი (დევიკო მიდის, შეხედავს ოფიცრებს) თავი დახარე შე დედა მოტ....ლო(ურტყავს გაშლილ ხელს თავში) რაზეა?

**II ოფიცერი** – (დახედავს პატარა ქაღალს, რომელიც ხელში აქვს) წინააღმდეგობაზე (ქაღალდს ჩაიდებს ჯიბეში, მიუახლოვდება ურტყავს გამეტებით მუცელში, დევიკოს ყრუდ დაიკვნესებს მოიღუნება. დანარჩენები უფრო ჩახრიან თავებს, შეუმჩნევლად კანკალებენ).

**I ოფიცერი** – (ბოროტი ტონით) დაიჩოქე! (დევიკო გაიმართება, არ იჩოქებს)

**II ოფიცერი** – ამას უყურე (ისევ ურტყავს გამეტებით მუცელში, დევიკო ისევ იხრება. I ოფიცერი მოუვლის, უკნიდან მუხლებში ჩაარტყავს ფეხს, დევიკოს ფეხები ეკეცება ეცემა მუხლებზე) ეხლა გვითხარი, რომელი ვართ მამაშენი? (დევიკო ხელებით ეყრდნობა იატაკს იწყებს ადგომას).

**I ოფიცერი** – უყურე ამ დამპალს, ძველი ბიჭი ხარ? შე თესლო! (დაუწყებენ ორივე ფეხებით ცემას, დევიკო ეცემა იატაკზე. ურტყამენ დაუნდობლად).

**II ოფიცერი** – (დაღლილი, ბოროტი ტონით) განახებ ძველბიჭობას (ღრმად სუნთქავენ სიბრაზისგან და დაღლისგან ცოტა ხანში ჩერდებიან: მბრძანებლური ტონით) დროზე, დადგა მუხლებზე! (დევიკო ნელ-ნელა წვალებით წამოიწევა, იწყებს ადგომას).

**I ოფიცერი** – დაგვცინის ეს დედამოტ.....ლი (ისევ დაუწყებს ფეხებით ცემას. დევიკო ისევ ეცემა იატაკზე. იღლებიან ჩერდებიან. ლაპარაკის დროს ღრმად სუნთქავს) შეძვრა შკონკის ქვეშ (დევიკო ისევ წვალებით აპირებს ადგომას. ისევ დაუწყებენ ცემას და გინებას. დაბლა დაგდებულს ფეხების რტყმევით შეტენიან ძალად შკონკის ქვეშ).

**II ოფიცერი** – ვატყობ აბანოში მოუწევს გაყვანა.

**I ოფიცერი** – (დაიხედება ტანსაცმელზე) ახლები მაცვია, ეხლაც დასვრილი რომ მივიდე კარს არ გამიღებს (ამასობაში დევიკო გადმოტრიალდება მუცელზე, ცდილობს შკონკის ქვეშიდან გამოძრომას, გამოყოფს ხელს, I-ოფიცერი ურტყავს ტუფლის ქუსლს ხელზე. დევიკო ჩვეულებრივზე ხმამაღლა დაიკვნესებს, შეწევს ხელს, ჩერდება).

**II ოფიცერი** – (ღრმად ამოისუნთქებს სიბრაზისგან) გამო გამო არ აგცდა აბანო (I ოფიცერს) დახმარება არ მჭირდება, მარტოც მოვუვლი.

**I ოფიცერი** – სხვებიც ვნახოთ, აქ არაა სად წავა.

**II ოფიცერი** – არ იფიქრო დავამთავრეთ, ჩათვალე არც დაგვიწყია (გადიან. კარებთან არ მისული შემოტრიალდება, დანარჩენ პატიმრებს. დამცინავი ტონით) დაიჩოქა! (სუყველა უხმოდ იჩოქებენ) ესე იქნებით სანამ ეს თესლი არ დაიჩოქებს (გადიან. კარები იკეტება. დევიკო წვალებით გამოძვრება ჯდება საწოლზე. აპირებს წამოწოლას).

**ბახვა** – (თხოვნის ტონით) წამოწოლილი რომ დაგინახონ შემოცვივდებიან.

**დევიკო** – (ხელს ჩაიქნევს) მაინც უნდა მოვიდნენ.

**ბახვა** – არა მგონია. (პატარა პაუზა) ისე რას გაუგებ.

**დათო** -(ხმის კანკალით ლაპარაკობს) შენთან ბოდიში, გული მაქვს ცუდად. კიდო რომ მოვიდნენ, არ ვიცი რა მომივა.

**ბახვა** – დავით დამშვიდდი, მორჩა აღარ მოვლენ.

**დათო** - (ავადმყოფური ტონით) კიდევ ბოდიში.

**დევიკო** – (დაღლილი ტონით) შენ კი არა მე ბოდიში, ჩემი გულისთვის ისჯებით. ვერ დავიჩოქებ, ჩემთვის მიცემის ტოლფასია.

**ლევანი** – ჩვენ რა, მიმცემები ვართ?

**ბახვა** – (ბრაზიანი ტონით ლევანის) დაიჩუტე! შე ცხოვრებით ჭუჭუ.

**ლაშა** – (ბრაზიანი ტონით) ბოდიში მოუხადე, ეხლავე! სანამ გარტყმევინე თავი კედელზე.

**ლევანი** – (შეშინებული ხმით) ბოდიში.

**დევიკო** – არაფერია საბოდიში (ავადმყოფური ხმით) დავივიწყოთ რაც იყო, ნერვების მოშლას აქ ისედაც არ გვაკლებენ. ოხ. (იტკიებს ნაცემს).

**ლაშა** – ამათი დედებს შევეცი, დანდობა არ იციან.

**ბახვა** – თუ გიჭირს, ბალიშს მიეყუდე. მთავარია ფეხები გქონდეს დაბლა

**დევიკო** – (მიეყუდება ბალიშს) მშვენიერია. (პატარა პაუზა) რამდენ ხანს მოგიწევთ ეგრე ყოფნა.

**ლაშა** – ჩვენზე არ იფიქრო, შენ შეგეშვან, რამდენიც უნდათ ვიდგები (პატარა პაუზა) ესეთ გასწორებულში, რაც დამიჭირეს არ ვყოფილვარ.

**ბახვა** – (ლაშას) შენთანა ვარ (მხარზე მეგობრულად დაადებს ხელს. დათო გაკვირვებული შეხედევს) რაო დათო ბატონო

**დათო** – რა გითხრა, მე თვითონ ვერ გამიგია.

**ბახვა** – თქვი რას იძახი, თამამად.

**დათო** – კაცი კინაღამ ცემით მოკლეს, ჩვენ მუხლებზე ვდგავართ, რაა საამაყო და გასახარი.

**ბახვა** – (წყნარი ტონით) თუ ვერ ხვდები ცუდია. გამოდის ბოლომდე მოგერივნენ ეს ბოზები, დაგავიწყეს ადამიანურობა, არ გეწყინოს პირდაპირობა.

**დათო** – (ოდნავ ნაწყენი ტონით) ჩემ თავს რომ აღარ ვგევარ ვიცი, არცა მგონია როდისმე გავხდე ადრინდელი დათო.

**ბახვა** – გახდები თან უცებ, გარეთ ყველაფერი დაგავიწყდება, დამიჯერე.

**დათო** – კარგად გახდომის რა გითხრა, დავიწყებაზე ცდები, არასდროს დამავიწყდება.

**სერგო** – მე ხელს რომ მომიქნევენ, სანამ მომხვდება ვაის ყვირილს ვიწყებ შიშისგან, ძაან მაგარი ყოფილხარ ძმაო.

**ლაშა** – (სერგოს) არ ხარ ღირსი ჩაგადო?

**სერგო** – რა? მარტო მე არ დავიჯერე?

**ბახვა** – კარგით მოვრჩეთ (ჩერდებიან)

**დევიკო** – კარანტინში გენახათ, პლასმასის ტრუბებით რომ მცემეს. ისეთი მტკიოდა ვაი კი არა ბოლო ხმაზე ვკიოდი.

**ლაშა** – კარგია არ გაგიყვანეს, აბანოშიც მაგით ცემენ.

**დევიკო** – ეს სადა ვარ? (ხელით ლოყაზე იჩკმიტავს) არა ვარ სიზმარში, (პატარა პაუზა) ცუდია.

**სერგო** – ნაღდი აღარ მოვლენ, რადიო ჩართეს.

**დევიკო** – დამაყრუეს ამ დედამოტ....მა, საერთოდ არ მესმის.

**ლაშ**ა – არც ჩვენ გვესმის, წითელი ნათურით მიხვდა რომ ჩართეს.

**დევიკო** – ხმა გაფუჭებული აქვს?

**ლაშა** – მეტს ვერ აუწევ წაიღებენ, თან გვაქოთაქებენ. ყურზე მიდებული თუ მოუსმენ, ეგოისტის პონტშია.

**დევიკო** – (ბახვას) რა მაინტერესებს (პატარა პაუზა) იყოს არაფერი მნიშვნელოვანი.

**ბახვა** – თქვი რა გერიდება, ციხეში ერთი საათი ურთიერთობა იგივეა რაც გარეთ ერთი წელი, ასე რომ ძმაკაცები თუ არა კარგი ახლობლები ნამდვილად ვართ.

**დევიკო** – ვერ ვგებულობ, ძველ ბიჭს რატომ მეძახიან?

**ბახვა** – ალბათ იმიტომ, რომ თავიანთ ჭკუაზე ვერ გატარებენ. არ დაიჩოქე. დაუმორჩილებლები კი მეტწილად ძველი ბიჭები არიან.

**დევიკო** – ძველი ბიჭი ვინც კი მინახია, სუყველამ იქ ვიჯექი აქ ვიჯექიო. ფეხზე დგომაზეც თუ ექსკლუზივი ქონდათ არ ვიცოდი.

**ბახვა** – (მხიარული ტონით) ექსკლუზივი კაი იყო. ჟურნალისტივით ლაპარაკობ, გამოვიცანი? (დევიკო თავს გაიქნევს უარის ნიშნად) უმაღლესი ? (დევიკო თავს დაუქნევს) უნივერსიტეტი.

**დევიკო** – ცოტათი შეცდი, იქვე მდინარის მეორე მხარეს

**სერგო** – ცოტა როგორაა?

**დევიკო** – უნივერსიტეტიდან გეპეი შორსაა?

**სერგო** – მდინარის იქითო არ თქვი?

**დევიკო** – ვერე რეჩკა ვიგულისხმე.

**სერგო** – ეგ რა მდინარეა, ზოოპარკთან რომ ჩამოდის მაგაზე არ იძახი. ერთი ბეწოა.

**ბახვა** – გემებით რომელ მდინარეზე დადიან საქართველოში.

**სერგო** - თბილისში მდინარეა მტკვარი, სხვა არ ვიცი.

**ბახვა** – ეს იბრალებს თბილისლობას (ამ დროს იღება კარმუშკა.)

**კონტროლიორი** – (არ შემოიხედავს საკანში ისე იძახის) აიღეთ წამალი (დათო მიდის ართმევს წამალს)

**დევიკო** – რის წამლებს გაძლევენ?

**დათო** – გულის და წნევის. გინდა ?

**დევიკო** – არა მადლობა.

**დევიკო** – (დათოს) ძუძუ იყო?

**დათო** – გუშინ არ იყო, ზეგ უწევს.

**დევიკო** – ძუძუს ექიმს ეძახით?

**დათო** – ექთანს, წამლებს არიგებს.

**ბახვა** – სექსია, სექსი.

**დათო** – მართლა მარწყვივითაა (პატარა პაუზა) მე არ მერგება.

**ბახვა** – ვითომ რატომ?

**დათო** – მარწყვი ზაფხულის ხილია და არა ზამთრის (ჭაღარაზე ხელს გადაისვავს)

**დევიკო** – (ხმაზე ეტყობა რომ ნაცემები კიდევ ტკივა) ვერ დაგეთანხმები (აწყვეტინებს)

**დათო** – ისე წყნარად საუბრობ თითქოს არც უცემიხართ

**დევიკო** – მუხლებზე დგომა ნორმალურია? თქვენც ჩვეულებრივად არ ლაპარაკობთ.

**ბახვა** – ეგრე რომ ვეცემე, კარგი ხანი ხმას ვერ ამოვიღებდი.

**დევიკო** – ლაპარაკით უფრო ვწყნარდები.

**დათო**- მართალი ხარ.

**დევიკო**- რას ვამბობდი?

**ლაშა** – დათომ თქვა მარწყვივითაა არ მერგებაო.

**დევიკო** – გამახსენდა, რა დროსაა მარწყვი ყველაზე გემრიელი? (პატარა პაუზა) ზამთარში.

**დათო** – ამ ხნის კაცი, ღლაბუცს ვერ ვიკადრებ.

**დევიკო** – მარწყვებზე ღლაბუცი არ ჭრის, უნდა იყიდო. ოხ თქვენი(ხელს იდებს კისერზე)

ბახვა- არ ჯობია გაჩერდე?

დევიკო-ლაპარაკი მირჩევნია.(პატარა პაუზა)

ლაშა-მარწყვს ფული უნდაო.

დევიკო-კი კი.ზაფხულშიც და ზამთარშიც, ცოტა ძვირდება ზამთრისკენ, რას იზავ, ასეთია ცხოვრება.

**ლაშა** – ას პროცენტიანი ხარ.

**დათო** – ფულით ნაყიდი არასდროს მდომებია.

**ბახვა** – უფულოდ ტყეშია, ველური

**დათო-**კაი შემეშვით ჩემთვის ძან პატარაა.

**ლაშა**-მარწყვივით არიო.

**დათო**- გადამაყოლეთ ახლა ერთ სიტყვას.

**ბახვა**- ქალი ბავშვი, თავის მამისთვისაა.

**დათო-**ეგრეც არაა.

**სერგო**-ღამე პატარა ტკბილი მომინდა, აღარაფერი იყო.

**ბახვა**-(გაბრაზებული ტონით)მე რას მიყურებ?

**კონტროლიორ**ი –(იღება ვალჩოკი. დევიკო ნელა დგება. ისმის ხმა) თქვენ ვის ელოდებით? !

**ლევანი** – ბატონმა ოფიცერმა მუხლებზე იდექითო

**კონტროლიორი** – (აგდებული ტონით) როცა ვიხედები ადგა სუყველა, მერე დადექით ისევ მუხლებზე (დგებიან, ხელები უკან თავი დახრილები აქვთ. სამ წამში იკეტება ვალჩოკი. ისევ იჩოქებენ)

**ლაშა** - ადრე მოსულიყო დალოცვილი, ძლივს მუხლი გავშალე

**დევიკო** – (შეწუხებული ტონით) რა გავაკეთო, რითი გიშველოთ?

**ლაშა** – ჩვენზე ნუ ფიქრობ გაუძლებთ. წინა თვეში მთელი ღამე თავზე ხელშემოდებულები ვიდექით ჩუმად. ეხლა ვლაპარაკობთ მაინც.

**დათო** – (ნოსტალგიური ტონით) გარეთ რაა ახალი? თქვი დრო გავა. (ბახვა შეხედავს დათოს გაეღიმება) რა ვთქვი სასაცილო?

**ბახვა** – ორი თვეა ზიხარ.

**დათო** – ცნობისთვის, ორი კი არა სამი თვე და დღეებია.

**ბახვა** – ოთხი იყოს, ისე იკითხე კაცს ოცი წლის დაჭერილი ეგონები.

**დათო** – (დაღონებული ტონით) ვისთვის არაფერია, ჩემთვის აქ ერთი დღე ერთი წელია. სულ კოჭლი მეზობელი მახსენდება.

**ბახვა**-რაღაც ახალია, აბა?

**დათო**-პირიქით ძალიან ძველია.მაშინ ბავშვი ვიყავი.

**ბახვა**-(ხმადაბლა სიცილით)დაიწყო.

**დათო**-აღარ ვყვები.

**ლაშა**- ჩვენ გისმენთ, ამას რას უყურებ.

**დათო**-ხალისი დამაკარგვინა.

ლაშა-ჩვენ მოგვიყევი.

დათო-(ბახვას)არ შემაწყვეტინო(ბახვა თავს დაუქნევს)კონცლაგერში იყო ნამყოფი. ყველაზე მძიმედ გასაძლები სუნი იყოო, შიშის სუნი.

**ბახვა**-და ბუზები, შიშის სუნზე რომ მოდიან.

**დათო**-და ბახვაო(ბახვა გაუღიმებს)

**დევიკო** – ბეტონზე გეტკინებათ მუხლები, რამე დაიფინეთ.

**ლაშა** – გლდანის ციხეში ხარ ძმაო, დავიფენთ და დაგვიფენენ. აქ ეგეთები გამორიცხულია. წამების დიდოსტატები არიან. როგორ გგონია რატო აგვაყენა?(პატარა პაუზა) თავს დავდებ მოსაჭრელად, დაბლა იყურებოდა, რამე ხომ არ გვედო მუხლების ქვეშ.

**ბახვა** – (ბრაზიანი ტონით) ამათ დედებს დაუდე მუხლების ქვეშ... (ქრება სინათლე)

**ახალი ეპიზოდი.**

(ისევ მუხლებზე არიან. ბახვა ზურგით შკონკაზეა მიყუდებული. ისმის ქვაბების ჯახუნი)

**ლევანი** – (წელში გაიმართება. დაღლილი ტონით) კარგი დრო გასულა, ბალანდა მოვიდა.

**ბახვა** – (დათოს) მუქთა გინდოდა და მოგივიდა.

**დათო** – (აღელვებული ტონით) როგორაა მუქთა? როცა ყველაზე ძვირფას იხდი რაც ადამიანს აქვს. თავისუფლებას.

**ლაშა** – მართალი ხარ.

**ბახვა** – ახლა მეც გაღიარე (დევიკოს) ხედავ რა ხალხია დაჭერილი (იღება კარმუშკა. ფეხზე დგებიან. შემოიხედავს ოფიცერი).

**ოფიცერი** – ძველმა ბიჭმა დაგიკიდათ. (უყურებს დევიკოს. პატარა პაუზა) კარგი, გცემთ ერთხელაც პატივს. აიღეთ საჭმელი და ხმა არ გავიგო გამოსული, პატარა ხმაც.(ბოროტი ტონით დევიკოს) მოგვიანებით მოგხედავ, პირადად.

**ლევანი** – (ჩქარი მოძრაობით მივა კარმუშკასთან, მლიქვნელური ტონით) ბატონო ოფიცერო, არასდროს დაგივიწყებთ ამ სიკეთეს, დიდი მადლობა, ღმერთმა დაგ...

**ოფიცერი** - (აწყვეტინებს. დამცინავი ტონით) აიღეთ დროზე.(იღებენ საჭმელს. კარმუშკა იკეტება).

**ბახვა** – (განაწყენებული ტონით) რა იყო ბიჭო, უპატრონო ფინიას რომ დაემსგავსე. (ლევანი ჩუმადაა. არ პასუხობს) მადლობას ისე უხდიდი, რომ ეცლია ჩაიფსავდი სიხარულით.

**ლევანი** – (დაბნეული) ზრდილობის გულისთვის ვუთხარი.

**ლაშა** – (მკაცრი ტონით) ტრაკის ალოკვა ზრდილობაა ?! კახეთის შემარცხვენელი.

**დევიკო** – ( მხიარული ტონით) გილიოტინა (გაკვირვებული შეხედავს ლაშა და ბახვა) შენ ნათქვამზე მეზობელი გამახსენდა. შვილს გილიოტინას ეძახდა.

**ლაშა** – გილიოტინას რა პონტში?

**დევიკო** – (ხელს გაისმევს კისერზე) თავის მომჭრელი.

**ლაშა** – რომელი მკვლელი ესაა.

**დევიკო**- სხვაგან წახვედი.

**ლაშა-** აუ მაგარია, (მხიარული ტონით) გილიოტინა.

**ბახვა** – ახლა მოვედი მეც აზრზე. დიდუბეში რა ადგილას ცხოვრობ?

**დევიკო** – მეტრო წერეთლის უკან, ფოთის ქუჩაზე.

**ლაშა** – აუცილებლად გნახავ.

**დევიკო** – აქედან გავაღწიო და სუყველა მოდით.

**ბახვა** – გააღწევ თან მალე, მთავარია

**დევიკო** – (ჩაერთვება) ნერვებს არ ავყვე (ბახვა თავს უქნევს)

**ბახვა** – (ლევანის მხიარული ტონით) როგორც გამოუსწორებელ დამნაშავეს, დღეიდან ციხე გარქმევს (გამოკვეთილად) გილიოტინას (ჩაიცინებს. ლევანი მოიბუზება. დაიწყებს ჭამას).

**დათო** – (დევიკოს ხელის მოძრაობით მიიწვევს მაგიდასთან) ჭამე სანამ ცხელია.

**დევიკო** – (ჩამოჯდება შკონკაზე) ვერ შევჭამ.

**დათო-**უჭმელობა არ ვარგა, ცოტა უნდა ჭამო.

**დევიკო** – (თხოვნის ტონით) თქვენ ჭამეთ მერე შევჭამ. (იწყებენ ჭამას. იღება ვალჩოკი. ჭამას თავს ანებებენ, დგებიან, ხელები უკან თავები ჩაღუნული. მალე იკეტება ვალჩოკი).

**ბახვა** – ძაღლს აცლიან ჭამას, ამათი (დათო აწყვეტინებს).

**დათო** – (თხოვნით) გავჩუმდეთ, ჩაგვაშხამებენ (ბახვა უკმაყოფილების ნიშნად, თავს გააქნევს).

**ახალი ეპიზოდი.**

(ღამეა ყველა წევს. სხვა კამერიდან ისმის გინების და ცემის ხმა. ლაშა ტრიალდება ლოგინში)

**ბახვა** – (ჩუმად) ლაშა გძინავს?

**ლაშა** – (შეშინებული ტონით) არა, რა დამაძინებს. თუ მოდიან მოვიდნენ, დამაწყდა ნერვები.

**სერგო** – ჩუმად ახლოს არიან (პატარა პაუზა)

**დათო** – მეტის მოთმენა აღარ შემიძლია ჩავიფსავ.

**ბახვა** – სწრაფად, ფეხზე არ დაგინახონ.

**სერგო** – გაგიჟდით ჩუმად (დათო დგება შერბის პარაშაში. პატარა პაუზა. გამოდის სირბილით ბრუნდება, წვება.)

**დათო** – (პატარა პაუზა, შეწუხებული ტონით) ისევ მეფსია.

**ბახვა** – (თხოვნის ტონით) შეიკავე თუ ძმა ხარ, არ წასულან. (ისმის გინების ხმა. შუქი ქრება)

**ახალი ეპიზოდი.**

(დილაა. კონტროლიორი აღებს კარმუშკას)

**კონტროლიორი -**  მოაწერეთ ხელი (ბახვა დგება აწერს ხელს).

**დევიკო** – (ეღვიძება) ბახვას სიცოცხლე.

**ბახვა** – (ხელის აწევით) გაუმარჯოს, გესმოდა გუშინ?

**დევიკო** – გაგუდული მეძინა, რა მოხდა?

**ბახვა** – რამოდენიმე კამერა დალეწეს, ბეწვზე გადავრჩით არ გაახსენდით (პატარა პაუზა) შეიძლება დაიღალნენ. რას გაიგებ.

**დევიკო** – რა უნდათ? როდემდე უნდა ცემონ ეს ხალხი.

**ლაშა** – (ლოგინიდან) ახალ ადამიანებს ქმნიან, 21-ე საუკუნის მონებს.

**დათო** – (ლოგინზე ზის ტანსაცმელს იცმევს) 21-ე საუკუნის მონად მაქციონ, მადლობელი ვიქნები თან დიდი.

**ბახვა** – ჭკვიანი კაცი ხარ, რეებს იძახი.

**დათო** – პირდაპირი გაგებით არ მითქვია მონობა.

**ბახვა** – ეხლა გავიღვიძე, რებუსების თავი არა მაქვს (მიდის პარაშისკენ. დევიკოს) მოვწიოთ (დევიკო გაყვება, ლაშაც სწრაფად იცმევს შედის მოსაწევად).

**ლევანი** – 21-ე საუკუნის მონობა რატოა სამადლობელი?

**დათო** – (წყნარი ტონით) ბატონყმობა ანუ ერთი ადამიანის მიერ, მეორის ექსპლუატაცია, სხვადასხვა ფორმით ყოვეთვის იყო და იქნება. სხვანაირად ვერ ვიარსებებთ. ჩვენი უბედურება ისაა ადრინდელ მახინჯ ურთიერთობისკენ რომ გვაბრუნებენ.

**ლევანი** – რომ გვცემენ ხომ.

**დათო** – (დარდიანი ტონით) არა მარტო (პატარა პაუზა. ლაშა, ბახვა და დევიკო გამოდიან)

**ბახვა** – (დათოს) შენებურად, ლამაზად აგვიხსენი თუ გვეშველება.

**დათო** – ღმერთმა ადამიანი რომ შექმნა, სიარული წინ დაუწესა და არა უკან. ამიტომაა კაცობრიობა მარად წინსვლაში.

**ბახვა** – (გაღიმებული, თხოვნის ტონით) გეხვეწები ნუ დაგვღლი

**ლაშა** – ლამაზად მოყევიო უთხარი, მოუსმინოთ

**დათო** – (ცოტა განაწყენებული ტონით) მოკლედ. უკან დაბრუნების შემთხვევები ადრეც იყო, სხვა და სხვა ხნით. ბოლოს ყოველთვის წინსვლა იყო. ღვთის ნება ვერც სხვებმა შეცვალეს და ვერც ესენი შეცვლიან.

**ლაშა** – რამდენ ხანს გვატარებენ უკუსვლით?

**დათო** – ეგ არავინ იცის, მაგრამ წინ აუცილებლად წავალთ.

**ბახვა** – მაგის იმედი მაქვს, თორემ აქამდე თავს მოვიკლავდი.

**ლაშა** – შენნაირები თავს არ იკლავენ.

**სერგო** – შენნაირებს კლავენ.

**ბახვა** – (სერგოს) ტლიკინს თავი დაანაბე, კამერას მიხედე ჯობია.

**სერგო** – მე რატომ უნდა მივხედო?

**დათო** – დღეს მე ვალაგებ. (იღებს ცოცხს, იწყებს დაგვას)

**ბახვა** – (ფეხები აქვს აწეული თავის შკონკაზე. მხიარული ტონით დათოს) რომ გვეუბნებოდი ცოლი აუცილებლად უნდა მოიყვანოთო, შენ რომ გყავს რა, გშველის? (ბახვას და დევიკოს ჩაეცინებათ).

**დათო** – ის მშველის თუ მშველის (პატარა პაუზა)ქალის მოყვანა კაცის ინსტინქტშია. ინსტინქტი არასდროს იტყუება, კანტის სიტყვებია.

**სერგო** – კანტი ვინაა?

**ბახვა** – არარი გეუბნებით ეს კაცი თბილისელი.

**სერგო** – რა გინდა?

**ბახვა** – მე ვიცი ამ გაუნათლებელმა, შენ როგორ არ უნდა იცოდე, თბილისელი ვარო.

**სერგო** – ვერა ხარ, თბილისელმა ყველა უნდა იცოდეს.

**ბახვა** – (გაკვირვებული ტონით) კანტი ყველაა?!

**დევიკო** – (გაიცინებს. ბახვას) კარგი იყო.

**ბახვა** – აი თბილისელი. (დევიკოს) ეგრეა?

**დევიკო** – რა გითხრათ, ბევრი აზრი არსებობს. პაპაჩემისთვის მთავარია იყო კარგი, როგორც ილია ამბობდაო. ისე, ღამით ტუალეტის ძებნას რომ დაიწყებ და ბნელ კუთხეში არ მიუშვებ, მაშინა ხარ კარგი ქალაქელიო.

**დათო** – (ცოცხით ხელში, გაჩერებული უსმენდა) ჭკვიანი კაცი ყოფილა.

**დევიკო** – მაგარი მყავს. თუ გაიგო ჩემზე, გაგიჟდება.

**დათო** – (თან ნელა გვის) ბოროტი ზეობს, თან იძახის სიკეთე ვარო. არ დაეთანხმო თუ ბიჭი ხარ. (პატარა პაუზა) გული გახეთქვაზე მაქვს.

**ბახვა** – ჩვენ რაღა ვთქვათ. ორ დღეში სასამართლოდან სახლში ხარ.

**დათო** – ვიცი, მაგრამ ბოლომდე მაინც არ მჯერა.

**დევიკო** – სასამართლოზე გამართლებენ?

**დათო** - ჩემი ისტორია ხომ მიგიყევი.

**დევიკო** – (ბოდიშის ტონით) ვერ ვიხსენებ, ამათ ხელში სულ დამიობდა ტვინი.

**დათო** – (ჩაფიქრდება უცებ) არა, არ მომიყოლია.

**ბახვა** – წამალზეა.

**დევიკო** – (შეხედავს დათოს) ნაღდად ვერ ვიფიქრებდი.

**ბახვა** – სწორსაც იზავდი. შენ ასე თუ ისე წააქციე მაინც, ამან ყანის გაყიდვაზე თქვა უარი (აღელვებული ტონით) თავის წინაპრების ყანის გაყიდვაზე.

**დათო** – (დაღონებული ტონით) ვერ ვუპატრონე, მაინც გაიყიდა.

**ბახვა** – (მხიარული ტონით) რომ გახვალ პირველი ტყვია მეზობლებს ესროლე.

**დათო** – დაანებე თავი ჩემს მეზობლებს (დევიკოს) მაბრაზებს მეზობლებმა დაგაჭერინესო.

**ბახვა** – ტყუილია? რომ არ გაეყიდათ თავიანთი ყანები შენთან მოვიდოდნენ?

**დათო** – მეზობელი რა შუაში,ჩემი გზის პირასაა, ჩემს მერეა ის ოთხივე გაყიდული.

**დევიკო** - თქვენთან რა ნავთობია, რამ გადაუკეტა.

**დათო** – ნავთობიზა ალბათ მომკლავდნენ, თხილის ბაღს აშენებს.

**დევიკო** – ხნიერ კაცს.(თავს გაიქნევს)

**დათო** – თავად პოლიციის უფროსმა დამიბარა, გაყიდეო. უარი რომ ვუთხარი გაცოფდა, კაი ბატონოო. მეორე დღეს ნარკოტიკი აღმომაჩნდა ჯიბეში. თავიდან დიდ გულზე ვიყავი, როგორ ბედავთ, გიჩივლებთ სუყველას დაგაჭერინებთ მეთქი. თურმე სადა ბანაობ. გაეცინათ, შენ თვითონ შეგვეხვეწები ვყიდიო. (დაღონებული ტონით) ეგრეც მოხდა.

**ბახვა** – თან ამ ბოზებმა, მთელი ფული საპროცესოში გადაახდევინეს.

**დათო** – ფულის დედაც ვატირე, ყანა აღარ მაქვს.

**ბახვა** – (გვერდზე მიუჯდება დათოს) მთავარია ჯანმრთელობა, ყანის გულიზა არ ღირს აქ ჯდომა, სხვას დაითრევ.

**დათო** – სხვა სხვაა, იცი რა გემო ჰქონდა იქ მოწეულს. სულ რომ არაფერი მამაჩემის ოფლითაა მორწყული. ვისთვის უბრალოდ მიწაა, ვისთვის დედამიწა.

**ბახვა** – კაი დამშვვიდდი. რაღა დაგრჩა, გაიკატავებ ქუთაისამდე და სახლში.

**დათო** –კატაობა კი არა ჯოჯოხეთია ამათი

**ბახვა**-გადიხარ, ეგ აღაფერია.

**დათო**-(განაწყენებული ტონით) შიშველს რომ შეგაგდებენ სავსე ვარონკაში, არაფერია.

**ბახვა** – აქ რა, აბანოში არ გაგვაშიშვლეს? ჩუსტებიც კი გაგვხადეს და კარგადაც მოგვცხეს .

**დათო** – აქ სხვაა, რა გითხრა (მიუტრიალდება დევიკოს) ვარონკაში ხარ ნამყოფი?

**დევიკო** – არა.

**დათო** – (ხელს შლის ორი მრკავველის სიგრძეზე) აი ამხელა შესასვლელია. ორივე მხარეს სკამებია, ჩემ გვარს სულ ბოლოში იძახიან, უკვე გავსებული მხვდება მანქანა. შიგნით ისედაც ბნელა, სინათლიდან შესული, საერთოდ ვერ ხედავ ვერაფერს. ტანისამოსი ხელში გაქვს, ვიღაცას ეჯახები. რის ვაი ვაგლახით იცმევ. ამის წინ ტრუსიკი ვერ ვიპოვე, ისე ჩავიცვი შარვალი, მერე გამოჩნდა დაბლა ეგდო.

**დევიკო** – სასამართლო თუ ქუთაისში გაქვს, აქ რატომ წამოგიყვანეს? ციხე ხოა იქ.

**ბახვა** – ვინც უარობს აქ მოყავთ, გასატეხად.

**დევიკო** – კაია, სადმე მაინ ყოფილა წესიერი ციხე.

**დათო** – განსხვავება დიდი ვერაფერი, პატარა მადუღარები აქვთ კამერებში, ჩაის სვავენ, პერედაჩაშიც ტანსაცმლის გარდა ბანანი შემოდის.

**ბახვა** – გაიკეთონ უკან.

**დათო** – კარანტინიც არაა ამნაირი. არც ხალხია, ლეიბებია. რაღაც უკეთესობა არი. აქ ყველაფერი გენატრება. ბანანი რაა, ერთს შემოუგზავნეს მეც შემხვდა, ისე მესიამოვნა, გარეთ მამყოფა და ბანანი მაჭა მეთქი, სხვა არაფერი მინდოდა.

**დევიკო** – (მხიარულიტონით) მართალი ყოფილა დარვინი, რას ერჩოდნენ.

**ბახვა** – ვინ ყოფილა მართალი?

**დევიკო** – არავინ, ისე ვთქვი.

**დათო** – (დგება) მოდით დილის ლოცვა წავიკითხოთ (იწყებენ ლოცვას. შუქი ქრება)

**ახალი ეპიზოდი.**

(ლაშა და ბახვა ჭადრაკს თამაშობენ კოიკაზე. იღება კარმუშკა. ყველა დგება)

**კონტროლიორი** – წამალი აიღეთ (დათო მიდის)

**ლაშა** – დევიკო (თავით ანიშნებს მიდიო)

**დევიკო** – (მიდის) კბილი მტკივა.

**ექთანი** – ანალგინს მოგცემ, სხვა არაფერი მაქვს.

**დევიკო** – (ართმევს) მადლობთ (კარმუშკა იხურება, ბახვა და ლაშა აგრძელებენ თამაშს. იმდეგაცრუებული ტონით) რანაირად დაილაპარაკა, ამაზე როგორ გიდგებათ?

**ბახვა** – (თან თამაშობს. არ უყურებს დევიკოს) რა გევასებათ ამ თბილისლებს უცნაურობები.

**დევიკო** – არც მე მომწონს ჩემი ხასიათი, მაგრამ ვერ შევიცვლები.

**დათო** – ვის ვინ მოსწონს, ვის ვინ. გემოვნებაზე არ დაობენ.

**დევიკო**-(დათოს) ბოდიშის მოხდით, ვისთვისაც კიტრი ნესვზე ტკბილია, იმას კიტრი აქვს და არა გემოვნება.

**დათო**-ეგეც მართალია.

**ბახვა** – (დათოს) კარგ ქალზე ლაპარაკის გულიზა იტყვი უარს?

**დათო** – რა გითხრა, ეგეთებს ვერც მე ვგებულობ.

**დევიკო** – როგორ ავხსნა (პატარა პაუზა) თბილისელს როცა ველაპარაკები მინდება ვთხოვო.

**ბახვა** – ქუთაისელს რატო არ გინდება თხოვო.

**დევიკო** – მინდება.

**ბახვა** – (შეხედავს დევიკოს) ხან ჭრი, ხან კერავ.

**დევიკო** – რატომ? კარგ ქუთათურ ქალს როცა ველაპარაკები ნამდვილად მინდება ვთხოვო (მხიარული ტონით) ხაჭაპურის გამოცხობა (ბახვა შეხედავს დევიკოს უხმოდ იცინის).

**ლაშა** – რას იცინი, უთხარი რამე.

**ბახვა** – აშკარად სხვა და სხვა წონით კატეგორიებში ვართ.

**ლაშა** – ადრე სასწორი არ არსებობდა? (დევიკოს) შენამდე ხმის ამოღება გვეშინოდა, ყველა სიტყვაზე გვეკიდებოდა.

**სერგო** – (ნიშნის მოგებით) ეხლა ჩვენ ვიკაიფებთ.

**დევიკო** – კაიფს შეეშვით, დასჯადია.

**ბახვა** – სადა აქვთ ამათ კაიფის თავი, საკუთარი ლანდის ეშინიათ.

**ლაშა** –(ნაწყენი ტონით) ქუთაისლები ხართ მარტო მგლები.

**ბახვა** – რა გეწყინათ, აღარ ვიხუმროთ?

**დათო** – (ლაშას) რა მნიშვნელობა აქვს, ქუთაისელი თბილისელი, ყველანი ძმები ვართ.

**ბახვა** – ხუმრობა და ღადავი ძმებშია მოსული, უცხოებს არ ვეხუმრები.

**ლაშა** – დაიკიდე არ მწყენია (აგრძელებენ ჭადრაკის თამაშს)

**დევიკო** – (დგება, დაუდგება ბახვას ზურგს უკან) მართალია ძმები ვართ. (ვიითომ ისე სხვათაშორის) ტყუპების შემთხვევაშიც კი, ერთი ძმა სულ ცოტათი, მაგრამ მაინც უფროსია. ღმერთმა ესე ინება. (ბახვა უხმოდ წევს მაღლა ცერა თითს, ნიშნად კარგიაო).

**დათო** – თქვენ ვერანაირი უკუსიარული ვერ მოგერევათ, ღმერთმა გამრავლოთ.

**დევიკო** – (უცებ მოიწყენს. თავისთვის) გამრავლება კაია.

**ბახვა** – (დევიკოს) რა მოგდის, უცებ იცი მოწყენა. თავი არ მომჭრა არ შეშინდე, მალე გახდები კარგად (იღება ვალჩოკი, ყველანი დგებიან თავებს ხრიან. ხელები უკან).

**კონტროლიორი** – ბზუილი ისმის (პატარა პაუზა) ხმა არ გავიგო (ვალჩოკი იკეტება. ჯდებიან)

**დევიკო** – (ბახვას) ჩემ თავზე არ ვნერვიულობ.

**დათო** – (თხოვნით) ჩუმად ვეხვეწები.

**დევიკო** – (დგება, ბახვას დაადგება თავზე) ჩემი ქალი ბუნებით ძალიან ნაზია, სულ მიკვირს ექიმად როგორ მუშაობს.

**ბახვა** – ქალი ყველა ნაზია.

**დევიკო** – ჩემი ნინოსნაირი იშვიათია.(შუქი ქრება)

**ახალი ეპიზოდი** (კამერაში სუყველაა დევიკოს გარდა. იღება კარები, ყველა ფეხზე დგება. ხელები უკან, თავები დახრილი. შემოდის დევიკო ხელები უკან უწყვია. კარები იხურება)

**ლაშა** – აბა რაო ადვოკატმა.

**დევიკო** – (კარგ ხასიათზეა) ადვოკატი არ ყოფილა, მამა პეტრე იყო.

**ბახვა** – გეუბნებოდით, ამდენ ხანს ადვოკატთან არ აჩერებენ მეთქი.

**ლაშა** – დიდუბის ეკლესიიდან.

**დევიკო** – დიდუბიდანაც და ეკლესიიდანაც, ოღონდ ცალ-ცალკე. მეზობელია ერთად გავიზარდეთ, ღვთისმსახურებას აჭარაში ეწევა. ლია დეიდას უთქვია ჩემი დაჭერის თაობაზე. მაშინვე წამოვედიო. კაი ხანი ჩახუტებული ვყავდი, კინაღამ იტირა.

**ბახვა** – ბავშვობის ძმაკაცს აქ რომ დაინახავ მოგინდება ტირილი.

**დევიკო** – ის კი არა, კინაღამ მე ავტირდი ისე ჩამეხუტა.

**დათო** – როგორ გეპყრობიანო არ გკითხა?

**დევიკო** – მკითხა კი არა გამომკითხა, თან სახეზე მათვალიერებდა. კიდევ კაი მაიკა აიწიეო არ მითხრა, ჩალურჯებულების დანახვაზე გაგიჟდებოდა.

**დათო** – ესე იგი არ გითქვია რეები გაგიკეთეს.

**დევიკო** – რა აზრი აქვს, შველით ვერ მიშველის, ზედმეტად რატომ ვანერვიულო. ისე ჩემი თქმის გარეშეც იციან, რაც ხდება. (ბახვას) ჩალურჯებულები რამდენ ხანში გამივლის?

**ბახვა** – კარგი ჯანმრთელობა გქონია, მალე დიწყე მოძრაობა. ნაცემებიც წესით სწრაფად მოგირჩება. აჭარაზე რა თქვა, რა ხდებაო.

**დევიკო** – ეკლესიას აშენებს, ბოლოს სულ იქ იყო. ვუთხარი კიდევაც, აჭარაში მეგონე მეთქი. იქაც ვარ და აქაცო, თან გაეცინა, დიმიტრი ძიამ ფიგარო ტყუილად არ შემარქვაო.

**ლაშა** – ვინ?

**დევიკო** – მამაჩემმა, ბავშვობიდან მსუქანი იყო. მამაჩემი მოფერებით კუჭის მონას ეძახდა. მღვდლად რომ ეკურთხა გვინახულა, ანაფორაში რომ დავინახეთ მიულოცეთ. უცებ სუფრა გაიშალა, რამდენიმე ჭიქის მერე აღარ დალია მეყოფაო. მამამ მოუწონა. დამშვიდობებისას მამაჩემი უყურებს, ულვაშებში ეცინება. დათომაც შეატყო ღიმილი. არ მოეშვა მითხარი გეხვეწებიო. ბევრი არ ახვეწინა, ადრე კუჭის მონა იყავი, ღვთის მონაც გახდი, ფიგარო ხარ? ბევრი იცინეს მაშინ (ამ დროს იღება ვალჩოკი ყველა დგება. ხელები უკან თავი ჩაწეული. ორ წამში იკეტება. დევიკო აგრძელებს) იმ დღის მერე ბავშვობის საძმაკაცო ფიგაროს ვეძახით.

**სერგო** – ტეხავს მამაოზე ფიგაროს დაძახება.

**დათო** – ცოტა ჩუმად აქ დადის.

**დევიკო** – სახალხოდ კი არ ვეძახით. ვიწრო წრეში, შინაურულად. თვითონაც ხალისობს. ძალიან კეთილი და უწყინარია. ბავშვობაში ერთმანეთში ჩხუბი ყველას მოსვლია. მაგასთან არასდროს არავის უჩხუბია. ყველაზე ღონიერი იყო, გაშველებაც სულ მაგას უწევდა.

**დათო** – სახლიდან რა ამბავი მოგიტანა.

**დევიკო** – ნინომ კარგად ვარ არ ინერვიულოს თავს მიხედოსო. ყველაფერი კარგად იქნებაო. პაპაჩემს გაუგია ჩემი დაჭერა (მოწყენილი ტონით) ისედაც ავად იყო.

**ლევანი** – (ყურიდან მოიშორებს რადიოს) ევროკავშირში მალე შევალთო, ცოტა დაგვრჩა და ყველა სტანდარტს დავაკმაყოფილებთო.

**ლაშა** – ესაა სტანდარტი? არა მგონია.

**ბახვა** – სხვისი ჭირი ღობეს ჩხირიო.

**დათო** – ეგრეც არაა მთლად. შენ გასაკეთებელს სხვა არ გააკეთებს.

(ამ დროს ლევანი და სერგო სკამზე ზიან. ლევანი თავს მიწევს სერგოსკენ რაღაცას ეუბნება)

**სერგო** – (ხმამაღლა) მე რას მეუბნები, ადექი და კითხე.

**დათო** – (შეშინებული ტონით) ხმადაბლა, რა მოგივიდა?

**სერგო** – შენ ნათქვამზე, მე მეკითხება რას ნიშნავსო.

**ლაშა** – მერე რა გაწივლებს. აგერია ტვინი?

**დათო** – (ლევანის) სირცხვილია, როცა არაფერი გაინტერესებს, შეკითხვა არაა სირცხვილი.

**ლევანი** – ვერ მივხვდი რა შუაშია ჭირი და ღობეს ჩხირიო.

**ბახვა** – სხვისი ყლე, სხვის ტრაკში ლაღიაო, ეხლა გაიგე.

**ლევანი**-(თავს გააქნევს) ვერა

**ბახვა**-ქართველი ხარ?

**ლევანი**-(ნაწყენი ტონით)არ იცი?

**ბახვა**-ცაიხედე აბა სარკეში, გევხარ?

**დევიკო**- ეროვნებას ენით ადგენენ არა იერით.

**ბახვა**-ისე მაგრებს თხრი ხოლმე.

**დევიკო**-არ ვხუმრობ.შოთა პაპასგან ვიცი, ვინც შიშის დროს ქართულად ვაიმე დედას დაიძახებს, ქართველი ისაა. კანის ფერს და თვალების ფორმას მნიშვნელობა არა აქვსო.

**ბახვა-**(ლევანის)გაიგე რა კარგი რამე თქვა?

**ლევანი** – კი (მიტრიალდება იდებს რადიოს ყურზე)

**ბახვა** – მეტი არაა ჩემი მტერი.

**დათო** – გაიგებს ნელ-ნელა. (იღება ვალჩოკი. ყველა დგება თავდახრილი, ხელები უკან).

**ლაშა** – (ხმამაღლა) სულ გაპროჭდნენ.

**დათო** – (თითს მიიტანს ტუჩებთან) ცოტა ჩუმად (ამ დროს იღება კარმუშკა. ყველანი დგებიან. თავებს ხრიან)

**კონტროლიორი** – აიღეთ წამალი

**დათო** – (სწრაფად მიდის, ართმევს წამალს) მადლობთ (კარმუშკა იკეტება. ყველა ჩუმად ჯდება, უყურებენ ლაშას).

**ლაშა** – (შეშინებული, ოდნავ აკანკალებული ხმით) მეგონა გაიგო.

**ბახვა** – ბიჭო, ისედაც ყური აქვთ სულ მოდებული, რომ შემოიხედავს აცალე პაწია.

**ლაშა** – (თხოვნით) ძმურად გავჩუმდეთ. (სინათლე ქრება.)

**ახალი ეპიზოდი**

(ბახვა და დათო ჭადრაკს თამაშობენ. ლაშა დადის წინ და უკან. სუყველა ჩუმადაა. იღება ვალჩოკი, ყველა დგება, თავებს ხრიან. ხელები უკან)

**ოფიცერი** – (ისმის ღვარძლიანი ხმა) სულ თქვენი ხმა ისმის! გეფხანებათ ტრაკი? (ბრაზიანი ტონით) რატომ ზუზუნებთ?

**დათო** – (მორიდებულად) ბატონო ოფიცერო, დღეს ერთი სიტყვაც არ გვითქვია, ჩუმადა ვართ.

**ოფიცერი** – (ყვირილით) რაა? (კონტროლიორს) გააღე კამერა (ყველანი მოიბუზებიან ცუდის მოლოდინში. კარები იღება, შემოდის ოფიცერი ავი გამომეტყველებით. ისევ ყვირილით) მომეჩვენა (დევიკოს ურტყავს სილას. გადადის სერგოზე. სერგო საცოდავად მიატრიალებს სახეს დარტყმის მოლოდინში. ოფიცერი სერგოს ორჯერ შემოარტყავს. მივა დათოსთან) არ გრცხვენია ამხელა კაცს? (ურტყავს სილას) იმის მაგივრად ბოდიში მოიხადო, მატყუებ. (პატარა პაუზა) რამდენჯერ დაგინდეთ, ნაცემები კარანტინში არ გაგიშვით, დაუნახავები (გამეტებით ურტყავს მუშტს მუცელში).

**დათო** – (ამოიკვნესებს) ვაი მე.

**ოფიცერი** – რა ვაიმე, შენი დედას შევეცი, შე ბებერო ჩათლახო (ურტყავს გვერდებში დათო ლოგინზე ვარდება).

**დათო** – (საცოდავი განწირულის ხმით) მაპატიეთ ბატონო ოფიცერო

**ოფიცერი** – ეხლა მაპატიე (ერთხელ ჩაარტყავს ფეხს ლოგინზე დაგდებულს, შეეშვება დათოს, დაერევა დანარჩენებს. ვის ორი ვის ოთხი, ზოგს სილა, ზოგს მუშტი. გადის, კარებთან არ მისული შემოტრიალდება) ერთ ზუზუნსაც გავიგებ, სუყველა კარანტინში აბანოს გავლით. ვერ ხედავთ თქვენ სიკეთეს (გადის. კარები იკეტება. ყველანი ჯდებიან, უყურებენ დათოს).

**დათო** – აღარ შემიძლია (ხელს მოისვავს თვალებზე უხმოდ ტირის).

**დევიკო** – (დათოს) ვირის წიხლი არ უნდა გეწყინოსო, ხომ გაგიგია.

**დათო** – (სლუკუნით) ჩემი თავი მეზიზღება. ქალივით ვტირი, მე თვითონ, ვირი.

**დევიკო** – (ცდილობს დაამშვიდოს) მერე რა რომ ტირი, ცრემლი შვენის ვაჟკაცს.

**დათო** - (ისევ სლუკუნით) ვაჟკაცს შვენის, ვაჟკაცს! (თვალებზე და ცხვირზე მოისვავს ხელს).

**ბახვა** – (ცოტა მკაცრი ტონით) ახლა გაჩერდი. (დათო ისევ ჩუმად ტირის) გაჩერდი თორემ ვიყვირებ, ტირილი მერე იქნება აბანოში და კარანტინში (დათო არ ჩერდება) ვერ გაიგე? (უწევს ხმას) ეხლა ვიყვირებ.

**დათო** – (შეშინებული სახით შეხედავს ხელის აწევით) მორჩა. ხმას აღარ ამოვიღებ.

**ბახვა** – არ ამოვიღებ არა. ილაპარაკე, მოყევი რამე.

**დათო** – ხმას არ ვიღებდით რა გვიყო, რომ ვილაპარაკო დაგვხოცავს.

**ბახვა** – (მკაცრი ტონით) დაიწყე.

**დათო** – (თხოვნის ტონით) ორი წუთი მაცალე, წამლებს დავლევ.

**დევიკო** – უნამუსო არა. (პატარა პაუზა) უნამუსოები თვითონ არიან, ნამუსდაკარგულები კი არა (გამოკვეთილად) უნამუსოები.

**დათო** – (ჭიქა ჯერ კიდევ ხელში უჭირავს) ერთი ოხერია.

**დევიკო** – (წყნარი ტონით) პატარა განსხვავებით. ნამუსდაკარგულმა იცის რაა ნამუსი, ჰქონდა როდისღაც. უნამუსოს წარმოდგენაც არა აქვს, უკადრებელს იკადრებენ თან პატივი ვეცითო იტყვიან.

**ბახვა** – მართალია (პატარა პაუზა) ისე განსხვავება პატარა კი არა დიდია.

**ლაშა** – ესენი ძალიან საშიშები არიან.

**დათო** – (ჩვეული ბრძენი კაცის ტონით) უნამუსოზე ძალაუბლების მიცემა იგივეა რაც თივის ზვინში ასანთის ჩაგდება, თვალის დახამხამებაში დიდ ცეცხლად, დაუნდობელ ბოროტებად გადაიქცევა (ჩამოვარდება სიჩუმე).

**ბახვა** – გააგრძელე დავით.

**დათო** – (მოწყენილი ტონით) რა ვთქვა? რა გავაგრძელო?

**ბახვა** – რაც გინდა, მალე მოგვენატრება შენი ფილოსოფოსობა. (გვერდზე მიუჯდება) ხომ არ გწყინს ფილოსოფოსს რომ გეძახი.

**დათო** – (თბილი მეგობრული ტონით) სულ ჩემ წყენაზე ნერვიულობ, (ხელს დაადებს მხარზე) შე ნარკომანო.

**ბახვა** – ჩემი ბებერი ძმა ხარ (ადგება დაიწყებს კამერაში სიარულს) ისე მიეჩვივნენ გინებას და ცემას, აღარაფრად თვლიან. კარანტინში რომ არ ჩაგვყარა, მადლობა უნდა ვუთხრათ თურმე. (დევიკოს) ნაღდი თქვი.

**დათო** – მიუჩვეველს ნუ დააჩვევო. რამდენ დამსვენებელზე მაქვს ნედლი თხილი მიწოდებული. თავიდან რამის მლოცავდნენ, მერე და მერე მადლობის თქმაც ეზარებოდათ, თითქოს ვალდებული ვიყავი. სახელიც კი არ იცოდნენ ჩემი.

**სერგო** – რაღას აძლევდი, მადლობასაც თუ არ გეუბნებოდნენ.

**დათო** – მე მსიამოვდებდა თხილზე რომ ვპატიჟებდი.

**ბახვა** – (ჩერდება, ჯდება სკამზე) რა თხილი რის თხილი, უმადურობის უიშვიათეს შემთხვევას (დევიკო აწყვეტინებს)

**დევიკო** – (მხიარული ტონით) უიშვიათეს არა, რარიტეტ შემთხვევას.

**ბახვა** – მაცალე, საღადაოს არ ვყვები.

**დევიკო** – კაი რა, კიდევ ნერვების მოშლა გვინდა.

**სერგო** – (შიშნარევი ტონით) არც კარგი გვინდა არც ცუდი (თხოვნის ტონით) გავჩუმდეთ.

**ლაშა** – ფეხებზე კიდიათ შენი სიჩუმე, ვერ შემოვიდა.

**ბახვა** – ადრე ესეთი არ იყო. რამ გააგიჟა ეს დედამო...ლი.

**ლაშა** – (ზიზღიანი ტონით) ცოლი მინეტს აღარ უკეთებს, ვეგეტერიანულ კვებაზე გადავედიო. (ყრუდ ისმის ოფიცრის ყვირილი).

**დათო** – (შეშინებულიი ტონით) არ ჩერდება.

**დევიკო** – (ბახვას) გვიშველე თუ ძმა ხარ, მოყევი რამე მხიარული.

**ბახვა** – (ოდნავ გაბრაზებული ტონით) ჯერ იმ თესლზე უნდა ვთქვა, მხიარული მერე.

**სერგო** – ცოტა ჩუმად.

**ბახვა** – სულ ჩუმად-ჩუმად არ დაიღალეთ.

**სერგო** – შენ ილაპარაკო და მე მცემონ.

**ლაშა** – (სერგო) სულ გამოშტერდი შე ჩემა. მოადგილედ დაუდექი ძაღლებს.

**სერგო** – თქვენ იტანთ, მე ავამდყოფი ვარ არ შემიძლია.

**ბახვა** – ნუ წიკვინებ.

**დათო** – (თხოვნის ტონით) გული მეც ცუდს მიგრძნობს, დავმშვიდეთ.

**ბახვა** – რა გინდათ, დავმუნჯდეთ?

**დევიკო** – (ხელს დაადებს საწოლს) მოდი აქ მომიყევი.

**ლაშა** – მეც მოგისმენ (დათოს) მგლის შიშით ფარა ვის გაუწყვეტია.

**ბახვა** – (მხიარული ტონით) ლაშა შე ბრძენო. (ლაშა თავს დაუქნევს მადლობის ნიშნად) ეხლაც ნერვები მეშლება რომ ვიხსენებ.

**დევიკო** – (ნიშნის მოგებით) ჩვენ თუ ნერვების შლა გვაკლია.

**ბახვა** – ერთხელ მე მოგიშლით, გაუძლებთ, მიჩვეულები ხართ (პატარა პაუზა) თხუთმეტი წლის ამბავია, ავჭალაში ვიჯექი. ზოგ-ზოგები დაძვრებოდნენ საქათმეში, ლურჯ მელიებს ვეძახდი. ერთი ლურჯი მელია, ჩემებურიც იყო. იმ დროს პერედაჩი მაქვს მიღებული თავის არყით, ვქეიფობთ. სამი თუ ოთხი ჭიქა გვაქვს დალეული, წამოდგა, წავედიო. მივხვდი სადაც მიდიოდა, ერთი სგუშონი თუ გაქვს მომეციო, მივეცი. გამომართვა, დააშტერდა სგუშონს დგას. გინდა კიდევ რამე მეთქი. არაფერი, მენანებაო. ყურებს არ დავუჯერე, რა თქვი მეთქი? რომ გამიმეორა გავგიჟდი, ცოტა დამაკლდა ხელს გავარტყავდი. შე განდონო კაცი ტრაკს გაძლევს არ ენანება, შენ სგუშონი გენანება მეთქი. (ამ დროს დევიკოს აუტყდება სიცილი. პირზე ხელს იფარებს. ყველა გაკვირვებული შეხედავს).

**ბახვა** – რა გაცინებს?

**დევიკო** – (ძლივს იკავებს სიცილს ისე პასუხობს) რაღაც გამახსენდა.

**ბახვა** – (შეშინებული გახედავს კარებს) არ შემოიხედონ გაგვაგდებილებენ.

**დევიკო** – შევალ მოვწევ. (დგება მიდის პარაშისკენ)

**ბახვა** – (ნაწყენი ტონით) მე რა არ მისმენდი.

**დევიკო** – (შემოუტრიალდება) კაცს ტრაკი ა რ ენანება, შენ სგუშონი გენანებაო (აუტყდება ისევ სიცილი. ხელებს იფარებს სახეზე. ყველა შეშინებული უყურებს კარებს).

**ბახვა** – (სწრაფად წამოდგება, მივა მოხვევს ხელს დევიკოს) წამო დროზე (ნერვიული ტონით) არ გაიგონ დაგვხოცავენ (შედიან პარაშაში).

**დათო** – (ფეხზე დგას ღრმად სუნთქავს) გადავრჩით, არ შეიძლება ესე. ყველაფერზე სიცილი გაგონილა, ან რაა სასაცილო.

**სერგო** – შოკშია მეთქი რომ გითხარით არ დამიჯერეთ. ცემისგანაა ეგრე.

**ლაშა** – (ეტყობა ნერვიულობა) კარგით, რაც იყო იყო, ჩაიარა.

**დათო** – (ლევანისკენ გაიშვერს ხელს) ახალგაზრდა ბიჭია. რა? არ უნდა ლაპარაკი და სიცილი. ჩუმადაა, მიხვდა სადაცაა. ამხელა კაცს რა მოუვიდა.

**სერგო** – შენ რა ხვალ გიშვებენ. ჩვენ ვიკითხოთ.

**დათო** – აღარ მჯერა. დავიღალე. (პატარა პაუზა) ერთი კაცი რომ ხუმრობს და იცინის კამერაში გაუძლებ. ორი კატასტროფაა.

**ლაშა** – რა ვქნათ დავდუმდეთ?

**დათო** – (ჩაფიქრდება) ვერ გადამიწყვეტია როდისა ვარ ადამიანი, როცა ვიცი მცემენ და ჩუმათა ვარ, თუ როცა ვლაპარაკობ (სინათლე ქრება.)

**ახალი ეპიზოდი.**

(ღამეა. ყველანი წვანან. დათო აღარაა საკანში. დათოს ადგილზე ლაშა წევს. იღება კარები შემოდის კოტე. თავი დახრილი, ხელები უკან)

**ოფიცერი** – (ბრძანებლური ტონით) დილით გაპარსული იყოს (იკეტება კარები. კოტე დგას ისევ ისე კარებთან, თავი ჩაღუნული, ხელები უკან)

**ბახვა** – შემოდი ძმა, მანდ რას დგახარ (შემოდის, შეშინებული იყურება. ხელები ისევ ზურგსუკან აქვს) ჩამოუშვიი ხელები, დაჯექი. (გაუბედავად ჯდება. გარედან ოფიცრის ყვირილის ხმა, ვიღაცას აგინებს) ეხლა ჯობია დაწვე, დილით ვილაპარაკოთ (გაიხდის, აძრომას აპირებს).

**ლაშა** – მოწევა არ გინდა?

**კოტე** – ბატონმა ოფიცერმა გამაფრთხილა: ფეხზე არ დაგინახოო.

**ლაშა** – მაგ თესლებს ბატონობით ხსენება არაა აქ საჭირო. მოკლედ პარაშაშია სიგარეტიც და ასანთიც.

**კოტე** – იყოს არ მინდა (ადის მეორე შკონკაზე, წვება. პატარა ხანში ვალჩოკი იღება, ვიღაც იყურება ხუთ-ათ წამში იკეტება ვალჩოკი. ლაშა წამოწევს თავს შეხედავს ბახვას. ბახვა თითის ტუჩზე მიდებით ანიშნებს ჩუმათო. მერე ხელს კარებისკენ გაიშვერს, თითით ანიშნებს აქ არისო.შუქი ქრება)

**ახალი ეპიზოდი.**

(გათენებულია. დევიკო ფეხზეა. ბახვასაც ეღვიძება)

**ბახვა** – პრაგულკაზე იყვნენ.

**დევიკო** – ჰო მოვუწერე.

**ბახვა** – მერე რატომ ძინავთ (დგება ასწორებს საწოლს) ავდექით ბიჭებო (დახედავს კოტეს) გძინავს?

**კოტე** – არა.

**ბახვა** – ადექი მოწესრიგდი (კოტე ჩამოდის იცმევს)

**ლაშა** – რას გაბრალებენ, რა გვინდაო?

**კოტე** – (დაბნეული ტონით) არ ვიცი.

**ლაშა** – რომელი მუხლი გაქვს?

**კოტე** – (ისევ დაბნეული ტონით) არ ვიცი.

**ბახვა** – (ოდნავ დამცინავი ტონით) რა გქვია? სადაური ხარ, იცი?

**კოტე** - ბოდიში გავითიშე, კოტე, თბილისელი ავლაბრელი.

**სერგო** – ავლაბრელი? რა ადგილას ცხოვრობ?

**კოტე** – მეტეხის უბანში.

**სერგო** – ცაცია როგორაა?

**კოტე** – როგორც ყოველთვის, ჩაარტყავს, ზის სახლის წინ.

**სერგო** – რომელი სკოლა დაამთავრე?

**კოტე** – სკოლა რაიონში დავამთავრე.

**სერგო** – აბა ავლაბრელი ვარო.

**ლაშა** – შეეშვი ჩაიცვას, მერე ელაპარაკე (ბახვას) გუშინ რა გადავრჩით.

**ბახვა** – ეს განდონი როგორ გვეჩალიჩებოდა, ვითომ წავიდა.

**ლაშა** – გუშინ ტყუილა მანიშნე. ვიცოდი აქ რომ იყო, დაუძველდათ ხრიკები. (ლევანის) რანაირად იყურები, სიზმარი ნახე ცუდი? (ლევანი ხმას არ ცემს) თქვი ბიჭო რამე.

**ლევანი** – (გაღიზიანებული ტონით) სიზმარი ვნახე, ხო ცუდი (ლაშა აღარაფერს ეტყვის)

**დევიკო** – ჩვენ დავითას უკვე ხაში ექნება თავის არყით ჩარტყმული.

**ბახვა** – რომ გადიხარ, სახლში წოლა გირჩევნია ყველაფერს (სევდიანი ტონით) კაია სახლში ძილი.

**დევიკო** – დაიძინებ. მალე ყველანი სახლებში ვიქნებით (ლაშა ლოგინს გაასწორებს, მიდის პარაშისკენ)

**ბახვა** – (ლაშას) საით, უნდა ააოხრო?

**ლაშა** – შენ ხომ შანელის სურნელს აყენებ.

**ბახვა** – გვაცალე, არ მოგვიწევია.

**ლაშა** – შედით რა დროზე.

**ბახვა** – (წავა პარაშისკენ) მოწევა ვის გინდათ შევედით. (მიუტრიალდება ლაშას) ერთი შენაირი და სპორტულ ცხოვრებას დავიწყებ.

**ლაშა** – თქვენ სუნებს მიხედეთ (პარაშაში შედის დევიკო, ბახვა, ლევანი)

**სერგო** – ჯობია ეხლა მოვწიო (ლაშას ნიშნისმოგებით) სამი საათი ვეღარ შევალ.

**ლაშა** – (ბრაზიანი ტონით) შეენძრიე დროზე.(კოტე ამთავრებს გაპარსვას. ბიჭები გამოდიან, ლაშა შედის პარაშაში)

**სერგო** – რა სწრაფად გაიპარსე.

**კოტე** – ოცი წელია ყოველდღე ვიპარსავ.

**სერგო** – მასწავლებელი ხარ?

**კოტე** – ტაქსისტი. (ცოტა ამაყად) პროფესიონალი.

**ბახვა** – ავარია მოგივიდა?

**კოტე** – (დაბნეული ტონით) არა, არაფერი დამიშავებია.

**ბახვა** – კაი კაი. პრავერკის მერე ოფიცრები მოვლენ გასაცნობად (მუშტებს მიადებს ერთმანეთზე) ცოტას გაგახურებენ.

**კოტე** – (შეშინებული ტონით) მალე მოვლენ?

**ბახვა** – პრავერკის მერე. (სინათლე ქრება)

**ახალი ეპიზოდი.**

(დევიკო ნელი ნაბიჯით დადის კამერაში. დანარჩენები ზიან. ისმის კარების გაღების ხმა. ყველანი ერთად დგებიან, თავებს ხრიან, ხელები უკან. შემოდის ორი ოფიცერი)

**I ოფიცერი** – (შეათვალიერებს კამერას) სუფთად რატომ არა ხართ თქვე ღორებო.

**II ოფიცერი** – (ესეც შეათვალიერებს. მუქარის ტონით) მოვიცლი ერთხელაც თქვენთვის (შეხედავს პატიმრებს) ახალი გამოვიდა (კოტე აკანკალებული გადის).

**I ოფიცერი** – (შეათვალიერებს კოტეს. II ოფიცერს) რაზეა?

**II ოფიცერი** – (დახედავს ფურცელს ბოროტი ხმით) 223 მუხლი, ტრადიციაზე.

**I ოფიცერი** – (დაცინვით) ქურდი ხარ ბიჭო? (კოტე შეშინებული დგას, ხმას არ იღებს)

**II ოფიცერი** – (ბრძანებლური ტონით) დაიჩოქა! (კოტე იჩოქებს. ოფიცერი შემოუვლის კეფაში არტყავს ფეხს).

**კოტე** – (შეშინებული დაიკვნესებს) ვაი მე.

**I ოფიცერი** – ეხლა ვაი. გარეთ რომ ებლატავებოდი პატიოსან ხალხს, კაი იყო? (ურტყავს გამეტებით ფეხს)

**კოტე** – (განწირული ხმით) შეცდომაა, ტაქსისტი ვარ.

**I ოფიცერი** – ტყუილა დაგიჭირეს შე ბოზო? (ურტყავს ფეხს) ტყუილა არავის იჭერენ, შენი დედას შევეცი.

**II ოფიცერი** – (ურტყავს ფეხს) შეძვერი კოიკის ქვეშ (კოტე სწრაფად ძვრება) კაია მანდ? (კოტე ჩუმადაა) როგორც შეძვერი ისე გამოძვერი.

**კოტე** – (შეშინებული ტონით) გეხვეწებით, ვიქნები.

**I ოფიცერი** – გამო შენი დედას შევეცი.

**კოტე** – (ძალიან შეშინებული ტონით) ვიქნები რა აქ.

**I ოფიცერი** – (ყვირილით) დროზე თორემ, გამოგათრევ ძვლებში დაგამტვრევ. ვითვლი სამამდე (მკაცრი ტონით) ერთი, ორი, სამი (კოტე არ გამოდის) აი ეხლა მოგეტყნა დედიკო (ეძახის კონტროლიორს) მოიტანე ტრუბები.

**კოტე** – (განწირული ხმით) გამოვდივარ (შეშინებული ნელა გამოდის, აპირებს ადგომას).

**I ოფიცერი** – იწექი (შეადგება ფეხებით მუცელზე. ტუფლის ძირებს გაუსვავს მაიკაზე. ზიზღნარევი ტონით) ჩვარი ხარ, (კოტე ჩუმადაა) აი ესე ვიწმენდავთ ქურდებზე ფეხებს. (ყვირილით) გაიგე!

**II ოფიცერი** – ფუ, რა სუნია

**I ოფიცერი** – (კოტეს მუცელზე დგას. დახედავს) ჩაიჯვი?

**კოტე** – (შეშინებული ტონით) არ მინდოდა შემთხვევით.

**I ოფიცერი** – (ჩამოხტება მუცლიდან) შეეთრიე პარაშაში (კოტე საცოდავად შედის პარაშაში).

**II ოფიცერი** – ეს კამერა ატრაკებს. ტუმბოჩკები თუ არეული გაქვთ, დაგენძრათ.

**I ოფიცერი** – გავიდა გარეთ (პატიმრები მიდიან კარისკენ) პარაშაში შედით (ჩერდებიან შეხედავენ ოფიცერს) რას იყურებით დროზე (შედიან პარაშაში მუქარის ტონით) ჩაჯმას განახებთ (აღებენ ტუმბუჩკებს დაბლა ყრიან ყველაფერს. ლოგინებსაც ურევენ) ხმა არ გავიგო! (გადიან. კოტეს გარდა ყველა გამოდის ფუი-ფუის ძახილით).

**ბახვა** – (ლაშას) ენამ მიყივლა მარტო აღარა ხარ.

**ლევანი** – გილოცავ სპორტული ცხოვრების დაწყებას.

**ბახვა** – (ბრაზიანი ტონით) ეს გილიოტინა ნახეთ რა, ჩემზე ღადაობ ბიჭო?

**ლევანი** – (ბოდიშის ტონით) არ ვღადაობ.

**ბახვა** – აბა სერიოზულად მილოცავ?

**ლევანი** – (დაბნეული) არა ისე ვთქვი.

**დევიკო** – ძმებო სიმშვიდე.

**ბახვა** - (მშვიდად)არ ვაპირებ გატრაკებას.(ლევანის) ცოტა ჭკუით.

**ლაშა** – კოტეს რა უყოთ?

**ბახვა** – წყალი მიაწოდეთ იბანაოს. (ბახვა გადახედავს კამერას) შეხედეთ რა გააკეთეს, რამ გაამწარათ?

**დევიკო** – ისეთი სუნი დააყენა, მეგონა შკონკებს დაღუნავდნენ.

**ლევანი** – (დაბლიდან იღებს შარვალს დებს სკამზე) ჩაიცვას.

**დევიკო** – ტრუსებს მე მივცემ (დაბლა დაყრილი ტანსაცმლიდან აარჩევს დაადებს შარვალს).

**ბახვა** – მიაწოდეთ წყალი, მერე დაალაგეთ (დევიკო მიდის წყლისკენ. სერგო ხელით გააჩერებს. თვითონ აიღებს ორ ბოთლს წყლით სავსეს აწვდის კოტეს).

**კოტე** – (გამოართმევს ბოთლებს) ბოდიში ხალხო.

**სერგო** – არა უშავს.

**ბახვა** – (ცოტა ბრაზიანი ტონით) დახურეთ კარი. სუნს ვერა გრძნობთ? (ლევანი იღებს შარვალს და ტრუსიკს, აწვდის. ხურავენ კარებს).

**დევიკო** – ცოტაც რომ ვყოფილიყავით ბზუილს დავიწყებდი (ალაგებენ კამერას. დევიკო დაასწრებს სხვებს დალაგებას. ჩამოჯდება კოიკაზე) სათხოვარი მაქვს ძმებო (ყველა შეხედავს ყურადღებით) ჩვენ პატარა მგელს აღარ დაუძახოთ გილიოტინა. წყინს.

**ლაშა** – ცივი წყალი დალიოს.

**დევიკო** – (მორიდებულად) მე გთხოვეთ, ეხლა თქვენ იცით.

**ბახვა** – (ლევანის) გწყინს ბიჭო?

**ლევანი** – არა, რაა საწყენი (დევიკო შეხედავს ბახვას)

**ბახვა** – (მხიარულად დევიკოს) არ წყინს, მაგრამ აღარ ვეტყვი. (ამ დროს კოტე გამოდის პარაშიდან მორიდებულად. მიდის ონკანთან იღებს ტაშტს)რად გინდა?

**კოტე** – შარვალს გავრეცხავ.

**ბახვა** – გაგიჟდი ბიჭო (კოტე გაშეშებული უყურებს ხმას არ იღებს) მაგ ტაშტში პირსახოცს ვრეცხავ, შენი ჩაჯმული შარვალი გინდა გარეცხო?

**კოტე** – (დაბნეული ტონით) რა ვქნა?

**ბახვა** – ჩადე ცელოფანში და გადააგდე.

**კოტე** – (ეტყობა ენანება შარვალი) აბანოში რომ გავრეცხო (ბახვა გადახედავს ბიჭებს).

**სერგო** – სამი წუთით გვიშვებენ. დაბანვას კი არა წესიერად დასველებას ვერ ვასწრებთ. გარეცხავეზე არც იოცნებო.

**კოტე** – არ ვიბანავებ.

**სერგო** – შენ ეხლა ცოტა არეული ხარ, დამშვიდდი. რასაც გეუბნებით გააკეთე (კოტე დებს ტაშტს აწვდიან ცელოფანს. შედის პარაშაში.).

**ბახვა** – (სერგოს) მიხედე ცოდოა. ესე თუ არ დარჩა კარგია.

**სერგო** – მე რა წითელი ჯვარი ვარ.

**ბახვა** – თბილისელები თქვენ ხართ.

**სერგო** – ვინ თქვენ? ეგ რა თბილისელია.

**ბახვა** – შენ ხომ მყავხარ.

**დევიკო** – დაწყნარდით ძმებო. შემოვლის დროა ავარიაში არ მოვყვეთ (სიტყვა არა აქვს დამთავრებული ვალჩოკი იღება. დგებიან ფეხზე. თავები ჩაღუნული ხელები უკან. ორ-სამ წამში იკეტება. ჯდებიან.) ცოტა ხანი გავჩუმდეთ. (გამოდის კოტე. ცელოფანს დებს ნაგვის ურნის გვერდით, კარებთან.)

**სერგო** – მართლა ტაქსისტი ხარ?

**კოტე** – მთელი ცხოვრება.

**სერგო** – აბა ქურდულ ტრადიციებზე როგორ?

**კოტე** – არ ვიცი.

**ბახვა** – რატომ გიჭერთო არ გითხრეს?

**კოტე** – რომ ჩამოვჯდე და ისე ვთქა?

**სერგო** – კამერაში ხარ ბიჭო, რა მოგდის. გინდა დაჯექი გინდა იდექი.

**ბახვა** – მოვა ნელ-ნელა აზრზე.

**დევიკო** – (მხიარული ტონით) ჩემო კოტე, შენ ეხლა აკლიმატიზაციას გადიხარ. იცი ხომ რაც არი.

**კოტე** – სხვა კლიმატთან შეგუება.

**დევიკო** – ჩვენ შემთხვევაში ფსიქოლოგიურ კლიმატთან, მოკლედ სხვა სამყაროს ეგუები.

**კოტე** – მივხვდი, ვირტუალურ სამყაროში ვარ.

**დევიკო** – არა ძმა, ვირტუალურში იყავი, ეხლა რეალურ სამყაროში ხარ. იქ ვირტუალურში ხალხიც ბედნიერია და პატიმრებიც. რეალურში პატიმარი საერთოდ არ არსებობს (შეხედავს ბახვას) მართლა ტყვეები ვართ. (პატარა პაუზა. მხიარული ტონით) ყველაფერი კარგად იქნება, მთავარია არ ჩაიქიმო.

**სერგო** – მოდი მოგვიყევი შენი ამბავი.

**კოტე** – (თხოვნის ტონით) ჩამოვჯდები.

**სერგო** – რეებს კითხულობ (კოტე თავს გააქნევს დაბნეული) ეხლა რა გითხარი? (კოტე ჩუმადაა).

**ლაშა** – მოდი ძმა მომიჯექი გვერდზე (კოტე მივა მიუჯდება)

**ბახვა**-(მხიარული ტონით) ამოისუნთქა დაიწყო.

**კოტე** – (მორიდებული ტონით) ვაჟაზე, ახალგაზრდა კაცს გავუჩერე – ნავთხლუღში გამიყვანეო. გზაში ვიღაცას დაურეკა, მოვდივარ. სამსახურში ხომ ხარო. იმან ალბათ რაღაც კარგი უთხრა, ამან აქედან: წინასწარ დიდი მადლობები ჩემი ძმა ხარ. ორ-სამ თვეში უეჭველი დაგიბრუნებო. ტელეფონი რომ გათიშა გახარებულმა ლაპარაკი დაიწყო – თურქეთში ვიჯექი ოთხი დღეა ჩამოვედი, უბანში აღარავინაა ყველა წასულია ან დაჭერილი. ეს კაცი რომ არა მალე საჭმლის ფულიც აღარ მექნებოდაო. მივედით ბაზრის ქვევით საწყობებთან გავუჩერე, ეხლავე გამოვალო (შეჩერდება სახეზე ნერვიულად ხელს გადაისმევს) შევიდა თუ არა, უკან სწრაფი ნაბიჯით ოთხი ან ხუთი კაცი შეჰყვა, ნეტავ რა ხდება მეთქი გავიფიქრე, მეც არ მეცნენ, გადმომათრიეს დამაგდეს დაბლა, რა გინდათ არაფერი დამიშავებია ვიძახე, ვინ გისმენს, აზრზე რომ მოვედი კაპეზეში ვიჯექი. ვიღაც მოვიდა პროკურორი ვარო, მიშველეთ ტყუილა ვზივარ არაფერი დამიშავებია მეთქი. გაეცინა, ქურდული ობშიაკის შეგროვებას დანაშაულს არ ეძახიო.

**ბახვა** – (ბრაზიანი ტონით) სულ გაგიჟდნენ ეს ნაბოზრები.

**კოტე** – (თავის ქნევით ეთანხმება თან აგრძელებს მოყოლას) ტაქსისტი ვარ მთელი ცხოვრება. ქურდებთან რა მექსამება მეთქი. აღიარე ჯობია დანაშაული, კაპეზედანვე გაგიშვებ საპროცესოთიო. გავგიჟდი. რა უნდა ვაღიარო, შეცდომაა მეთქი, რა და შენ და კაპურაძე რომ დადიოდით ფულის ასაკრებათო. ადგა, ეხლა ორთვიანს მოგისჯიან, გლდანში ვნახოთ რა ჭკუაზე იქნებიო და წავიდა. სასამართლოზე ვიღაც გოგო იყო პროკურორი, ის აღარ მინახია. მოსამართლემ არც მომისმინა ისე გამომიშვა აქ.

**ბახვა** – (მხიარული ტონით) სულ მინდოდა მენახა, ძალათ ძველი ბიჭი როგორია.

**დევიკო** – აგიხდა ოცნება (ბახვა თავს უკრავს) კოტე გენაცვალე წამლის, იარაღის, მკვდრისაც გამიგია აი ძველ ბიჭობასაც თუ უდებდნენ არ ვიცოდი.

**ბახვა** – ჯერ სად ხარ, ისეთებს გაიგებ!

**სერგო** – ხმადაბლა ძმებო.

**ლაშა** – ჯერ ჩვენთვის არ ცალიათ.

**ლევანი** – რადიო ჩართეს.

**ლაშა** – ესეც მეორე

**ბახვა** – (კოტეს) იცნობდე კამერაში გვყავს ორი კუ (პატარა პაუზა) ანა.

**სერგო** – შენ ხომ მყევხარ მგელი.

**ბახვა** – შენთან შედარებით კი.

**სერგო** – (ხელის აქნევითთ) მოდი რა (ბახვა იწყებს სიარულს წინ და უკან).

**დევიკო** – ვინც უნდათ, რაზეც უნდათ იჭერენ. მალე ალბათ, პროკურორმა რომ მოითხოვოს უკუნითი უკუნისამდე, მოსამართლე ისე მოგისჯის, რატოო არ იკითხავს.

**ბახვა** – ეგრე არა ვარ.

**დევიკო** – საერთოდ მართალ ხალს იჭერენ.

**ბახვა** – შენ როგორღა გიკვის? ნუ გადამრიე.

**დევიკო** – იშვიათობა მეგონა

**ლაშა** – (დაღონებული ტონით) ყოველი მეათე იშვიათობა აღარაა.

**სერგო** – (კოტეს) რას აპირებ.

**კოტე** – (დაბნეული ტონით) რაზე, რას ვაპირებ.

**სერგო** – პროკურორის შემოთავაზებაზე.

**კოტე** – (ოდნავ ნაწყენი ტონით) რას ამბობ ძმაო, მორწმუნე კაცი ვარ. ცილისწამება უდიდესი ცოდვაა.

**ლაშა** – კარგი კაცი ხარ. უმეტესობას სულ ფეხებზე კიდია, ოღონდ აქედან გავიდნენ.

**კოტე** – აუცილებლად მოეკითხებათ.

**ბახვა** – (ლაშას და ლევანის) თქვენ დათოს ხათრით ლოცულობდით.

**ლაშა** – დათო რა შუაშია?

**ბახვა** – რაც წავიდა სანთელი არ დაგინთიათ.

**ლაშა** –მართალი ხარ. (კოტეს) შემოგვიერთდი (მიდის ტუმბუჩკისკენ სადაც ხატებია).

**ბახვა** – (ჯდება მაგიდის სკამზე. კოტეს) ცელოფანს კარგად შეუკარი თავი.

**კოტე** – კი კი.

**ბახვა** – სუნია მაინც.

**კოტე** – (მორიდებულად) რა ვქნა.

**ბახვა** – (დამცინავი ტონით) უკვე ქენი.

**სერგო** – აცალე ლოცვა. რა გაუტრაკე.

**ბახვა** – არ ჭირდება შენი ადვოკატობა, თავს მიხედე.

**სერგო** – მიხედილი მაქვს, შენ მიხედე.

**დევიკო** – რა მოგივიდათ (ბახვას) რას ყვებით ერთმანეთს, ტეხავს.

**ბახვა** – დროს ვკლავთ.

**სერგო** – ჩემი ნერვების მოშლით კლავ დროს.

**დევიკო** – ხელახლა იწყებთ (ჩუმდებიან. ლაშა ლევანი კოტე იწყებენ ლოცვას.სინათლე ქრება)

**ახალი ეპიზოდი.**

(სუყველას ძინავს ლოგინებში დევიკოს გარდა. დევიკოს ლოგინიც გასწორებული აქვს. დადის ნელი ნაბიჯით წინ და უკან. ბახვას ეღვიძება).

**ბახვა** – (ლოგინიდან ხელის აწევით) გაუმარჯოს (დევიკო თავის დაკვრით მიესალმება) დღეს რა ჩუმად დაიძახეს პრაგულკა.

**დევიკო** – არ დაუძახიათ. ალბათ დასვენების დღეა.

**ბახვა** – სექტემბერია, დასვენება შაბათ-კვირა. დღეს სამშაბათია.

**დევიკო** – რავი რა გითხრა, ამათსას გაიგებ რამეს (ლაპარაკის დროს იღება კარმუშკა).

**კონტროლიორი** – (მკაცრი ტონით) მოვიდა ხელი მოაწერა (დევიკო სწრაფი ნაბიჯით მივა მოაწერს. კონტროლიორი ხურავს კარმუშკას. ხმაზე ყველას ეღვიძება).

**ბახვა** - არ ყოფილა დასვენება (ამ დროს კოტე სწრაფად ჩამოდის კოიკიდან, მიდის პარაშისკენ) მოიცა, თუ უნდა ააოხრო. არ მოგვიწევია.

**კოტე** - (მორიდებულად) პიპი.

**ბახვა** – რა პიპი?

**კოტე** - პატარაზე შევდივარ, მეფსია.

**ბახვა** – (ცოტა უხეში ტონით) თქვი ნორმალურად, პიპი რა საბავშვო ბაღში ხარ.

**დევიკო** – (კოტე შედის პარაშაში) დიდზე შესვლას უეჭველი პუ პუს ეძახის.(დაიწყებს სიცილს)

**სერგო** – არ დაგინახონ, დაგვაობლებენ.

**დევიკო** – ჯერ დილაა.

**სერგო** – დილა როა ვიცი.

**ლაშა** – (ბრაზიანი ტონით სერგოს) მაგ ყბას მოგიქცევ მეორე მხარეს (სერგო ჩუმდება).

**დევიკო** – სერგო მართალია.

**ლაშა** – კარგად გაიგო რაც ვუთხარი, ძალად არავინ იცინის. ბოღმის თაიგულია, დაობლება თუ მოუნდათ მიზეზი არ ჭირდებათ.

**დევიკო** – (ნაღვლიანი ტონით) დიდი ხანია ობოლი ვარ.

**ლაშა** – არც ერთი არ გყავს.

**დევიკო** – არა.

**ლაშა** – არ ვიცოდი ძმა, ბოდიში.

**დევიკო** – არაფერია საბოდიშო (პატარა პაუზა) ბოლო კურსზე ვიყავი, მცხეთის გზაზე ავარიაში დამეღუპნენ. კამაზი დაეჯახა რაფს, ხუთი ადგილზე გარდაიცვალა, ერთი საავალმყოფოში.

**ბახვა** – ექვსი კაცის სიკვდილი ავარია კი არა კატასტროფაა.

**დევიკო** – რაც გინდა დაარქვი, წასულს აღარ ეშველება.

**ბახვა** – ძალიან ძნელია, მაგრა გაუმწარებიხარ ცხოვრებას.

**დევიკო** – (სევდიანი ტონით) დასაფლავების მერე სახლში შესვლა არ მინდოდა.მაგარი სმა დავიწყე. პაპაჩემი რომ არ ყოფილიყო, ეხლა შეიძლება მკვდარი ვყოფილიყავი.

**ლაშა** – საბურთალოზე დაგაწვინა?

**დევიკო** – რატო უნდა დავეწვინე?

**ლაშა** – გადასაგდებად.

**დევიკო** – არ დაუწვენივარ. ასე ვთქვათ მშრალზე გადამაგდებინა (ყველანი უყურებენ ხმას არ იღებენ) შუადღე იყო, მაგრამ ჩემთან უკვე სმა მიდიოდა,შოთა პაპაც მოვიდა, პიანინოზე რაღაც დადო, გეპეის დიპლომი იყო, უჩემოდ მოაგვარა.

**ლაშ**ა – მაგარი კაცი ყოფილა.

**დევიკო** – კი, მაგარი პაპა მყავს. იმ დროს კიდევ ასწავლიდა სკოლაში, ნახევარი ვარანცოვი მაგის ყოფილი მოწაფეა.

**ბახვა** – მასწავლებელს უარს არ ეტყოდნენ.

**დევიკო** – არ ვიცი. არ მიკითხია არასდროს ვინ დაეხმარა. ის დღე დიპლომით კი არა, გამოფხიზლებით დამამახსოვრდა. მოკლედ ერთი ჭიქით დაილოცა და გამაცილეო მითხრა. ქუჩაზე გავედით. თვალებში ჩამხედა და აკანკალებული ხმით მითხრა – გეყო. განძრევა ვერ მოვასწარი ისე შეტრიალდა და წავიდა. ეს ერთადერთი შემთხვევა იყო პაპამ რომ არ ჩამიხუტა. არ ვიცი თუ მოგსვლიათ? მთვრალი უცებ რომ გამოფხიზლდები.

**ლაშა** – ნერვიულობამ იცის, ვერ მოეხვიე ვერ აკოცე.

**დევიკო** – შოთა პაპას კოცნა არ უყვარს, მაგრამ ისე ჩაგიხუტებს კოცნა არაფერია.იმ დღის მერე, ნინო რომ მოვიყვანე მაშინ დავლიე პირველად. (გადახედავს სუყველას) რაც იყო-იყო, მოვწიოთ (მხიარული ტონით) სანამ ააოხრეს.

**კოტე** – დილის ლოცვას წავიკითხავ (შეხედავს ლევანის და ლაშას) მოხვალთ?

**ლაშა** – ლევანისთან ერთად წაიკითხე. მე მერე წავიკითხავ. პირი არ დამიბანია. (შედიან პარაშაში მოსაწევად. კოტე და ლევანი ლოცვას ამთავრებენ. სულ ცოტა ხანში მწეველებიც გამოდიან).

**ბახვა** – მოგვიხსენიე.

**კოტე** – (მობოდიშების ტონით) არა.

**ბახვა** – (ირონიული ტონით) არ გრცხვენია? (ამ დროს იღება ვალჩოკი. ყველა ერთად დგება. ხელები ზურგს უკან თავები ჩაღუნული ოთხ-ხუთ წამში იკეტება).

**სერგო** – (ხმადაბლა ნიშნის მოგებით) აი პრავერკამდე ჩვენთვის არა ცალიათო.

**ლაშა** – რა იყო, რა გაგეხარდა.

**სერგო** – სულ არ გამხარებია, უბრალოდ რომ დამცინეთ.

**ლაშა** – (მკაცრი ტონით) პრავერკამდე დადიოდნენ? (სერგო გაჩუმდება.)

**ლაშა** – დავითამ ხომ დაგვტანჯა, ეხლა ესაა ჩუ-ჩუ ძახილში, ამას ვამბობ. თორემ ყოველთვის როა ყველაფერი მოსალოდნელი ვიცი.

**დევიკო** – დათო ძია მართლა სიჩუმის გუშაგი იყო.

**ბახვა** – (დევიკოს) თბილისელი ხარ. ძია და პაპას რატომ იძახი.

**დევიკო** - ძია და პაპა თბილისური არაა?

**ბახვა** – თბილისური ბიძია ბაბუაა, როგორც ვიცი.

**ლაშა** – მეც უცნაურად მომეჩვენა შენგან ძიას რომ იძახი, მინდოდა მეკითხა, მომერიდა.

**დევიკო** – (ღიმილით. მხიარული ტონით) რა გითხრათ, როგორც დიდმა ვაჟამ ბრძანა მე არც ერთ კილოს არ ვწუნობ, თუა ქართველის გვარისაო. ასე რომ, ჩემთვის ორივე თბილისურია.

**ლაშა** – ძია და პაპა მე კუთხური მგონია.

**დევიკო** – აღმოსავლეთ საქართველოში ძიას და პაპას იძახიან, დასავლეთში ბიძია ბაბუა. თბილისი მთელი საქართველოს დედაქალაქია, რა გამოდის? ორივე თბილისურია დამიჯერეთ.

**ლაშა** – ერთი წუთით. ადრე ტყუპებზე რომ თქვი (ჩაფიქრდება) აზრი ვიცი, სიტყვები არ მახსენდება.

**დევიკო** – ერთი ძმა რომ უფროსია ყოველთვის.

**ლაშა** – (გახარებული) ჰო! ამ შემთხვევაში რომელია უფროსი ძმა.

**დევიკო** – (ჯიუტად) ჩემთვის ერთდროულად დაბადებულები არიან.

**ბახვა** – ეგ პასუხი არაა.

**ლაშა** – მწერლები, პოეტები (პატარა პაუზა) არისტოკრატები როგორ ამბობდნენ (ცოტა ირონიულად) პაპა.

**დევიკო** – გრიგოლ ორბელიანი იცით?

**ლაშა** - წინანდლის ვარდო.

**დევიკო** – დიახ, თავადი პოეტი, ამ სიტყვების ავტორი წარმოიდგინეთ უზომოდ პატივმოყვარე, ამპარტავანი ადამიანი იყო. მაშინდელ არისტოკრატთა ძაან მცირე ნაწილს შეეძლო შინაურულად მიმართვა (გაჩერდება).

**ბახვა** – მერე?

**დევიკო** – ახალგაზრდები ძია გრიგორის, ხოლო პატარები პაპას ეძახდნენ.

**ბახვა** – რაღაც სწორედ არა გაქვს წაკითხული.

**დევიკო** – მე რომ წამეკითხა, შეიძლება დავეჭვებულიყავი. პაპაჩემი ყოველთვის სწორად კითხულობს, იმისგან ვიცი. ამ თემაზე სულ კამათობენ, რაც რკინიგზა აშენდაო.

**ლაშა** – მე მაინც ბაბუა მგონია.

**დევიკო** – (მოფერების ტონით) ორივე, ორივე.

**ბახვა** – კიდე ორს იძახი (ამ დროს იღება კარმუშკა. ყველანი დგებიან).

**კონტროლიორი** – საჭმელი აიღეთ (მიდიან პურს ართმევენ

**ბახვა** – ქაშა, ჩაი გინდათ (ყველა ჩუმადაა) უთხარით არ გვინდათქო.

**სერგო** – (კარმუკასთანაა) არ გვინდა (იხურება კარმუშკა)

**ლაშა** – მოვემზადოთ ნელ-ნელა პრავერკისთვის (სერგო იღება ცოცხს, იწყებს დაგვას. სინათლე ქრება)

**ახალი ეპიზოდი.**

( ლევანის რადიო აქვს ყურზე მიდებული, სერგო დადის წინ და უკან. ხუთ-ათ წამში პარაშიდან გამოდიან დევიკო, ბახვა, ლაშა)

**ლაშა** – (სერგოს) შედი ეხლა მოწიე.

**სერგო** – (განაწყენებული ტონით) ოთხნი ვერ მოვწევდით.

**ბახვა** – სამიც ზედმეტია, შებოლილები გამოვედით (ისმის კარების გაღების ხმა. ყველა ერთად დგება. ხელები უკან თავები დახრილი. შემოდის კოტე, ხელები უკან თავდახრილი. კარები იკეტება. ყველა კოტეს შეხედავს).

**კოტე** – (შეშინებული ტონით) ორი დღე მომცა. (მძიმე ნაბიჯით მივა, სკამზე ჩამოჯდება, სუყველა ჩუმად უყურებს. ელოდებიან ნათქვამის დასრულებას. კოტე ჩაფიქრდება ხმას არ იღებს)

**ბახვა** – ჰე გაიღვიძე (კოტე შეკრთება) რა ორი დღე, თქვი თუ იძახი.

**კოტე** – (სასოწარკვეთილი ხმით) ორ დღეში დაგიძახებ, არ აღიარებ სროკზე წახვალო.

**დევიკო** – ცუდია.

**სერგო** – მაგარი ანერვიულებული ხარ, დაწყნარდი რამეს მოვიფიქრებთ.

**კოტე** – კაი შენი ჭირიმე, ბავშვი ხომ არ ვარ. რა უნდა მოვიფიქროთ, რა შეგვიძლია. ყველაფერი მოფიქრებული აქვთ. (გაბრაზებული ტონით) რაც არ ყოფილა, იმაზე როგორ უთხრა იყოო.

**ბახვა** – (მხარზე ხელის მორტყმით) კარგი კაცი ხარ, ბევრი გატყდებოდა.

**კოტე** – ვის რაში ადარდებს შენი კაი კაცობა, ვიღაცის ლექსია აქ გესვრიან თუ არ წაიკუზები. მეცინებოდა, რა გაცინებს თურმე შე უბედურო.

**ლაშა** – ნიკო გომელაურის ლექსია (გამოთქმით) დღეს ქალაქში ბოზობაა მოდაში.

**კოტე** – ჰო ეგ ლექსია. გეფიცებით ჩემზეა დაწერილი. (შეწუხებული ტონით) ნახეთ კანკალი ვერ გავიჩერე (ხელებს წევს წინ)

**სერგო** – წამო მოვწიოთ.

**კოტე** – (თხოვნის ტონით) ერთი წამით შემიშვი (სწრაფად შედის პარაშაში).

**დევიკო** – მაგარ შარშია (ბახვა და სერგო თავის დაკვრით დაეთანხმებიან)

**კოტე** – (მალე აღებს პარაშის კარებს) მოდი ძმა (სერგო შედის)

**დევიკო** – (იწყებს სიარულს წინ და უკან. პარაშის კარებთან ორი წამი გაჩერდება). გამწარებულია, რა ვუშველოთ.

**ბახვა** – სიტყვიერად თუ გავამხნევებთ, მაგრამ ისეა შეშინებული გატყდება.

**დევიკო**-ხო შეიძლება შეეშვან?

**ლაშა** – ჩუმად მაინც არ გაიგოს.

**ბახვა** – ვინ შეეშვება, ამათ არ აინტერესებთ შენი მშიერი ცოლ-შვილი.

**დევიკო** – ეგ ვიცი.

**ლაშა** – (მოფარებული გაიხედება ფანჯარაში) მეთქი რა ხმაა, ნახეთ რამხელა ეტაპია

**ბახვა** – ეტაპია (ფრთხილად გაიხედება. გაბრაზებული ტონით) ჩემი ბედის დედას შევეცი კიდო დამტოვეს (დევიკო აპირებს ფანჯარაში პირდაპირ გახედვას. ბახვა ხელით აჩერებს) მოერიდე, თუ დაგინახეს ფანჯარაში, ვერ გვიშველის მამა ზეციერი.

**დევიკო** – კარგია შემახსენე, სულ მავიწყდება. (გაბრაზებული ტონით) როდემდე დავიმალოთ.

**ლაშა** – ვერც ვიმალებით (შეხედავს ლევანის)ეს სულ დამუნჯდა.

**ლევანი** – მე?

**ლაშა** – (უხეშად) არა მე.

**ლევანი** – რა ვთქვა?

**ბახვა** – მეხსიერება კარგი გაქვს?

**ლევანი** – კი.

**ბახვა** – (ღადავის ტონით) ბებიაშენი რომ ზღაპარს გიყვებოდა ის მოყევი.

**ლაშა** – ( მეგობრული ტონით) ის მაინც თქვი რადიო რას იძახის.

**ლევანი** – მუსიკებს ვუსმენ.

**ბახვა** – (დევიკოს) შახმატი გინდა.

**დევიკო** – (თავს გააქნევს უარის ნიშნად) სიარული მირჩევნია.

**ლაშა** – მოდი მე მინდა

**ბახვა** – (იღებს შახმატს. თან ღადაობს) მინდა კაია, უნდა გეკუთვნოდეს. (ჩამოჯდება ლაშას კოიკაზე) თუ გინდა ტურას მოგცემ.

**ლაშა** – თამაშის აზრზე არა ხარ, რა ტურას მომცემ.

**ბახვა** – ისე კი არ გაძლევ, ერთი პირობით.

**ლაშა** – თქვი.

**ბახვა** – ტყეში უნდა გაუშვა.(ხმადაბლა იცინის)

**ლაშა** – მალე გაგიჟდები შე საცოდაო.

**ბახვა** – (თან თამაშს იწყებს) ნორმალური გგონივარ. (გახედავს პარაშას) ამდენ ხანს რას ეწევიან, შეიხედე ხომ არ ზასაობენ.

**დევიკო** – (პატარათი გამოაღებს კარებს მიხურავს) თან როგორ, სიგარეტები აქვთ გაცვლილი

**ბახვა** – (მხიარული ტონით. თან თამაშს უყურებს) ეგრეც ვიცოდი.

(სერგო და კოტეც გამოდიან. კოტე აპირებს ლაპარაკის გაგრძელებას)

**სერგო** – ცოტა ხანი გავჩუმდეთ.

**კოტე** – ცუდათა ვარ, რომ არ ვილაპარაკო გავგიჟდები.

**დევიკო** - ილაპარაკე თუ წყნარდები.

**სერგო** – მაშინ ჩუმად, ცუდი სმენაა (ჩამოჯდებიან დევიკოს საწოლზე.სინათლე ქრება)

**ახალი ეპიზოდი.**

(საკანში კოტეს გარდა სუყველაა. ბახვა დადის წინ და უკან)

**სერგო** – (კმაყოფილი ტონით) უეჭველი არ აღიარა და კარანტინში ჩაწიეს.

**ბახვა** – ეგრეა, აქამდე ყველა ვარიანტში უნდა მოეყვანათ, არ ველოდი.

**დევიკო** – თუ კაცი მორწმუნეა ცილისწამებას ვერ შეძლებს.

**სერგო** – გარეთ მთელი ოჯახით დადიოდა ეკლესიაში, თავისი მოძღვარი ყავს, ლოცვა აქ კი არ დაიწყო ზოგიერთებივით.

**დევიკო** – (ნერვიული ტონით) ამ სპექტაკლებს რატომ დგავენ. არ მესმის.

**ბახვა** – ტელევიზორში რომ უთხრან ხალხს (გამოთქმით) დავაკავეთ ქურდული ავტორიტეტები მეტსახელად ტაქსი და მშიერი.

**დევიკო** – კაცმა ვალად თხოვა, თუ მიცემა არ უნდოდა ეთქვა უარი, რატომ დააჭერინა.

**ბახვა** – დღეს ქალაქში ბოზობაა მოდაში (პატარა პაუზა) შეიძლება ადრე რამე, შეაწერა.

**ლაშა** – ამ საცოდავისგან რაღა უნდოდათ, მთელი ცხოვრება ტაქსის შოფერია.

**ბახვა** – სულ არ ჰკიდიათ, ცოფიანი ძაღლებივით ყველას კბენენ. (იღება ვალჩოკი. ერთად დგებიან, თავებს ხრიან, ხელები უკან. თითქმის ნახევარი წუთი ვიღაც იყურება. დგანან გაუნძრევლად. იკეტება ვალჩოკი. ემჩნევათ ნერვიულობა).

**ბახვა** – (ხმადაბლა) დიდხანს გვიყურებდა.

**სერგო** – (შეშინებული ტონით) შემოვლენ.

**ბახვა** – (მშვიდი ტონით) პირველი არაა, შემოვლენ და წავლენ.

**სერგო** – (თხოვნის ტონით) ძმურად გავჩუმდეთ (დაუწყებს კარებს ყურებას. მალე ყველა მიბაძავს, უყურებენ ჩუმად კარებს. დიდხანს არ უწევთ ყურება, ისმის კარების გაღების ხმა დგებიან ერთად, თავები დახრილი, ხელები უკან. შემოდის ორი ოფიცერი).

**I ოფიცერი** – კუთხეებში დაბლა რომლები წევხართ

**ბახვა** – (ხელით მიუთითებს) აქ მე.

**I ოფიცერი** – მოენძრიეთ დროზე (ბახვა და ლაშა, შეშინებულები მივლენ. I ოფიცერი შეხედავს II ოფიცერს) კანკალებდა ისე მეხვეწებოდა, სხვა კამერაში შემიყვანეო.

**II ოფიცერი** – ვავიწროვებთ პატიოსან ხალხს (ურტყავს გამეტებით ლაშას მუცელში. ლაშა ამოიკვნესებს. ამ დროს ბახვა დარტყმის მოლოდინში საბრალოდ იგრიხება).

**I ოფიცერი** – (ბახვას) რა გველივით იკლანკლები (II ოფიცერს) ამათ ხელი არ უნდა დაარტყა. დაიჩოქეთ! (ორივე იჩოქებს. უწყებენ ფეხებით ცემას. ორივე ვარდება, ხელებს იფარებენ სახეზე).

**II ოფიცერი** – (გაბოროტებული ტონით) ხელები უკან. ხალხს რომ აშინებთ კაია, თქვე თესლებო (თან ცემენ. ლაშა ისევ აიფარებს ხელებს სახეზე, ოფიცერიც სულ აფარებულ ხელებში ურტყავს. სუნთქვაზე ეტყობათ დაღლა) შკონკის ქვეშ დროზე (ორივე შეძვრება) თქვენ რას დგახართ, დაიჩოქა! (სერგო და ლევანი იჩოქებენ. დევიკო დგას).

**I ოფიცერი** – შიგ ხომ არა გაქვს შე ჩემისა, დაიჩოქა დროზე! (გაშლილ ხელს ურტყავს სახეში. დევიკო დგას არ იჩოქებს) ქართული გესმის (დევიკო თავს დაუქნევს. ირონიული ტონით) ესმის (დაუწყებს ორივე ცემას, დააგდებენ დაბლა ურტყავენ ფეხებს, ორი წუთის მერე II ოფიცერი ხელით აჩერებს I ოფიცერს).

**II ოფიცერი** – (ლაპარაკზე ეტყობა დაიღალა) ეხლა დადგა მუხლებზე, პირში უნდა მოგცე (დევიკო ზურგზე დაწოლილი უყურებს).

**I ოფიცერი** – (ბოროტი ირონიით) შეზლონგი ხომ არ მოგიტანო.

**II ოფიცერი** – დროზე მუხლებზე!

(დევიკო უარის ნიშნად თავს გააქნევს. დაუწყებენ ისევ ცემას.)

**I ოფიცერი** – გახურებულია აღარ ტკივა, სიაბანდზე კვნესის. აბანოში ცივი წყლის ქვეშ ხუთი წუთი, მერე ვნახოთ გაციებულზე რა ბიჭია.

**II ოფიცერი** – (ჯიუტი ტონით) აქაც დაიჩოქება (მუხლებზე მდგომ ლევანის და სერგოს) ე სირებო მოიტანეთ წყალი (ლევანი დგება, მიაქვს). დაასხი (ლევანი ასხავს) ეხლა შენ (სერგოსაც მიაქვს წყალი. ასხავს)

**I ოფიცერი** - გითხრა ვინმემ დაასხიო (სერგო შეშინებული შეხედავს, ოფიცრები გაიცინებენ).

**II ოფიცერი** – (დამცინავი ტონით) მიდი დაიჩოქე (დევიკოს დაუწყებენ ცემას. კოიკაზე ადიან და იქიდან ახტებიან ფეხებით დაბლა დაგდებულ დევიკოს).

**I ოფიცერი** – ეხლა აბანოც ვერ გააციებს, ისეთი გახურებულია. დილისკენ ჯობია (დევიკოს) დილით ვნახოთ ვისი აჯობებს. (შეიხედება შკონკების ქვეშ) ორივენი მაღლა დაწვებით, დაბლა დაწოლილი კი არა დამჯდარი რომ დაგინახოთ დედა გაქვთ მოტყნული, გასაგებია?

**ბახვა და ლაშა** – (ერთდროულად) დიახ ბატონო ოფიცერო.

**II ოფიცერი** – (დევიკოს) დილით ან მოხრი, ან მოგტეხავ მაგ ფეხებს. (გადიან)

**სერგო** – მაპატიე ძმა (ბახვა და ლაშაც გამოძვრებიან შკონკის ქვეშიდან)

**ლაშა** – რა დროს ბოდიშებია, ავაყენოთ. (დევიკო ვერ ინძრევა. წვალებით აჯენენ კოიკაზე)

**ბახვა** – (გვერდს იტკიებს) რა ჩამარტყა ამ ბოზმა (შეხედავს დევიკოს) გამოუცვალეთ სველები აცვია.

**დევიკო** – (დაღლილი ხმით) არ მინდა.

**ბახვა** – ჩუმად. როგორც დაასველეთ ისე გამოუცვალეთ დროზე (ლევანი და სერგო ტუმბოჩკიდან იღებენ მშრალ ტანსაცმელს. დევიკო ეწინააღმდეგება არ უნდა გამოცვლა).

**სერგო** – სველები გაცვია არ შეიძლება (ძალა-ძალად უცვლიან. დევიკო კანკალებს. სერგო შუბლზე ხელს მიადებს) ცხელი არ ხარ (იღება ვალჩოკი. ყველა დგება დევიკოს გარდა).

**კონტროლიორი** – შე ჩემის გადანგრეულო რას ზიხარ.

**დევიკო** – ცუდათა ვარ.

**კონტროლიორი** – ტრაკი აწიე დროზე, ცუდად გახდომას განახებ შე ბოზის თესლო. წახვალთ მთელი კამერა კარანტინში.

**დევიკო** – (ბიჭებს) მომეხმარეთ (ლაშა მივა წამოაყენებს).

**კონტროლიორი** – ეტყობა დაგაკლდა, დაგიმატებენ (იხურება ვალჩოკი)

**დევიკო** – (ჯდება კოიკაზე) შიგნით მტკივა ყველაფერი.

**ბახვა** – რა გაგიკეთო (გაბრაზებული ტონით) კოტე შენ ოჯახს შევეცი. ის ვიღაცა დაღუპე, დაღუპე. ჩვენ რაღას გვერჩოდი, შემოსულიყავი.

**დევიკო** – აუჰ (ამოიკვნესებს) შერცხვა.

**ბახვა** – იმდენი მაგის მორცხვი დედას შევეცი. მართალი კაცის სროკზე გაშვება არ შერცხვა და ჩვენი მოტყუების შერცხვა? რა პროჭიც იყო ეტყობოდა, აქ სიაბანდობა დაიწყო ტყუილა ხელს ვერ დავადებ. თავს დავდებ, თანხმობა ჰქონდა უკვე მაშინ მიცემული, დღეს ალბათ საპროცესო გაუფორმეს. ამან (სერგოსკენ იშვერს ხელს) უეჭველი კარანტინშია. კარანტინში მალე ჩვენ ვიქნებით (გამოთქმით) უეჭველი (სერგო მობუზული ზის ხმას არ იღებს. დევიკო ღრმად სუნთავს, დრო და დრო კანკალებს).

**ლაშა** – (მიდის დევიკოს შუბლზე ადებს ხელს) რა ცხელი არარიო ბიჭო.

**სერგო** – (სწრაფად მივა. შუბლზე ადებს ხელს) ეხლა ცხელია, გეფიცებით არ იყო.

**დევიკო** – (წამოწვება) აღარ ამაყენოთ ცუდათა ვარ.

**ბახვა** – (სერგოს) მიდი ექიმს დაუძახე.

**სერგო** – (მიდის კარებთან. გაუბედავი ხმით) ბატონო ოფიცერო (პატარა პაუზა) ბატონო ოფიცერო.

**ლაშა** – ხმამაღლა დაუძახე, აქ ძლივს მესმის.

**სერგო** – (ცოტათი ხმამაღლა) ბატონო ოფიცერო (უცებ იღება ვალჩოკი)

**კონტროლიორი** – რა გაყვირებს?

**სერგო** – ბატონო კონტროლიორო, კაცია ძალიან ცუდად.

**კონტროლიორი** – დავრეკავ, როცა მოიცლის მოვა. დაძახება აღარ გაბედოთ (ვალჩოკი იკეტება)

**ლაშა** – (დევიკოს) როგორმე გაუძელი. ეს ისეთი განდონია შეიძლება არ დაუძახოს.(სინათლე ქრება)

**ახალი ეპიზოდი.**

(ყველა წევს. კარმუშკა იღება)

**ექიმი** – (მკაცრი ტონით) ვინაა ავად.

**სერგო** – ( უცებ მიდის კარმუშკასთან) ექიმო (ექიმი აწყვეტინებს)

**ექიმი** – ექიმო უთხარი მამაშენს.

**სერგო** – ბოდიში, ბატონო ექიმო. ძაან ცუდათაა ვერ დგება.

**ექიმი** – (დამცინავი ტონით) ნუ ადგება, ეხლა ძილის დროა. სხვა აწუხებს რამე?

**სერგო** – კანკალებს.

**ექიმი** – ჩაიცვას თბილად. მთელი ციხე კანკალებს. ვიარო ესე დილამდე? (სერგო ჩუმადაა) არაფერი მოუვა, აღარ დამიძახოთ (კარმუშკა იკეტება)

**ლაშა** – ვინ დაგვწყევლა, ექიმიც ეს თესლია დღეს მორიგე.

**სერგო** – (დევიკოს) წყალი ან რამე ხომ არ გინდა (დევიკო ჩუმადაა)

**ბახვა** – შეეშვი მგონი ჩაეძინა.

**სერგო** – (მიდის დასაწოლად, უცებ ტრიალდება დევიკოსკენ) რა მითხარი? (დევიკო ჩუმადაა. სერგო მიდის დევიკოსთან თავს მიუტანს ახლოს) რაღაცას იძახის სიზმარში.

**ბახვა** – დაწე არ შემოვიდნენ(სინათლე ქრება)

**ახალი ეპიზოდი.**

(ყველას ძინავს. იღება კარმუშკა)

**კონტროლიორი** – ხელი მოაწრეთ (სერგო დგება სწრაფად მიდის, აწერს ხელს, სუყველას ეღვიძება დევიკოს გარდა)

**ბახვა** – (ჩამოდის იცმევს. დევიკოს) როგორა ხარ ძმა? (დევიკო ჩუმადაა) ძინავს, მთელი ღამე კვნესოდა და ბოდავდა. (ისმის კარების ხმა. შეშინებული ტონით) კარები იღება ადექით (ყველა სწრაფად დგება იწყებენ ჩაცმას. ამ დროს შემოდიან ოფიცრები).

**I ოფიცერი** – (გაჩერდება დევიკოს კოიკასთან) ეს რატო არ დგება (ურტყავს ფეხს) ადე თავს ნუ იმკვდარუნებ (დევიკო არ ინძრევა) ადე მეთქი! (უფრო გამეტებით ურტყავს ფეხს) მოვედი რომ პირში მოგცე (დევიკო გაუნძრევლად წევს, ხმას არ იღებს).

**II ოფიცერი** – ცოცხალია?

**I ოფიცერი** – (ადებს თითებს კისერზე. უცებ შეშინებული აწევს ხელს) მგონი მოკვდა. (მივა კარებთან გაძახებს) ექიმი დროზე!

**II ოფიცერი** – (გადის კამერიდან მალევე ბრუნდება ხელში უჭირავს რაცია) სახეზე აქვს რამე

**I ოფიცერი** – მიდი და ნახე.

**II ოფიცერი** – (დააკვირდება სახეზე. რაციაში ეტყვის) სახეზე არაფერი აქვს.

**I ოფიცერი** – (დამცინავი ტონით) არ დაიჩოქა ბიჭი. (დახედავს დევიკოს) არ გინდოდა ფეხის მოხრა, გქონდეს გაფშეკილი. (პატარა პაუზა) სადაა ეს ჩემისა, რა გაატრაკა საქმე. როდემდე ვიყო ამ ლეშთან (დანარჩენი პატიმრები დგანან ერთად. თავჩაღუნულები. ხელები უკან. სინათლე ქრება)

**ახალი ეპიზოდი.**

(გამოჩნდება დევიკოს ეზო. მარცხნიდან შემოდის ადვოკატი. ეზოს კარებს რომ მიუახლოვდება ურეკავს ტელეფონი.)

**ადვოკატი** - (დახედავს, უპასუხებს ბრაზიანი ტონით) ვერ გაიგე აღარ დარეკო მეთქი(პატარა პაუზა) საჭირო ზარს ველოდები(პატარა პაუზა) ხო, შენზე ბევრად საჭიროს (პატარა პაუზა. ადვოკატი შეხედავს ეზოს, ლაპარაკით მიდის სცენის მარჯვენა კუთხეში) ვიცი ძაღლს საჭმელს წამოვუღებ (პატარა პაუზა) ჩემთვისაც (პატარა პაუზა) პატიმარი რომ მოკვდა?.. მე რომ ვატყობინებ ოჯახს? (პატარა პაუზა) რა გინდა რა გამიტრაკე, ტელეფონით სათქმელი რომ იყოს, აქ არ ვიქნებოდი, გამომიხვედი მრჩეველი (პატარა პაუზა) როდის აქეთ და დღეიდან (პატარა პაუზა) მთხოვეს ოჯახს ყურადღება მივაქციო, ზედმეტად არ იხმაურონო (პატარა პაუზა) ყური დედაშენია, ისინიც ითვალისწინებენ ჩემ თხოვნებს. (პატარა პაუზა) ვთიშავ, რაც გინდა მოხდეს აღარ დარეკო, ყველაფერს მოვიტან (პატარა პაუზა) ბევრ კოცნებსაც. (თიშავს ტელეფონს. შედის ეზოში აკაკუნებს დევიკოს კარზე. სახლში მარტო ნინოა).

**ნინო** –(უღებს კარს) მობრძანდით.

**ადვოკატი** – (შედის, დაღონებული. შეწუხებული ტონით) გამარჯობათ.

**ნინო** – გამარჯობათ, დაბრძანდით. (ადვოკატი ჯდება) ყავა?

**ადვოკატი** – (დაღონებული) მადლობთ არ მინდა.

**ნინო** – ეკუსიმ, აუცილებლად კარგი ამბავია, ისე არ დამირეკავდაო.

**ადვოკატი** – თვითონ სადაა?

**ნინო** – მალე მოვა, ბრძანეთ გისმენთ (ადვოკატი ჩუმადაა) ორივეს ერთად უნდა გვახაროთ.

**ადვოკატი** – (საყვედურის ტონით) გული თუ აწუხებდა რატომ არ მითხარით. (ნინო გაკვირვებული შეხედავს) თავიდანვე საავადმყოფოში დავაწვენდი.

**ნინო** – (შეშინებულ-დაბნეული ტონით) თავიდანვე რატომ, საავადმყოფოშია?

**ადვოკატი** – (საყვედურის ტონით) უნდა გეთქვათ.

**ნინო** – რა მეთქვა, არასდროს არაფერი ტკიებია.

**ადვოკატი** – თქვენ შეიძლება ვერ ამჩნევდით.

**ნინო** – (სერიოზული ტონით) დამიჯერეთ, ავადმყოფს და ჯანმრთელს ნამდვილად ვარჩევ (პატარა პაუზა) რა მოუვიდა?

**ადვოკატი** – ( დაღონებული ტონით) ჩემ თვალწინ დაარტყა გულმა, ყველა ექიმი თავზე დავახვიე (ძალიან ნაღვლიანი ტონით) უძლურები აღმოჩნდნენ.

**ნინო** – ( აკანკალებული ხმით) რას ნიშნავს უძლურები.

**ადვოკატი** – ჩვენდა სამწუხაროდ, გულმა ვერ გაუძლო (ნინო გაშეშებული უყურებს. ადვოკატი ღრმად ამოისუნთქებს) გარდაიცვალა.

**ნინო** – ა! (ხელების მოძრაობით ისე წამოიძახებს. თითქოს ვიღაცამ შეაშინა)

**ადვოკატი** – წყალს მოგიტანთ. სადა გაქვთ?

**ნინო** – (ცივი ტონით) არ მინდა (ადვოკატი უხმოდ დებს ჭიქას მაგიდაზე).

**ადვოკატი** – (1 წუთი სიჩუმეა) ქალბატონ ეკას დაურეკავ (ნინო ჩუმადაა) პატრონი ჭირდება.

**ნინო** – (ხელის მოძრაობით) არაა საჭირო, მე ვუპატრონებ, სულ ცოტაც მაცადეთ.

**ადვოკატი** – დაგეხმარებათ (ნინო აწყვეტინებს)

**ნინო** – სხვისი დახმარებით რომ დაიმარხოს არ მაპატიებს (ხმა აუკანკალდება ჩერდება. პატარა პაუზა). ამაყი იყო, კეთილი ამაყი. (პატარა პაუზა თავისთავს ეუბნება) რას ვაკეთებ ეხლა მე (პატარა პაუზა. დგება შედის საძინებელში, გამოაქვს ზარდახშა. დებს მაგიდაზე. ახდის თავსახურს. ამოიღებს ბეჭედს) როგორ გაუხარდა ზუსტად რომ მომერგო, არ უნდოდა დედამისის ნაქონს ოქრომჭედელი შეხებოდა. (გაიკეთებს თითზე. ამოიკვნესებს) ვაიმე დედა (ამოიღებს დარჩენილ ძვირფასეულობას, გადის ეზოში მაიასთან) მაია (პატარა პაუზა ცოტა ხმამაღლა) მაია ნინო ვარ.

**მაია** – შემოდი გოგო (ნინო უარის ნიშნად თავს გააქნევს. მაია გამოდის) რა ფერი გაქვს, ცუდათ ხარ?

**ნინო** – სათხოვარი მაქვს (არ ელოდება მაიას პასუხს, აწვდის ძვირფასეულობას) ეს ოქრო გამიყიდე საჩქაროდ.

**მაია** – საჩქაროდ ცოტას იძლევიან.

**ნინო** – (აწყვეტინებს) გამოართვი რასაც მოგცემენ (სახლისკენ ნაბიჯს გადმოდგავს ისევ მაიას შეუტრიალდება) გეხვეწები ტაქსით წადი, ძალიან საჩქაროა.

**მაია** – (ცნობისმოყვარე ტონით) რა ხდება არ იტყვი?

**ნინო** – (თხოვნის ტონით) ეხლა ნუ მალაპარაკებ. (ნინო შედის სახლში. მაია გადის ეზოდან).

**ადვოკატი** – (ფეხზე დგას) შემიძლია სასახლე შევიტანო ციხეში და იმით გადმოვასვენოთ.

**ნინო** – (ამ დროს ჩაფიქრებულია) რა მითხარით?

**ადვოკატი** – ყიდვას თუ მოასწრებთ, შემიძლია სასახლეთი გადმოვასვენოთ.

**ნინო** – (დაფიქრდება) არა (ღრმად ამოისუნთქავს) სასახლეში მერე, ჯერ თავის საწოლში გაათენებს ღამეს. ( შეხედავს ადვოკატს) არ გავგიჟებულვარ. პერედაჩის რიგში ერთმა ხნიერმა ქალმა მითხრა, პატიმარს ყველაზე მეტად თავისი საწოლი ენატრებაო. (თავისთვის, სევდიანი ტონით) მარტო დამენახე ის მინდოდა. (პატარა პაუზა) გაათენებ. (პატარა პაუზა. უცებ ბრუნდება რეალობაში. ტელეფონზე რეკავს) მამა ფული რაც გაქვს წამოიღე და წამოდი (პატარა პაუზა) მოხვალ გაიგებ (თიშავს ტელეფონს).

**ადვოკატი** – სასაფლაოს გაკეთებაშიც შემიძლია დაგეხმაროთ. გინდათ თბილისში გინდათ სხვაგან.

**ნინო** – ცოტაც მადროვეთ, წუთი-წუთზე მომიტანენ ფულს. ყველაფერს მივხედავ. (ხმა აუკანკალდება ჩუმდება. დგება პიანინოს თავზე მდგარი ვაზიდან იღებს სურათს, ბრუნდება სავარძელში. სურათს თვალს არ აცილებს ისე ელაპარაკება ადვოკატს) ეს სურათი ყვარებია დედამისს. მარტო აქ ტირის. სურათში რომ მარტო ყოფილიყო, წამიერად ხელი გაუშვია, ფოტოგრაფს ვერ მოუსწრია და ატირებული დედისკენ ხელებს რომ იშვერდა ამიყვანეო, მაშინაა გადაღებული. (პატარა პაუზა) ნუღარ ტირიხარ აგიყვანეს (ხმა აუკანკალდება. პატარა პაუზა. სასოწარკვეთილი ტონით) მეც წამიყვანეთ. აქ აღარ მინდა ( უცებ ხელს პირზე მიიფარებს, თავს ხრის. ტანის იმპულსური მოძრაობით ჩანს რომ ტირის.)

**დ ა ს ა ს რ უ ლ ი**